Številka: 90000-4/2025-51

Datum: 19. 5. 2025

**MAGNETOGRAMSKI ZAPIS PO ZVOČNEM POSNETKU 23. SEJE MESTNEGA SVETA MESTNE OBČINE LJUBLJANA,**

**ki je potekala v ponedeljek, 19. maja 2025 s pričetkom ob 15:30 uri, v Veliki sejni dvorani Mestne hiše, Mestna občina Ljubljana, Mestni trg 1, Ljubljana.**

### **GOSPOD ALEŠ ČERIN**

Spoštovane kolegice svetnice, spoštovani kolegi svetniki, gospe in gospodje. Spoštovani vsi navzoči. Predlagam, da začnemo s 23. sejo Mestnega sveta Mestne občine Ljubljana. Navzočih nas je 35 svetnic in svetnikov. Gospod župan je odsoten in vas vse pozdravlja, nas vse pozdravlja in želi uspešno delo. Odsotnost so opravičili svetniki Daniel Avdagič, gospa Vesna Ugrinovski, gospod Tone Podobnik in gospa Dunja Labović Begović. Mestni svet Mestne občine Ljubljana je sklepčen in lahko prične z delom. Vse navzoče prosim, da izključimo mobilne telefone, da ne bo moteno delo. S sklicem seje ste prejeli predlog dnevnega reda 23. seje, po sklicu pa predlog za razširitev dnevnega reda z novo 16. točko z naslovom Predlog Odloka o dopolnitvi Odloka o urejanju prometa v Mestni občini Ljubljana s predlogom za hitri postopek. Po sklicu ste prejeli tudi poročilo Odbora za finance, v skladu s katerim odbor predlaga umik 15. točke z naslovom Predlog revizije Javno-zasebnega partnerstva Bicikelj. Predlog odbora podpira tudi Statutarno pravna komisija, kar je razvidno iz poročila komisije. Odpiram razpravo o predlaganih spremembah dnevnega reda. Svetnik Primc.

**GOSPOD ALEŠ PRIMC**

Hvala lepa za besedo. Jaz imam samo dve vprašanji za Zorana Jankovića, na katere prosim odgovor v zvezi s partnerstvom Bicikelj. Že več kot eno leto in ne dobim odgovora. Prvič, koliko so vredne lokacije za plakatna mesta skupaj z dovoljenji za plakatiranje, ki jih mestna uprava MOL daje Europlakatu? In koliko je vredna izposoja koles Bicikelj. Do danes tega odgovora nisem dobil. Po mojih izračunih so plakatna mesta vredna vsaj 5 mio evrov več kot je letna vrednost Biciklja, ki jo krije Europlakat, kar pomeni, da so občanke in občani Ljubljane vsako leto prikrajšani vsaj za 5 mio evrov. Za 5 mio evrov bi lahko zgradili vsaj 100 dvigal v blokih in večnadstropnih hišah, ki ga še nimajo. Če res Mestna občina Ljubljana vsako leto izgubi 5 mio evrov, je to velik sum korupcije, ki ga je treba razčistiti in revizija, ki jo predlagam, bo te stvari razčistila.

-------------------------------------------------------------------------------------zvok, ki napove potek časa

**GOSPOD ALEŠ PRIMC**

Ker se bojite neodvisne zunanje revizije, so sumi na korupcijo še dodatno utemeljeni.

### **GOSPOD ALEŠ ČERIN**

Tole vaše navadno zavajanje, da ne rečem kaj drugega. Jaz sem to bral, pa gledal kaj ste vi to pisali. Izračun je popolnoma napačen. In že na prejšnji seji ste bili povabljeni, da pridete na sejo in da si ogledate revizijsko poročilo, ki ga je izdelal neodvisni revizor novembra lanskega leta na 100 straneh in tega se niti na prejšnji seji, niti za to sejo niste šli pogledati. Tisto si poglejte in boste videli kakšne številke so tam, ne pa to, to je navadno pretiravanje in spet eno izmed vaših zavajanj, velikih zavajanj. O 5 mio dobičkih, dajte no. Poglejte si materiale no. Razprava je končana.

**Prehajamo na glasovanje: Mestni svet Mestne občine Ljubljana sprejme predlog, da se predlagana 15. točka z naslovom »Predlog revizije Javnozasebnega partnerstva Bicikelj« umakne z dnevnega reda 23. seje mestnega sveta.** Ugotavljam navzočnost.Zaključujem.Navzočih nas je 38. Prehajamo na glasovanje. Kdo je za in kdo je proti?

Zaključujem glasovanje.

V celoti ponovitev glasovanje, ponovitev teče.

Rezultat glasovanja:

**23 ZA,**

**11 PROTI.**

Sklep je sprejet.

**Dnevni red 23. seje Mestnega sveta Mestne občine Ljubljana z dne 19. 5. 2025 se razširi z novo 16. točko z naslovom »Predlog Odloka o dopolnitvi Odloka o urejanju prometa v Mestni občini Ljubljana s predlogom za hitri postopek«.**

Prehajamo na glasovanje, kdo je za in kdo je proti?

Zaključujem glasovanje:

**34 ZA,**

**0 PROTI.**

Sklep je sprejet in se seja razširi z novo točko.

**Mestni svet Mestne občine Ljubljana sprejme predlog dnevnega reda današnje seje.**

Kdo je za?

Zaključujem glasovanje:

**30 ZA,**

**5 PROTI.**

Dnevni red je sprejet.

Gremo na točko 1.

**AD 1. POTRDITEV ZAPISNIKA 22. SEJE MESTNEGA SVETA MESTNE OBČINE LJUBLJANA**

Gradivo za to točko ste prejeli s sklicem. Odpiram razpravo. Ni.

Razprava je končana, zato prehajamo **h glasovanju O PREDLOGU SKLEPA: Mestni svet Mestne občine Ljubljana potrdi zapisnik 22. seje Mestnega sveta Mestne občine Ljubljana z dne 14. aprila 2025.**

Glasovanje poteka. Navzočnost: 36.

Glasovanje poteka.

Zaključujem.

Rezultat glasovanja:

**32 ZA,**

**0 PROTI.**

Zapisnik je tako soglasno sprejet.

**AD 2. VPRAŠANJA IN POBUDE SVETNIKOV TER ODGOVORI NA VPRAŠANJA IN POBUDE**

Gradivo ste prejeli s sklicem in po sklicu. Pisno vprašanje z zahtevo za ustno predstavitev sta poslala svetnika g. Denis Striković glede parkiranja v Novih Fužinah in Štepanjskem naselju in Primc glede zastrupitve vode v Maximarketu. Vprašanja in pobude so poslali: svetnik g. Jasmin Feratović glede parkomatov, glede soseske Vrtno mesto Sibirija; svetnik g. Denis Striković glede otroških igrišč, parkirne problematike v Novih Fužinah in Štepanjskem naselju; Svetniški klub Levica glede razsvetljave na območju Glinc v ČS Dravlje; svetnica ga. Ganimet Shala glede vključevanja otrok priseljencev, glede vključevanja priseljencev; svetnik Primc glede privilegijev častnih meščanov v domovih za starejše občane, glede privilegiranega parkiranja v garažni hiši Kongresni trg, glede odvodnjavanja vode s strehe Kopališča Ilirija; svetnica ga. Maruša Babnik glede rekonstrukcije Pokopališke ceste, zagotavljanja zdravstvene oskrbe in Zdravstvenega doma Polje; Svetniški klub SDS glede Lekarne Ljubljana; svetnica ga. dr. Tina Bregant glede poimenovanja trga ali ulice – dva predloga in glede onesnaženosti vodnih virov; svetnica ga. Mojca Sojar glede Službe za digitalizacijo MOL in svetnica ga. mag. Katja Damij glede zastrupitve vode v Maxiju. Prejeli ste tudi odgovore na vprašanja z 22. seje. Besedo za ustno postavitev vprašanja dajem svetniku g. Denisu Strikoviću, izvolite.

**GOSPOD DENIS STRIKOVIĆ**

Spoštovane, spoštovani. Nove Fužine kot tudi številni ostali deli Ljubljane se soočajo s problemom neustrezne mestne prometne politike, zastarele sheme javnega potniškega prometa, nepravilnega parkiranja in pomanjkanja parkirnih mest oziroma prevelikega števila avtomobilov. A problem parkiranja ni v vseh del treh delih Novih Fužin enak. Od novejšega dela Rusjanovega in Preglovega trga pa do starejšega dela Brodarjevega trga se težave glede parkiranja pogosteje pojavljajo oziroma stopnjujejo. Podobno je tudi v Štepanjskem naselju kot predhodnemu stanovanjskemu projektu gradnje soseske v Novih Fužinah. Splošna mestna rešitev parkirne situacije v Novih Fužinah - Četrtna skupnost Moste in Štepanjsko naselje - Četrtna skupnost Golovec je glede na zadnje izjave uvajanje zapornic župan in mestna uprava želi slediti primerom zapiranja Kosez in Spodnje Šiške. Že nove Fužine in Štepanjsko naselje niso primerljive za splošne rešitve. Skozi leta so posamične rešitve učinkovale in se je v mnogih delih soseske nepravilno parkiranje zelo zmanjšalo. Ob podpori župana in mestne uprave v ustreznem prostorskem načrtovanju in proračunskimi prioritetami, bi lahko četrtne skupnosti prišle do posamičnih rešitev, ki bi res razrešile problematiko nepravilnega parkiranja. Jaz bi postavil, imam eno vprašanje, sem pripravil kot ustno vprašanje, imam pa potem v nadaljevanju 5 sklopov pisnih vprašanj. Za vse skupaj bi prosil za, tudi za pisne odgovore. Zakaj sem se tega lotil? Ker smo tudi v svetu Četrtne skupnosti Moste, nam je bila predstavljena ta problematika in da bi skupaj s četrtno skupnostjo se to reševalo. Potem smo pa na novinarskih konferencah župana slišali, da bo šli po poti rešitev katere sem omenil v obrazložitvi vprašanja. In upam, da bomo z odgovori na ta moja vprašanja, da bomo prišli na pot resnične rešitve te problematike, ne samo v teh dveh soseskah, ampak na območju celotne Ljubljane. Zdaj pa vprašanje katero sem zastavil za to sejo. Zakaj se tako mudi z uvajanjem zapornic oziroma zapiranjem Novih Fužin in Štepanjskega naselja? Hvala lepa.

**GOSPOD ALEŠ ČERIN**

Hvala lepa. Na vprašanje svetnika bo odgovarjala gospa Jera Grobelnik, vodja Službe za lokalno samoupravo.

**GOSPA JERA GROBELNIK**

Lep pozdrav, hvala za besedo. Že dlje časa prejemamo pobude občanov tamkajšnjih stanovalcev za ureditev parkirne problematike, predvsem odpravo nepravilnega parkiranja vozil na površinah za pešce in kolesarje, na intervencijskih poteh, na zelenicah in ob ali celo na otroških igriščih. Tovrstni projekti v MOL tečejo z namenom zaščite ljudi, dostopnih poti in javnih površin pred objestneži, ki jim prometni znaki in zelenice kot take ne zadostujejo za upoštevanje cestnoprometnih predpisov. Projekt, ki ga razvijamo je premišljen, celovit in ga bomo obravnavali tudi skupaj s prebivalci teh naselij, da bi skupaj poiskali najboljše rešitve za najbolj učinkovito reševanje navedenega pojava. Obžalujemo, da kot predstavnik občanov v mestnem svetu in svetu Četrtne skupnosti Moste ne uvidite smiselnosti, da ne rečemo nujnosti takih projektov v korist višje kakovosti bivanja v Ljubljani, ki ščitijo najranljivejše prebivalce. Hvala.

**GOSPOD ALEŠ ČERIN**

Hvala lepa. Besedo za ustno postavitev vprašanja dajem svetniku Primcu.

**GOSPOD ALEŠ PRIMC**

Hvala lepa za besedo. Pred več kot enim mesecem so zaradi zastrupljene vode, ki so jo pili v Maximarketu, začeli zbolevati ljudje. Po uradnih podatkih Nacionalnega inštituta za javno zdravje se je z vodo v Maximarketu zastrupilo 548 ljudi. Voda je zastrupljena tudi po še 37 dneh, kljub zatrjevanju pristojnih, da so izvedli vse sanacijske ukrepe. Prav tako javnost in bolniki do danes niso bili obveščeni, kako je prišlo do zastrupitve, kaj je bil razlog in kaj je bil vir zastrupitve. Zaskrbljujoče je, da so ljudje vsaj 3 dni, vsaj 3 dni pili zastrupljeno vodo, preden so pristojni ukrepali. Oboleli so poročali o hudi slabosti, driski, bruhanju, vrtoglavici in izjemno slabem splošnem počutju, ki je pri večini trajalo 1 teden, pri nekaterih pa tudi 14 dni, pri nekaterih, z eno gospo sem govoril pred nekaj dnevi, pa se še danes ne počuti čisto v redu. Po podatkih NIJZ naj bi bile v vodi fekalije oziroma izločki človeškega izvora. Ta zastrupitev vode v Ljubljani je še eno v vrsti opozoril kako velika nevarnost grozi Ljubljani in Sloveniji s kanalom C0. Ob tem izpostavljam, da je od nedavnega podjetje Hidroinženiring d.o.o., ki je pripravljalo projekt za kanal C0 v stečaju. Kako boste očistili 1100  km vodovodnega omrežja v Ljubljani in še vodovodne inštalacije v vseh ljubljanskih objektih, če je problem v Ljubljani očistiti nekaj 100  m vodovodnih cevi v eni malo večji stavbi? Predvsem pa, če bi bila zastrupljena voda zaradi kanala C0, ne bi bile zastrupljene samo cevi, ampak bi bil zastrupljen vir, kjer se črpa Ljubljanska voda, ta voda pa se zbira v plasteh prodca, ki je obdan z bakterijami, ki čistijo našo vodo. Vendar ko so koncentracije fekalij prevelike, te bakterije odmrejo. Ko bi prišlo do uničenja tega naravnega filtra s koncentriranimi kanalizacijskimi odplakami iz kanala C0, bi bil ta najboljši možni naravni vodni filter, ki je tukaj že tisočletja uničen in po mnenju strokovnjakov vsaj za 50 ali 100 let, lahko pa tudi trajni. S tem pa bi tudi Ljubljana ostala za 50, 100 let ali pa trajno brez tega vira pitne vode in Ljubljana drugega vira pitne vode nima. Zanima me, v kolikšnem času bi Mestna uprava Mestne občine Ljubljana zagotovila čiščenje 1100  km vodovodnega omrežja v Ljubljani in še vodovodne inštalacije v vseh objektih v Ljubljani, če bi prišlo do zastrupitve vode zaradi kanala C0? Od kje bi bila v tem času čiščenja zagotovljena oskrba s pitno vodo? In kje je zapisan ta akcijski načrt? Jaz moram reči, da jaz pričakujem odgovore na svoja ustna svetniška vprašanja od Zorana Jankovića in nasprotujem temu, da se uradnike Mestne občine Ljubljana postavlja v politično funkcijo odgovarjanja v mestnem svetu.

**GOSPOD ALEŠ ČERIN**

Na vprašanje svetnika bo odgovoril gospod Jože Tomec iz Javnega podjetja VOKA-Snaga. Pa prosim, če ga pazljivo poslušate tudi vi.

**GOSPOD JOŽE TOMEC**

Dober dan, lepo pozdravljeni. Najprej bi vas rad obvestil, bom izkoristil to priložnost, da ta neljuba dogajanja, ki so se žal zgodila v Maximarketu, mi smo se na ta dogajanja odzvali, sodelujemo v pristojnih strokovnih institucijah in lahko tukaj poudarim, da smo takoj odreagirali, vzeli vzorce tako na področju Maximarketa kot na našem delu, se pravi na javnem vodovodnem omrežju. Vzorci na javnem vodovodnem omrežju so kljub tudi večkratnim kontrolam izkazali, da je pitna voda zdravstveno ustrezna in skladna s pristojno zakonodajo. Zdaj pa kar se tiče, kar se pa tiče primerjave dogodkov, neljubih dogodkov, to moram poudariti, ki so se zgodili v Maximarketu in povezave s kohezijskim projektom izgradnje kanala C0 pa smo kljub trudu s sodelavkami in sodelavci nekako ugotovili, da ta primerjava ni mogoča. Ja, če vas zanima s strani nadzora kaj počnemo, kaj delamo, ali ocenjujemo tveganja, ki se lahko zgodijo tako zaradi nekih naravnih pojavov ali pa človeškega dejanja, moram povedati, da je to naše pravzaprav vsakodnevno delo. Povedati pa seveda tudi moram, da so te dokumenti zaupne narave, ampak kljub temu te dokumente pregledujejo oziroma nadzirajo pristojne inštitucije. Za samega upravljavca vodovodnega sistema pa je pomembno ne samo velikost pa tisto število, ki ste omenili 1100 km in kaj se bo zgodilo, ampak mi enako resno jemljemo stvari, ki se lahko zgodijo na nekem manjšem lokalnem sistemu kot na celotnem in seveda tako kot sem omenil, pregled tveganja od vedno novih teh preigravanja možnih scenarijev vključuje tudi različne stvari in to mislim, da strokovno počnemo iz dneva v dan.

**GOSPOD ALEŠ ČERIN**

Hvala lepa. Smo pri točki dnevnega reda tri.

**AD 3. POROČILO ŽUPANA**

**17. aprila smo ob krožnem parku na Poti spominov in tovarištva pri Fužinskem gradu odkrili spominsko tablo ob drevesu, posvečenem izjemni humanitarki in častni meščanki Ljubljane Aniti Ogulin.** 22. aprila smo zaključili tradicionalno okoljsko akcijo Za lepšo Ljubljano, razglasili Naj blok 2024 ter Drevoin drevored leta 2024, ki so jih s spletnim glasovanjem izbrali meščanke in meščani. **Naj blok 2024 v Ljubljani je večstanovanjska stavba na Ptujski ulici 26, ki je že tretji naj blok v Četrtni skupnosti Bežigrad. Naziv drevo leta je prejel ginko, ki stoji v Valvasorjevem parku, drevored leta pa drevored rdečelistnih ringlojev na Brnčičevi ulici. 24. aprila smo obeležili dan brez zavržene hrane.** 27. aprila, ob dnevu upora proti okupatorju, smo položili venca h grobnici narodnih herojev in k spomeniku OF pred Vidmarjevo vilo. **Udeležili smo se tudi slovesnosti v Medani, pri spominskem obeležju v Jami. 1. maja smo na Rožniku že tradicionalno obeležili mednarodni** praznik dela. **8.** maja smo naOrlah obeležiliobletnico zadnjih bojev za osvoboditev Ljubljane. 9. maja smo s slavnostno sejo mestnega sveta na Ljubljanskem gradu obeležili mestni praznik in 80. obletnico osvoboditve Ljubljane, podelili najvišja priznanja mesta; častna meščanka in častni meščan Ljubljane sta **Milena Zupančič** in **dr. Danilo Türk,** podelili smo tudi nagrade in plaketemesta. Nagradeso prejeli: Ljubhospic -Zavod Hospic Ljubljana, Inštitut za narodnostna vprašanja*,* dr. Miha Kos in ustanova Hiša eksperimentov, ravnateljica mag. Mojca Mihelič, predsednica Združenja ravnateljev in pomočnikov ravnateljev Slovenije, EN-KNAP – Zavod za organizacijo in izvedbo kulturnih prireditev Ljubljana. Plakete pa: Miha Kralj, Gerontološko društvo Slovenije, Dušan Weber, Karl Pollak, Dr. Viktor Grilc, Ženski pevski zbor Rozka Usenik - KUD Šentvid nad Ljubljano in pa Gledališče Glej.Med 8. in 10. majem sta potekala 67. Pohod ob žici in Tektrojk.Najprej so se na pohod podali, to je v četrtek otroci iz vrtcev, naslednji dan v petek iz osnovnih šol,v soboto pa še mi, vsi ostali.Pohoda se je v treh dneh udeležilo **več kot 44.000 pohodnikov in tekačev**.**Do 12. aprila naslednjega leta je v Mestnem muzeju Ljubljana na ogled razstava ob 80. obletnici konca druge svetovne vojne z naslovom 1495 dni: Ljubljana med 2. svetovno vojno. 9. maja smo** položili vence k spomeniku NOBv Spominskem parku padlih borcev in talcev ter kspomeniku Sinovom Rusije in Sovjetske zveze,padlim na slovenskih tleh med prvo in drugo vojno. **11. maja smo** najuspešnejšim ekipam mednarodnega turnirja v košarki na vozičkih podelili pokale. **12. maja smo odprli Vodovodni most, namenjen pešcem in kolesarjem, ki povezuje Rakovo jelšo in Ljubljansko barje. Od 13. maja do 12. junija poteka družbeno odgovorna kampanja Človek, čuvaj svoje mesto, s katero letos opozarjamo na pobiranje pasjih iztrebkov; mestni inšpektorji izvajajo preventivne nadzore na javnih površinah v četrtnih skupnostih, opozarjajo lastnike psov ter delijo biorazgradljive vrečke za pasje iztrebke. 14. maja so se na seji skupščine sešli družbeniki Javnega holdinga Ljubljana. Obravnavali so letna poročila Javnega holdinga Ljubljana in odvisnih družb Energetika Ljubljana, Voka Snaga in LPP za leto 2024 ter sprejeli poročilo o realizaciji investicijskih načrtov.** Energetika Ljubljana je realizirala pozitivni poslovni izid v višini 3,5 mio EUR, Voka Snaga pa v višini 0,3 mio EUR. Negativni poslovni izid je izkazal LPP v višini 2,4 mio, Javni holding Ljubljana jeskladno s sklenjeno pogodbo o obvladovanju v letu 2021, pokril ugotovljeno letno izgubo LPP, ki je tako poslovno leto zaključil brez izgube. Javni holding Ljubljana je, po pokrivanju ugotovljene letne izgube LPP, realiziral pozitivni poslovni izid v višini 5,9 mio EUR.Družbeniki so sprejeli poročilo o realizaciji investicijskih načrtov Javnega holdinga in odvisnih družb v prejšnjem letu. Skupna vrednost realiziranih investicijskih nalog, financiranih s sredstvi družb, je znašala 52,8 mio EUR, od tega 17,2 mio EUR za postavitev plinsko-parne enote v Energetiki Ljubljana. V VokiSnagi so bile investicije sočasnih obnov dotrajanega vodovodnega omrežja prilagojene predvsem dinamiki gradnje kanalizacije v okviru velikega kohezijskega projekta. Pomembnejše investicije LPP so bile odkup strojne in programske opreme sistema Urbana, nakup kombiniranega električnega vozila za prevoz potnikov in dveh vozil za izvajanje storitev kavalir. Vsi sklepi so bili na seji sprejeti soglasno. **15. maja je na OŠ Riharda Jakopiča potekala** zaključna prireditev 38. srečanja Zaupajmo v lastno ustvarjalnost. **18. maj, Mednarodni dan muzejev, so v Muzeju in galerijah mesta Ljubljane obeležili z brezplačnimi dogodki in vodstvi po razstavah.** 15. maja smo na letošnjem Slovenskem oglaševalskem festivaluz vizualno podobo Poletna bitja festivala Junij v Ljubljaniosvojili zlato nagrado v kategoriji Umetniško vodenje,Turizem Ljubljanapa je prejel srebrno nagradov kategoriji Kreativna medijska odličnost za predstavitev Ljubljane na lanski 30. kolesarski dirki Po Sloveniji. Zlato priznanje potrjuje, da naša prizadevanja za živahno in dostopno kulturo ne ostajajo neopažena ter da lahko s premišljeno, kreativno idejo ustvarimo nekaj, kar zaživi na ulicah, med ljudmi. Da kultura ni nedosegljiva – je del mesta in diha z njim. M**ednarodno sodelovanje:** 14. aprila smo se v Bruslju v sklopu aktivnosti EUROCITIES srečali s komisarjem Evropske komisije za medgeneracijsko pravičnost, mladino, kulturo in šport Glennom Micallefom. **7. in 8. maja smo se v mestu** Chemnitz udeležili srečanja predstavnikov vseh partnerskih mest Chemnitza**. Gostili smo:** novoimenovanega veleposlanika Slovaške republike**,** ministra za promet in infrastrukturo Turške republike z delegacijo ter ministrico za infrastrukturo Alenko Bratušek**,** župana Šibenika**,** veleposlanika Uzbekistana, odpravnico poslov na veleposlaništvu ZDA in pa veleposlanika Gruzije. Hvala za vašo pozornost.

Prehajam na četrto točko dnevnega reda.

**AD 4. KADROVSKE ZADEVE**

Gradivo za to točko ste prejeli po sklicu seje. Kot predsednik Komisije za mandatna vprašanja in volitve, uvodoma povem samo to, da predlagam, da podprete 5 predlogov sklepov in 6 predlogov mnenj, ki vam je pripravila komisija. Prehajamo na obravnavo predlogov sklepov. Najprej vas pozivam za navzočnost po celotni točki. Prva točka je predlog Sklepa o imenovanju treh predstavnikov Mestne občine Ljubljana v Svet Osnovne šole Danile Kumar. Odpiram razpravo. Zdaj pa je navzočnost. Končujem z navzočnostjo: 38 navzočih.

**In prehajamo na glasovanje O PREDLOGU SKLEPA: V Svet Osnovne šole** **Danile Kumar se imenujejo Mihael Novak, dr. Boštjan Petelinc in Aleš Semolič.**

Glasovanje poteka. Še malo, še malo.

Zaključujem glasovanje.

Rezultat:

**32 ZA,**

**0 PROTI.**

Sklep je sprejet.

Druga točka: imenovanje predstavnice Mestne občine Ljubljana v Svet Elektrotehniško-računalniško strokovne šole in gimnazije Ljubljana. Odpiram razpravo. Ni.

**Prehajam na glasovanje o PREDLOGU SKLEPA: V Svet elektrotehiško-računalniško strokovne šole in gimnazije Ljubljana se imenuje Sonja Bregar Mazzini.**

Glasovanje poteka:

**32 ZA,**

**0 PROTI.**

Hvala lepa.

Točka 3. Imenovanju predstavnice Mestne občine Ljubljana v Svet Šolskega centra Ljubljana.Odpiram razpravo. Ni.

**Glasovanje poteka O PREDLOGU SKLEPA: V Svet Šolskega centra Ljubljana se za predstavnico Mestne občine Ljubljana imenuje Marjana Vidmar.**

Zaključujem glasovanje:

**28 ZA,**

**0 PROTI.**

Sklep je sprejet.

Četrti predlog o imenovanju predstavnice Mestne občine Ljubljana v Svet javnega vzgojno-izobraževalnega zavoda Center Iris. Razprava? Ni.

**Glasovanje poteka O PREDLOGU SKLEPA: V Svet javnega vzgojno-izobraževalnega Centra IRIS se za predstavnico Mestne občine Ljubljana imenuje Ajda Svetelšek.**

Zaključujem glasovanje:

**31 ZA,**

**0 PROTI.**

Sklep je sprejet.

5. Predlog Sklepa o imenovanju predstavnice mestne občine v Svet doma starejših občanov Ljubljana Moste – Polje. Razprava? Kolegica Maruša Babnik, izvolite.

**GOSPA MARUŠA BABNIK**

Pozdrav vsem skupaj. Mestni svetniki imamo pomembno funkcijo pri nadzoru nad delovanjem občinskih struktur in zavodov. Njihovo sodelovanje v nadzornih odborih, svetih javnih zavodov, javnih podjetjih ali celo razvojnih agencijah naj bi predstavljalo vez med političnimi odločitvami in izvrševanjem teh odločitev na operativni ravni. Vendar se v praksi pojavljajo številni izzivi. Kumulacija funkcij. Mestni svetniki pogosto zasedamo, zasedate več funkcij v različnih nadzornih telesih, kar lahko vodi do konflikta interesu, kar smo v zadnjem času bili priča kar nekaj izzivov temu. Politično kadrovanje, imenujejo se predvsem predstavniki koalicijskih strank kar se danes pri imenovanju gospe Ganimet Shala tudi izkazuje, kar zmanjšuje pluralnost nadzora. Nejasna odgovornost. Še vedno. Vloga mestnega svetnika kot nadzornika ali člana sveta zavoda je pogosto zelo slabo definirana, posledično je vprašljiva njihova neodvisnost, še posebej, ko gre za presojo dela direktorjev ali izvajalcev občinskih projektov in nenazadnje tudi nizka aktivnost. Poročilo o delu svetu zavodov in nadzornih odborov pogosto kažejo na nizko stopnjo aktivnega prispevka teh članov in je vloga bolj formalna kot vsebinska. Če primerjamo na državni ravni, se sicer opaža podoben pojav. Člani državnega zbora so pogosto imenovani v nadzorne svete državnih podjetij ali agencij. Ta praksa že več let vzbuja tudi resne pomisleke glede političnega vpliva, klientelizma in nadzora, ki ni neodvisen. Vendar pazi, tukaj v pravno formalni ureditvi je pomembna razlika, na državni ravni obstajajo strožji zakonski mehanizmi za preprečevanje konflikta interesov, Zakon o integriteti in preprečevanju korupcije. Na lokalni ravni so ti mehanizmi pogosto prepuščeni posameznim statutom občin ali pravilnikom posameznih zavodov. To pomeni, da imajo mestne občine večjo avtonomijo, a hkrati večjo odgovornost, da zagotovijo ustrezne standarde. Nekaj predlogov za izboljšanje. Da bi povečali kakovost sodelovanja mestnih svetnikov v nadzornih telesih predlagam, da se uvede merila za imenovanje v nadzorne odbore in svete zavodov, ki bi vključevala izkazano strokovnost, integriteto in razumevanje področja delovanja zavoda. Marsikdaj se zgodi, da mestni svetnik ni kompetenten za določeno članstvo. Rotacija članov, če že, s čimer bi preprečili dolgotrajno zasidranje posameznikov na določenih mestih. Vemo, da v tem mestnem svetu sedijo ljudje, ki so na večih mestih v zavodih, nadzornih ali svetov zavodu. Razna poročila, ki bi jih, če že so izbrani, morali predložiti. Spet bom opozorila na večjo vlogo opozicije in pa morda tudi sem in tja kakšno usposabljanje za svetnike, ki nimajo ustreznih kompetenc. Če želimo okrepiti kulturo odgovornega upravljanja v javnem sektorju, moramo zagotoviti, da nadzorna telesa delujejo neodvisno, strokovno in učinkovito. To vključuje tudi jasno razmejitev med politično funkcijo mestnega sveta in vlogo nadzornika ali člana sveta zavoda. Le tako bomo ohranili zaupanje občanov, preprečili konflikt interesov in zagotovili racionalno porabo javnih sredstev. Hvala.

**GOSPOD ALEŠ ČERIN**

Hvala lepa.

**Glasovanje poteka O PREDLOG SKLEPA: V Svet Doma starejših občanov Ljubljana Moste - Polje se imenuje Ganimet Shala, ki je v skladu z integracijsko zakonodajo zapustila sejo.**

Glasovanje poteka.

Zaključujem.

Rezultat glasovanja:

**27 ZA,**

**2 PROTI.**

Sklep je sprejet.

Šesti predlog mnenja h kandidaturi za ravnateljico Osnovne šole Polje. Razprava. Ni razprave. Prosim.

**GOSPA MARUŠA BABNIK**

Osnovna šola Polje je trenutno v zelo nezavidljivi situaciji. Premajhna šola. Že večkrat smo opozarjali na Odboru za predšolsko vzgojo in izobraževanje, da je potrebno na nek način pohiteti s tem postopkom. Za gradnjo oziroma adaptacijo in dozidavo raznih, dozidavo kakšnega priključka, vendar pa ni temu bilo uslišano. Gospa Barbara Smrekar je izredno dobro ravnateljica. Njeno tridesetletno delovanje vzgoje in izobraževanja je prinesla mnoge uspehe. Ima tudi polno izzivov. Vemo, da se je populacija v Četrtni skupnosti Polje zelo povečala, tudi povečala, povečalo se je število otrok in se resnično srečuje z velikimi izzivi, kako integrirati otroke iz socialno šibkih družin v to okolje in seveda tudi različno govorečih. Tako, da jaz ji tukaj čestitam za njeno kandidaturo in vse pohvale tudi vsem tistim, ki so zaslužni za to, da bo ona danes dobila pozitivno mnenje. Hvala.

**GOSPOD ALEŠ ČERIN**

Hvala lepa. Zelo lepo.

**Glasovanje poteka o PREDLOGU SKLEPA:** **Barbari Smrekar se da pozitivno mnenje h kandidaturi za ravnateljico Osnovne šole Polje.**

Prosim za vaš glas.

Zaključujem glasovanje:

**36 ZA,**

**0 PROTI.**

Sedmi predlog o kandidaturi za ravnatelja oziroma ravnateljico Osnovne šole Toneta Čufarja. Razprava. Svetnik Primc.

**GOSPOD ALEŠ PRIMC**

Hvala lepa za besedo. Za mesto ravnatelja Osnovne šole Toneta Čufarja sta se prijavlja 2 kandidata. Predlog je razviden iz gradiva, da se nobenega ne popre, to stališče ni z ničemer obrazloženo. Meni se ne zdi prav, da se ne napiše zakaj se človeka ne izbere, še posebej ker smo zadnjič na odboru za vzgojo in izobraževanje slišali kakšni veliki problemi so z ravnatelji, da ravnatelji odhajajo, da je nove težko dobiti in se mi zdi čudno, da potem, ko se na eno mesto prijavita dva, nobenega ne izbere in da se potem niti ne pove, zakaj ni nobeden izbran. Gre pa za oba kandidata z dolgoletnimi delovnimi izkušnjami v šolstvu. Tako, da bi človek pričakoval, da formalne pogoje izpolnjujeta, izpolnjujeta tudi pogoj seznanjenosti z delovnimi razmerami. In se pravi jaz mislim, da je potem potrebno napisati neko obrazložitev zakaj se kandidata ne izbere. Prav tako pa vidim veliko napako v obrazložitvi akta in se čudim, da Statutarno pravna komisija pod vodstvom Marjana Sedmaka tega ni opazila. Namreč v obrazložitvi akta je zapisano, da pozitivnega mnenja ne dajeta župan in pa Oddelek za predšolsko vzgojo in izobraževanje ampak mnenje dajalec v tem primeru ni ne župan ne Oddelek za predšolsko vzgojo in izobraževanje, ampak mestni svet. Tako, da lepo prosim, da se v tem primeru in v vseh ostalih primerih kjer mestni svet daje svoje mnenje napiše, da je mnenje dal mestni svet. Jaz mislim, da Oddelek za predšolsko vzgojo in izobraževanje v tej zadevi pravzaprav je v neka administrativna služba in njegovo mnenje po mojem mnenju v nekem soglasje dajalskem smislu popolnoma irelevantno tako, da prosim, da se v vseh teh aktih popravi, da mnenje da ali pa ga ne da mestni svet.

**GOSPOD ALEŠ ČERIN**

Replika, kolega Marjan Sedmak.

**GOSPOD MARJAN SEDMAK**

Hvala lepa. Prav veseli me, da grem gospodu Primcu tako na živce, da me je kar dvakrat omenil, ne samo enkrat, ampak, če bi kaj vedel o poslovniku, pa o delu tega mestnega sveta, ker očitno ne ve, bi vedel, da Statutarno pravna komisija o kadrovskih zadevah ni pristojna razpravljati. Hvala lepa za pozornost, gospod Primc.

**GOSPOD ALEŠ ČERIN**

No, in še en poduk. Oddelek za predšolsko vzgojo in administrativna služba ampak je strokovna služba. Tako, v poduk. In kako pridemo do pozitivnega ali pa negativnega mnenja, imamo več poti. Ena je, da naši predstavniki dajo svoje mnenje, imamo z njimi po navadi kontakte ali pa ne in drugo, prav mnenje te strokovne, ne administrativne službe, ki ima vpogled v delo šol.

**Prehajamo na glasovanje O PREDLOGU SKLEPA: Mestna občina Ljubljana ne daje podpore nobenemu kandidatu za ravnatelja oziroma ravnateljico Osnovne šole Toneta Čufarja.** Izvolite.

**GOSPOD ALEŠ PRIMC**

Hvala lepa za besedo. Še enkrat povem, če dajeta mnenje župan in pa oddelek MOL, potem naj onadva sama odločata, potem ne rabimo glasovati na mestnem svetu o tej zadevi. Če pa daje mnenje mestni svet, potem pa naj se to v aktu zapiše. Hvala lepa.

**GOSPOD ALEŠ ČERIN**

Saj ne rabite glasovat. Besedo ima svetnica Tina Bregant.

**GOSPA DR. TINA BREGANT**

Ja, hvala. Jaz bi tudi obrazložila svoj glas in sicer mene pa zanima pravzaprav kako je možno ker tudi taka odločitev je v resnici odločitev in se sprašujem, a morda res nimate dovolj ljudi, da bi imeli tudi svojega kandidata za ravnatelja takšne pomembne osnovne šole? Hvala.

**GOSPOD ALEŠ ČERIN**

Še kdo? Hvala lepa.

Glasovanje poteka.

Zaključujem glasovanje:

**24 ZA,**

**5 PROTI.**

Sklep je sprejet.

Osmi predlog mnenja h kandidaturi za ravnateljico Osnovne šole Vrhovci. Razprava? Kolegica Mojca Sojar.

**GOSPA MOJCA SOJAR**

Hvala lepa za besedo. Na osnovni šoli Vrhovci imajo težavo. Mi zdaj, kot vidim za Osnovno šolo Toneta Čufarja ni bil podprt z mnenjem noben kandidat za ravnatelja. Ravnateljev primanjkuje in na Osnovni šoli Vrhovci so imeli zelo nenavaden postopek za izbiro nove ravnateljice. Kot vidno gradivu sta bili dve kandidatki. Gospa Marjana, Marjanca Vampelj izpolnjuje vse pogoje za upokojitev. To je ena stvar, ona je štirideset let že v pedagoškem delu, kar je pohvalno. Jaz sem bila dva mandata v svetu šole, zato imam še vedno stike z nekaterimi, ki so trenutno v svetu šole in so mi potem povedali, da je bilo to, obe predstavitvi nenavadni in potem tudi glasovanje in jaz nisem prepričana, da je svet Osnovne šole Vrhovci potrdil katerokoli izmed dveh kandidatk, da bi mi danes lahko tukaj dajal pozitivno ali pa negativno mnenje. Ker svet šole je sklican spet za junij, na šoli vlada zelo težko vzdušje. To pomeni, da učitelji ne morejo priti do ravnateljice, ne želi z njimi komunicirati. Jaz samo prenašam to kar so mi povedali člani sveta in mislim, da ni prav, da mi danes dajemo kakršnokoli pozitivno mnenje ampak počakamo ker na Osnovni šoli Vrhovci bi zdaj moral biti nekdo v.d. ravnatelja, pa se tudi to po mojem vedenju niso znali čisto dogovorit tako, da tukaj stanje precej nenavadno in podobno nenavadno stanje je tudi na Osnovni šoli Prežihovega Voranca. Tudi tam imajo kar naprej, če bi tako rekli prepire med ravnateljico in med svetom zavoda. Zdaj pa še ena moja pripomba oziroma sem že dala pobudo na to temo. Ja, gospod podžupan, mi imamo po tri, občina ima po tri predstavnike v vsakem svetu osnovne šole in tudi vrtca, ampak ti predstavniki niso opolnomočeni za to delo. Oni so pač potrjeni in potem gredo v svet in tam niti ne poznajo postopkov, kakšni so postopki za izbiro ravnatelja. Saj to mora poznati predsednik sveta zavoda, to je res ob pomoči ravnatelja recimo. Ampak, če pa pride do kakršnegakoli zapleta, bi pa ta predstavnik moral biti seznanjen s tem kaj je treba naredit. Seveda, lahko tudi vprašal na oddelek za predšolsko vzgojo in ko ste rekli, da oddelek za predšolsko vzgojo komunicira s svojimi predstavniki po svetih zavodov, jaz vodim en svet ene osnovne šole in ko smo imeli izbiro ravnatelja, me ni nihče iz občine vprašal, kako bomo izbirali, zakaj smo tako izbrali itd. Hočem samo povedat, da bi bilo zelo dobro, če bi bila ta komunikacija malo bolj aktivna, da bi se predstavnike opolnomočilo oziroma jim dali neko vedenje. Kaj to pomeni, če so v nekem svetu javnega zavoda, ne samo šole tudi kateregakoli drugega zavoda MOL. Hvala.

**GOSPOD ALEŠ ČERIN**

Hvala lepa. Besedo ima Maruša Babnik.

**GOSPA MARUŠA BABNIK**

Hvala še enkrat za besedo. No, kot je že kolegica Sojar povedala, gospa Vampelj ima več kot 40 let delovnih izkušenj. Začela je leta 1981. Danes smo leta 2025, kar pomeni, da ima že 44 let delovnih izkušenj. Glede na povedano in tudi sama sem slišala nekaj opazk, da je gospa enostavno ne gre v korak s časom, kot v njej, v njenem tem kratkem CV-ju piše, kje vse sodeluje, kako vodi zavod. Očitno ne tako zelo uspešno kot sama misli, v programu vodenja za mandat 2025-2030, torej bo gospa stara 69 let, ko bo zaključila ravnateljevanje na Osnovni šoli Vrhovci. Tudi nekaj opazk je bilo glede njene organizacije same. Tako, da mislim, da ona morda jaz v obzir vsem, ki ste starejši, rečem, da imate izkušnje, to zelo veliko šteje, vendar včasih pa je tudi ena zdrava meja in razum. Gospa Burjakova jaz je ne poznam ampak iz njenega CV-ja vidimo, da je sodelovala v projektih Evropska vas, Devetletka, Preprečevanje nasilja, sodelovala pri prenovi učbenikov, recenzentka učbenikov, avtorica priprav raznih člankov. Tako, da mogoče je tukaj naša naloga, da pogledamo, da je pa morda kdo, ki ima manj izkušenj, pa vseeno dovolj, 27 let ni malo, da pogledamo skozi te prste, čigav je kdo pa dat predati priložnost tudi mlajšim. In mislim, da bi bilo treba v tej smeri razmišljat, ker ravnateljev takih, ki bodo, bomo rekli zavrženi ali pa, ki ne bomo dali mnenja mlajših ravnateljev bo vedno manj oziroma se bodo, se ne bodo prijavljali na ta mesta. Tako, da s tem je treba biti kako bi rekla imeti to pred očmi. In kako se boste vi odločili je seveda vaša odločitev. Jaz bom zgolj iz tega, da gospa iz povedanega pač ne dosega več tistih standardov, ki bi lahko tako odgovorno mesto, kot je biti ravnatelj, takim zahtevnim pogojem, kot so starši, veliko učencev, okolje, investicije itd. Vemo pa, da Osnovna šola Vrhovce poka po šivih, ker je tam novo naselje. Tako da menim, da bi morali tu dati priložnost nekomu, ki ima morda malo modernejšo vizijo. Hvala.

**GOSPOD ALEŠ ČERIN**

Hvala lepa. Še dr. Tina Bregant.

**GOSPA DR. TINA BREGANT**

Hvala lepa. Žal z današnjo sejo pravzaprav večinska koalicija v mestnem svetu in tudi župan posredno dokazujejo politizirane funkcije ravnatelja in hkrati tudi politizacijo svetov zavoda, kar morda celo ni nova novica. Vendar pa to ni dobra popotnica niti za demokracijo, še manj pa za naše otroke osnovnošolce, ki obiskujejo te šole. Sama si želim, da bi bil ravnatelj predvsem strokovnjak na prvem mestu in šele potem politik. Hvala.

**GOSPOD ALEŠ ČERIN**

Hvala lepa. Zdaj pa predno gremo na glasovanje, še pojasnila. Izjemoma recimo, pa ne v šali, zares, Mojca Sojar, niso poklicali naši, ker vam zaupajo in točno vedo kakšna znanja imate. To je pojasnilo. Drugače pa, zgodila se je naslednja zadeva. Nobena od dveh kandidatk ni dobila 6 glasov oziroma večino, tista druga še celo manj. Vampljeva je dobila 5 glasov, in sicer 2 od naših predstavnikov in pa 3 od zaposlenih. Zanimivo pa je, da od staršev, od treh staršev nobenega. Tam imamo različne informacije, ne vem kaj, da se vse dogaja. In problem imamo, zato je ta predlog sklepa. Mi drugače zaupamo dolgoletnim ravnateljem, ki so dobri. In krivico delamo ali pa diskreditiramo ljudi, ki so v letih. Starejši ki so več vedo. In naš predlog je usmerjen izključno v tem, da spodbudimo, da se imenuje v.d.-ja. Namreč svet nobenega ni izbral, v.d.-ja pa tudi ni imenoval ob koncu šolskega leta. Tako, da je ta naš predlog, da se da podpora sedanji ravnateljici je izključno v tej funkciji. Razpis bo pa treba tako ali tako ponoviti, v vsakem primeru. Prehajam na glasovanje.

**GOSPA MOJCA SOJAR**

A lahko samo še obrazložim glas?

**GOSPOD ALEŠ ČERIN**

Seveda.

**GOSPA MOJCA SOJAR**

Jaz bom glasovala proti. Seveda, ne zato, ker sem proti gospe Marjanci Vampelj, ampak ker mislim, da tudi do tega glasovanja ne bi smelo priti. Bi rada pa povedala še to, kar se mi pa sploh narobe, upam pa, da do tega ne bo prišlo. Gospa ravnateljica je tudi na nek način malo zagrozila svojim učiteljem, da na prihodnjo sejo sveta zavoda bo pa povabila župana. To pomeni, če bo prišel pa še župan groziti svetu zavoda, da morajo ravnateljico podpreti, potem je pa to tudi pa konec demokracije v Ljubljani, no. Na nek način. In upam, da tega ne bo naredil župan.

**GOSPOD ALEŠ ČERIN**

**Skratka, glasovanje poteka O PREDLOGU SKLEPA: Marjanci Vampelj se da pozitivno mnenje h kandidaturi za ravnateljico Osnovne šole Vrhovci.**

Glasovanje poteka.

Zaključujem glasovanje.

**24 ZA,**

**4 PROTI.**

Sklep je sprejet.

Devet – mnenje h kandidaturi za ravnateljico Višje strokovne šole Biotehničnega izobraževalnega centra. Odpiram razpravo. Ni razprave.

**Prehajam na glasovanje o PREDLOGU SKLEPA:** **Mag. Tjaši Vidrih se da pozitivno mnenje h kandidaturi za ravnateljico Višje strokovne šole Biotehniškega izobraževalnega centra.**

Prosim za vaš glas.

Zaključujem glasovanje:

**30 ZA,**

**0 PROTI.**

Sklep je sprejet.

In zadnji, deseti predlog mnenja h kandidaturi za ravnatelja Srednje frizerske šole. Odpiram razpravo. Ni razprave.

**Prehajam na glasovanje O PREDLOGU SKLEPA: Dr. Tadeju Bračku, dr. Rocku Finalu in Bojanu Vučku se da pozitivno mnenje h kandidaturi za ravnatelja Srednje frizerske šole.**

Prosim za vaš glas.

Zaključujem glasovanje:

**32 ZA,**

**0 PROTI.**

Hvala lepa.

Se opravičujem. Še enajsti sklep je. Mnenje h kandidaturi za ravnatelja Srednje tehnične in strokovne šole kot organizacijske enote Šolskega centra za pošto, ekonomijo in telekomunikacijo. Odpiram razpravo. Ni.

**Glasujemo O PREDLOGU SKLEPA: Vesni Janežič, Aljoši Šipu in Primožu Garafolu se da pozitivno mnenje h kandidaturi za ravnatelja oziroma ravnateljico Srednje tehniške in strokovne šole kot organizacijske enote Šolskega centra za pošto, ekonomijo in telekomunikacije.**

Prosim za vaš glas.

Zaključujem.

**32 ZA,**

**0 PROTI.**

Zdaj pa res. Točka 5.

**AD 5. A) PREDLOG ODLOKA O REBALANSU PRORAČUNA MESTNE OBČINE LJUBLJANA ZA LETO 2025**

**B) PREDLOG SKLEPA O SPREMEMBAH IN DOPOLNITVAH SKLEPA O NAČRTU RAVNANJA Z NEPREMIČNIM PREMOŽENJEM MESTNE OBČINE LJUBLJANA V VREDNOSTI NAD 200.000 EUROV ZA LETO 2025**

**C) PREDLOG SKLEPA O SPREMEMBI SKLEPA O DOLOČITVI SKUPNE VREDNOSTI PRAVNIH POSLOV NEPREMIČNEGA PREMOŽENJA, KI JIH LAHKO SKLEPA MESTNA OBČINA LJUBLJANA V LETU 2025**

Predlagam, da najprej, da najprej obravnava točko a) predlog odloka o rebalansu proračuna. Gradivo ste prejeli s sklicem, po sklicu pa prejeli amandmaje svetnika Primca in župana ter poročila naslednjih odborov Mestnega sveta Mestne občine Ljubljana: Odbora za gospodarske dejavnosti, turizem in kmetijstvo, Odbora za lokalno samoupravo, se opravičujem, Odbora za zdravje in socialno varstvo, Odbora za kulturo in raziskovalno dejavnost, Odbora za zaščito, reševanje in civilno obrambo, Odbora za varstvo okolja, Odbora za ravnanje z nepremičninami, Odbora za stanovanjsko politiko, Odbora za gospodarske javne službe in promet in Odbora za finance. Prejeli ste tudi poročilo Statutarno pravne komisije, v skladu s katerim mestni svet ne bo obravnaval amandmajev svetnika Primca. Prosim gospo Sašo Bistan, vodja Oddelka za finance in računovodstvo za uvodno obrazložitev.

**GOSPA SAŠA BISTAN**

Hvala za besedo. Spoštovane svetnice in svetniki, spoštovani podžupani, sodelavke in sodelavci. Rebalans za leto 2025 je planiran v višini 582 mio in je višji od sprejetega proračuna za 11 mio. Tako so prihodki in odhodki predvideni v višini 561 mio. Pri dohodnini smo upoštevali povprečnino 771,33 EUR, to je 187,4 mio evrov. Po Zakonu o glavnem mestu Republike Slovenije je načrtovan prihodek v višini 19,2 mio. Nadomestilo za uporabo stavbnega zemljišča je planirano v višini 89,3 mio evrov, komunalni prispevek investitorjev pa je načrtovan v višini 84,7 mio oziroma enako kot v sprejetem proračunu. Prihodki od prodaje premoženja so predvideni v višini 41 mio EUR, prejete donacije so načrtovane v višini 0,5 mio EUR. Prihodki od države so predvideni v predlogu rebalansa v višini 24,6 mio, podobno kot v sprejetem proračunu, prihodki iz Evropske unije pa v višini 8 mio. Tu so načrtovani prihodki za sofinanciranje projektov Kopališče Vevče, Kopališče Ilirija, Projekt zelena energija na objektih in površinah MOL, za nadgradnjo tehničnih stavbnih sistemov, prezračevanje na Osnovni šoli Fužine in Osnovni šoli Vodmat, za nakup avtobusov, za gradnjo vodovoda Besnica prva faza, za gradnjo sekundarne vakuumske kanalizacije Črna vas - jug, za Bloudkov park v Tivoliju, za Športni park Savsko naselje, za sofinanciranje izgradnje cest, kot so Linhartova, Barjanska in Zaloška, za nakup vozil za urgentnega zdravnika in ostalo. Na strani odhodkov. Tekoči odhodki so načrtovani v višini 76,7 mio, tekoči transferji pa v višini 244,8 oziroma 10 mio več, od tega je za subvencijo LPP-ju namenjeno 16,4 mio, transferi posameznikom in gospodinjstvom 85,8 mio, transferi nepridobitnim organizacijam in ustanovam 17 mio ter drugi tekoči transferji v višini 125,5 mio. Investicijski odhodki so načrtovani skoraj 217 mio, investicijski transferji pa 22,6 mio. Kapitalski transfer javnemu stanovanjskemu skladu je planiran enako v višini 5,5 mio in je skladen s terminskim planom nakupov in izgradnje stanovanj, ki ga vodi javni stanovanjski sklad. Zadolževanje je ostalo nespremenjeno do 20 mio, odplačilo dolga pa je načrtovano v višini 15,8 mio. Stanje zadolženosti na dan 31. 3. je bilo 116,2 mio. Glavni razlog za predlagani rebalans je uskladitev tekočega financiranja in financiranja projektov glede na dinamiko izgradnje in vključitev novih projektov v proračun. Največje povečanje je razvidno pri Oddelku za gospodarske dejavnosti in promet za 13 mio od 177 na 190 mio in pri proračunskem uporabniku Služba za razvojne projekte in investicije za 4,7 mio oziroma od 100,3 mio na 105 mio, zmanjšanje pa je razvidno pri Oddelku za varovanje okolja za 4,5 mio in sicer z 9,8 mio na 5,3 zaradi spremenjene dinamike izvajanja projektov. Hvala.

**GOSPOD ALEŠ ČERIN**

Hvala lepa. Prosim gospo Jelko Žekar, predsednico pristojnega Odbora za finance za stališče odbora.

**GOSPA JELKA ŽEKAR**

Lepo pozdravljeni vsi v dvorani. Odbor za finance je obravnaval predlog Odloka o rebalansu proračuna Mestne občine Ljubljana za leto 2025 in ga podprl s štirimi glasovi za, enim glasom proti od 5 prisotnih članic in članov odbora.

**GOSPOD ALEŠ ČERIN**

Hvala lepa. Še predsednik Statutarno pravne komisije, gospod Marjan Sedmak.

**GOSPOD MARJAN SEDMAK**

Hvala za besedo. Lep pozdrav. Statutarno pravna komisija k predlogu rebalansa nima pripomb pravne narave. Hvala.

**GOSPOD ALEŠ ČERIN**

Hvala lepa. Odpiram razpravo. Ksenija Sever se je najprej javila. Izvolite.

**GOSPA KSENIJA SEVER**

Spoštovani podžupani, mestni svetniki, vsi navzoči v dvorani, lepo pozdravljeni. Pred seboj imamo Odlok o rebalansu za leto 2025, ki je milo rečeno rekorden, kar skoraj 561 mio EUR, to je v primerjavi z zaključnim računom 2024, ki je bil 411 mio EUR večji za 150 mio EUR. Proračun se sedaj od odloka z rebalansom povečuje za 15 mio EUR. Bom danes razpravljala malo drugače kot po navadi. Ta rebalans povečuje proračun na postavki dohodnina za skoraj 11 mio EUR, kar je zakonsko določeno, saj se povprečnina dviga in davke na uporabi storitev za 5 mio EUR, to so razne takse. Druge postavke na prihodkovni strani se spreminjajo za 2 mio gor in dol, ker pa ni bistveno. Pa poglejmo odhodke, ki so načrtovani v višini 561 mio EUR, kako so enostavno povedano, ti planirani. Plače in stroški za delovanje uprave 77 mio EUR. Ti se povečujejo za 3 mio evrov, dvig plač, to je zakonsko določeno. Tekoči transferi, to so subvencije zavodom, podjetjem in tako dalje, konto 41 se dvigajo za 12,7 mio EUR, prejeta sredstva iz EU, Evropska unija pa so samo 2,1 mio EUR. In investicijski odhodki se znižujejo za 4 mio evrov. To je postavka, ki je zelo pomembna, vendar je vedno na udaru pri realizaciji proračunov. V letu 2024 je bila realizacija 122 mio EUR, sedaj pa je planirana v višini 217 mio EUR. Ne bo dosežena. Naj omenim še zadolževanje občine, ki je bilo v letu 2024 skupaj s holdingom, stanovanjskim skladom in gospodarskim razstaviščem 260 mio EUR. Več kot 4 mio evrov je že sedaj razlika med zadolževanjem in odplačilom dolga. Če se bo občina dodatno zadrževala, kot je dovoljeno, se bo dolg na prebivalce Ljubljane bistveno povečal. V letu 2023 je bil 1.215 EUR in je Ljubljana med prvimi petimi glede na zadolževanje na prebivalca. Bolj pomemben pa je predlog izdatkov proračuna po funkcionalni porabi sredstev. Pozdravljam transfer javnemu stanovanjskemu skladu v višini 5,5 mio EUR za projekte v izvajanju. Če bodo projekti tekli v skladu s planom, bo potrebno morda še dodatek, še kakšen transfer. Naštela bom nekaj postavk kjer se v tem rebalansu proračuna zmanjšujejo planirane postavke, pa so po mojem osebnem mnenju v prioriteti. Investicijsko vzdrževanje, obnova in gradnja cest za -2,7 mio EUR. Ceste so potrebne novega asfalta. Gospod župan je povedal, da je v planu 38 cest za investicijsko vzdrževanje, ki se obnavljajo. A bo dovolj sredstev? Komunalno opremljanje zemljišč -4 mio evrov, urejanje cestnega prometa, mestni javni promet, nakup avtobusov, udeležba MOL, parkirne površine MOL, vse to se znižuje. Investicije v komunalno dejavnost -4 mio evrov. Tukaj gre za oskrbo z vodo izven središča mesta, vodovod Besnica in tako dalje. Dovažajo vodo prebivalcem Ljubljane s cisternami v 21. stoletju. Vem, rekli boste, da so težave z odkupi zemljišč in tako dalje, vendar voda je življenje. Tudi adaptacije vodovoda, omenim naj Maximarket so nujno potrebne, pa se na tej postavki znižujejo sredstva. Varovanje okolja in naravne dediščine -6,2 mio EUR, izobraževanje, vrtci, -2,1 mio EUR, nepremičnine, nakup zgradb in prostorov -7,3 mio EUR in še bi lahko naštevala. Povečujejo pa se sredstva na postavi Oddelek za zaščito in reševanje za 1,1 mio EUR. Tukaj gre za povišanje plač, kar je zakonsko predpisano. Gospodarstvo, spodbujanje razvoja turizma in gostinstva za 5,6 mio EUR. Tukaj notri je zajeta tudi postavka, urejanje javnih površin za turiste v višini 3,4 mio EUR. Šport, programi športa za 5,6 mio EUR. Ne bom podajala mnenja, ampak dejstvo je, da je leto 2024, 2025 in 2026 namenjeno gradnji ali obnovi športnih objektov v planirani višini okoli 250 mio EUR brez aneksov. Danes pa smo dobili še 3 amandmaje. Ravno za šport, ki jih povečuje še za okrog 30 do 40 mio EUR. Vse to skupaj pomeni odhodke investicijske za 2 proračuna, gradnje zdravstvenih domov, dnevnih centrov za starejše v okviru četrtnih skupnosti pa se zamikajo. Kaj potrebujejo prebivalci Ljubljane? Tukaj naj omenim še vodno skulpturo na stičišču Slovenske, ki ni več cena okoli 670.000 EUR kot pišejo mediji, ampak v letu 2025 je 1.058.000 EUR, tako piše v NRP-ju. Manjka mi preglednica aneksov vseh projektov. Na strani 300 in 301 je pod programi v kulturi postavka 054030 Živalski vrt Ljubljana v višini 1,6 mio EUR. Sredstva so namenjena sofinanciranju plač in investicijskim delom. Ali ni bil Živalski vrt izvzet iz Oddelka za kulturo v letu 2024 in prenesen na Oddelek varstva okolja? Tukaj je pa ostalo še vedno notri vpisano pod kulturo. Z vzpostavitvijo novega računalniškega sistema Cadis je v rebalansu preračuna tudi popolnoma nova oblika poročanja za nas uporabnike, ki to beremo, vsaj sedaj na začetku zelo otežena. Načrti razvojnih programov so obrazloženi za leto 2025. Meni pa manjka, čeprav sem poiskala navedbe z besedilom na primer zdravstvena varstva in tako dalje oziroma kazalo kaj pomenijo oznake, saj se pod posameznimi postavkami večkrat ponavlja isto besedilo. Naj zaključim. Mislim, da bomo imeli še rebalans proračuna navzdol in tudi zaključeni račun bo krepko pod 500 mio evri, čeprav bi si želeli, da bi enkrat pa le dosegli proračun pol milijarde. Hvala lepa.

**GOSPOD ALEŠ ČERIN**

Hvala lepa. Urška Honzak je naslednja prijavljena.

### **GOSPA URŠKA HONZAK**

Hvala za besedo. Kot mislim, da vemo, smo v Levici glasovali proti sprejetju proračuna za leto 2025 in nanj vložil tudi nekatere amandmaje, ki seveda niso bili sprejeti s strani večine v tem mestnem svetu, in sicer za povečanje namenskega premoženja v JSS MOL, za povečanje sredstev za financiranje programov oziroma projektov za zdravje meščanov, za preventivne socialnovarstvene programe, tudi zagotovitev sredstev za posodobitev javnega prevoza potnikov in tehnološkega razvoja. Tako, da že seveda vnaprej tudi proračuna ne moremo podpreti. Glede novih projektov, ki so vključeni v proračun lahko izpostavimo kakšnega, ki je dober. Na primer, jaz prihajam iz ČS Posavje tako, da lahko izpostavim Kulturni dom Savlje, da se bo prenavljal, kar je super. Pa na primer nakup vozil za urgentne zdravnike za Zdravstveni dom Ljubljana. Ampak hkrati smo pa na primer ravno danes dobili na mizo tudi nekaj ur pred sejo mestnega sveta kar morda tudi ni najbolj primerno da dobivamo take amandmaje na dan seje, ker pač pridemo mi lahko tudi kod drugod, pa ni nujno, da smo zdaj seznanjeni z amandmaji in smo dobili enega od amandmajev, ki za Atletski center Ljubljana zvišuje sredstva za gradnjo, in sicer še za dodatnih 23,5 skoraj mio EUR in bo projekt zdaj po novem vreden 135 mio EUR. Zdaj bom še enkrat ponovila, kar pogosto ponovim, vse lepo in prav, da v Ljubljani dobivamo novo športno infrastrukturo, pa novo kulturno infrastrukturo itd., ampak kot je tudi povedala kolegica z nasprotne strani, kaj pa dejansko potrebujejo prebivalci? A potrebujemo še eno zadevo, kot je bila Ilirija, ki je v bistvu parkirna hiša z bazenom, pa tudi smo videli, kaj se dogaja tam in da projekt ni bil v redu izveden. Zdaj bo Atletski center Ljubljana za 135 mio EUR. Medtem ko se določeni zelo koristni projekti pa zamikajo in se sredstva umikajo in se potem projekti zamikajo v naslednja leta oziroma vprašanje kam sploh se zamikajo. Pa še na eno stvar me je tudi spomnila kolegica Sever, in sicer glede tiste, tiste nove skulpture tam na Slovenski cesti. Če se spomnimo Svetniški klub Levica je še v tem mandatu je tovariš Zakrajšek imel svetniško vprašanje glede tega in ali je res smiselno porabiti takrat, takrat je bilo 600.000 EUR za ta projekt, pa ga je takrat župan skoraj nadrl tukaj, da da to pa ni res in da se ne bo toliko porabilo in da kaj mi samo neke informacije iz medijev jemljemo. Zdaj se pa izkazalo, da za ta, da za to skulpturo bomo dali še toliko in toliko več denarja. Mogoče bi bilo res smiselno razmislit pa o tem bom več potem pri proračunih za naslednja leta, razmisliti o spremembi prioritet Ljubljane glede razvoja mesta predvsem ne v neke predimenzionirane ogromne projekte, ki bodo na koncu samo spomenik županu ne pa, ne bodo pa koristni za prebivalce in prebivalke. Hvala.

**GOSPOD ALEŠ ČERIN**

Hvala lepa. Maruša Babnik je naslednja.

**GOSPA MARUŠA BABNIK**

Jaz bi se samo obregnila ob 2,7 mio EUR zmanjšanja sredstev za vzdrževanje cest in ureditev cestne infrastrukture. Veste, da prihajam iz območja, ki zaobsega eno tretjino Mestne občine Ljubljana, kjer imamo ogromno cest, ki niso vzdrževane tako kot je potrebno, na Mestno občino Ljubljana ves čas dajmo pobude za vzdrževanje, se pa zahvaljujem za vse tisto, kar asfaltirate v hribovitem predelu Četrtne skupnosti Sostro. Kot ste že dejala gospa Bistan, Zaloška Barjanka, Linhartova res je, to se bo končalo najbrž v tem koledarskem letu. Dolenjska cesta, oprostite porazna, porazna, nevarna. Ena izmed vpadnic na avtocestni odsek iz centra ni vzdrževana tako kot je potrebno oziroma bi bila potrebna celotne prenove. V Četrtni skupnosti Sostro smo v zadnjem, zadnjih štirih letih pridobili kar nekaj asfaltnih površin in obnovljenih, vendar pa se je zgodilo, da med dvema odsekoma gradnje kanalizacije je bilo 104, je 140 m ne bom rekla ceste, 194 m cestnega odseka, ki ni bil načrtovan za obnovo in zdaj med tem dvema odsekoma ta odsek popolnoma neprimeren za vožnjo s kolesom, skirojem, otroškim vozičkom seveda tudi z avtom kjer je, ker visi. Jaz sem šla zračunat od središča ceste, središča ceste proti bankini 17,5 cm in ravno ta odsek, ki je, ki je sedaj po novem označen kot kolesarska steza je na tem odseku izjemno nevaren tudi v enako se je zgodilo oziroma malo manj enako zato ker tam ni bila gradnja kanalizacije tako dolga tudi na odseku Sadinja vas Podlipoglav. Sedaj smo na nek način krajani so no po večini zadovoljni, da se je ta naš kraj bom rekla nekako označil kje se lahko vozijo kolesarji, kako je, kako morajo voziti avtomobili, vendar pa je nekaj odsekov začrtanih kot kolesarska steza tako nevarnih, da jaz kot mestna svetnica, odgovorna sploh ne morem verjet, da se kaj takega lahko v 21. stoletju dogaja, da ne preverite prej, kje se bo neka cesta zarisala, preden se je ne obnovi. Absolutno premalo in še znižujete sredstva za vzdrževanje cest. Tega bi mi v Četrtni skupnosti Sostro in predvsem v četrteh kjer nismo strogi center seveda še veliko potrebovali. Jaz verjamem, da so gradbena podjetja zasičena z vsemi projekti, ki jih mestna občina izvaja, vendar pa bi bilo potrebno razmisliti o tem, da je cestna infrastruktura ena od pomembnih stvari za varnost občanov in občank. In če to ni urejeno so oni izpostavljeni nevarnosti čisto vsak dan, na poti v šolo, na poti na delo, na poti na rekreativno dejavnost kamorkoli in tukaj resnično pogrešam tudi bom rekla upoštevanje tistega, kar četrtna skupnost predlaga. Za vse tiste, ki niste četrtni svetniki oziroma, ki niste poznani v tem, je četrtna skupnost vedno pozvana za 3 projekte, ki bi jih mestna občina prioritetno uredila v četrtnih skupnostih. Mislim, mi jih imamo 30, 10× več, ki bi rabili, ki bi potrebovali urgentno v posredovanje, pa pač moramo dati 3 in mi damo in če je projekt prevelik, je že odgovor, da ni v planu in četrtega predlaganega projekta, ki je mogoče malo manjši, ne prejmemo, torej smo prejeli potem samo 2 in to so take male investicije, za katere smo hvaležni, še enkrat poudarjam, za vsak meter asfalta, za vsak meter odvodnjavanja, vendar če res so te velike, mislim te ceste, ki so vpadne ali vpadne v na obvoznico ali vpadne v mesto iz obvoznice no tako bom rajši rekla, je potrebno opraviti potem je potrebno urediti tudi ceste, ki so na obrobju mesta. In apeliram tu na proračun 2026, 2027 oziroma ko bo rebalans, da se absolutno te 2,7 mio EUR pridobi s kakšnih drugih kontov. To so pristojne službe zato, da bodo vedeli kako in kaj in enostavno namenila sredstva za vzdrževanje cest in ureditev cestne infrastrukture. Še enkrat poudarjam, zaradi varnosti vseh občank in občanov, ki ceste redno vsakodnevno uporabljamo. Hvala.

**GOSPOD ALEŠ ČERIN**

Hvala lepa. Zadnji prijavljen svetnik Primc.

**GOSPOD ALEŠ PRIMC**

Hvala lepa za besedo. Jaz predlagam, da se za sofinanciranje vgradnje dvigal v večnadstropne stavbe, ki dvigal še nimajo, v letu 2025 nameni 5 mio EUR, in sicer z zagotovitvijo namenskih sredstev javnemu stanovanjskemu skladu za ta namen. Predlagam, da se sredstva, in sicer 967.212,19 EUR namenijo iz postavke gradnje nevarne in nezakonite garažne hiše pod centralno tržnico ker te gradnje enostavno, če hočemo zaščititi našo kulturno, zgodovinsko in versko dediščino ne sme biti. Se pravi je nesmiselna poraba kakršnegakoli denarja za garažno hišo pod ljubljansko centralno tržnico v proračunu 2025. Prav tako predlagam, da se od teh 5 mio 3.383.681 EUR vzame iz postavke za gradnjo kanala C0. Gre za smrtno nevaren kanal, ki ne sme biti zgrajen. Zato, da zaščitimo zdravje občank in občanov in njihovo življenje. Če vam dogodki v Maximarketu niso nobeno opozorilo, vam lahko povem, da občankam in občankam občanov so ti dogodki v Maximarktu veliko opozorilo, veliko opozorilo, tudi ljudje, ki sicer niso prihajali na naše proteste ali pa se do sedaj niso oglašali, pravijo, gospod Primc, prav imate, zdaj so se nam odprle oči, tako da lepo prosim ne, ne trošite nobenega denarja več za kanal C0 razen če ga boste uporabili za to, da boste škodo, ki ste jo naredili z vgradnjo sanirali. Naslednja zadeva, ki jo predlagam, je, da se nameni 5 mio oziroma 2.000 EUR nagrade ob rojstvu za vsakega otroka v ljubljanski mestni občini, se pravi za občanke in občane v Mestni občini Ljubljana. Mestna občina Ljubljana je sramotna, sramotno nepozorna in sramotno škrta do družin z majhnimi otroki. Mi imamo občine v Sloveniji na primer Moravske Toplice, ki je mnogo manjša občina, mnogo manj bogata kot Mestna občina Ljubljana, pa dajo 1.200 EUR ob rojstvu vsakega otroka. In moram reči, da je to velika, velika sramota. Še posebej pa ob katastrofalni demografski sliki, ki jo ima Slovenija in tudi Ljubljana. Če bi v Ljubljani, če bi v Ljubljani našo, naš razvoj gradili samo na otrokih, ki so rojeni v Ljubljani, bi bila ta prihodnost črna. Na nek način ima Ljubljana srečo, da je še vedno želja mnogih ljudi tako iz Slovenije kot iz tujine in zaradi tega na nek način demografija Ljubljanska ni tako grozna kot bi sicer bila, pa še vedno vam bodo lahko povedale gospe iz oddelka za predšolsko vzgojo, da se vpisi kljub intenzivnemu priseljevanju v Ljubljano iz leta v leto zmanjšujejo in bodo se te stvari seveda sčasoma iz vrtcev prenesli na šole itd. Se pravi, jaz mislim, da Ljubljana mora pokazati solidarnost, razumevanje in pa veselje za vsakega otroka, ki ga bodo občanke in občani Ljubljane rodili. Potem, naslednja zadeva, predlagam teh 5 mio EUR predlagam, da se vzame iz postavke atletskega stadiona. Jaz bom potem v nadaljevanju še povedal nekaj pomislekov, ki jih imam v zvezi s tem atletskim stadionom. Glavna stvar gre pa v to smer, da tako velike investicije, ki vidimo, da se je pravzaprav od gradiva, ki smo ga prejeli za to sejo, do danes povečala za 20 mio EUR, enostavno Zoranu Jankoviću glede na izkušnje, ki jih imamo, kako on vodi projekte, kako se aneksi sprejemajo in kako se stvari držijo, enostavno ne moremo več zaupati, zato jaz predlagam, da predno se karkoli investira v atletski stadion, da se podobno kot pri drugem tiru oblikuje svet za civilni nadzor te gradnje, ker gre enostavno za gradnjo, ki lahko potopi proračun Mestne občine Ljubljana 135 mio + 100 %, ne, kakor so običajne podražitve pri Zoranu Jankoviću. Če pogledamo samo čistilno napravo Ljubljana. Pomeni, da gre za investicijo, ki lahko potopi proračun Mestne občine Ljubljana pripelje mestno občino v stečaj in seveda onemogoči cel kup storitev od dvigal naprej, ki so pa res pomembne za občanke in občane, zato kot rečeno, bom o teh stvareh malo več kasneje povedal v smislu mojega predloga oblikovanja sveta za civilni nadzor gradnje atletskega stadiona. In pa predlagam tudi, da se iz 25. člena odloka črta besedilo Javno podjetje Energetika d.o.o. se lahko v letu 2025 dolgoročno zadolži pod naslednjimi pogoji - zadolžitev ne sme preseči 78.588.000 EUR, in sicer med drugim je naveden namen zakaj se lahko ta zadolžitev 78.588.000 EUR izvede - namen financiranja investicij v izgradnjo novega biomasnega kotla na lokaciji TE-TOL. Jaz moram reči, da ni še zaključena 150 milijonska investicija v plinski parni kotel. Ta kotel bi moral najprej po nekaterih informacijah in napovedih delovati 2020, 2021, potem je bilo rečeno, da bo 2022. Smo v letu 2025 in ta zadeva še vedno ne deluje s polno paro. Se pravi, kako naj zaupamo ljudem, ki niso znali izvest investicijo v plinsko parni kotel, da bodo zdaj še predno je ta investicija dokončana, začeli novo stomilijonsko investicijo, novo stomilijonsko investicijo, ki seveda boste rekli to nima veze proračunom Mestne občine Ljubljana, to ne bo vpliva na proračun mestne občine. To ni res. Ustanoviteljske pravice se ve, kaj pomenijo. Druga stvar je pa seveda tudi to, da te stomilijonske zgrešene investicije v resnici financirajo občanke in občani preko svojih položnic, položnic za elektriko, za vodo, toplo vodo, za plin, za ogrevanje itd. In enostavno prosim vas, ne divjajte v novo stomilijonsko zgrešeno investicijo z ljudmi, ki so dokazali, da plinsko parnega kotla niso znali speljati, da bi v letu 2025 deloval. Naslednja stvar. Pomislek glede kotla za biomaso je ta, da obstoječi kotel za premog omogoča in dejansko se tudi izvaja kurjenje lesne biomase. Se pravi, če želite povečati procent uporabe lesne biomase, potem lahko mirno kurite lesno biomaso v obstoječih kotlih za premog. Se pravi ne govorit, da se to ne da, ker to že delate. S tem se hvalite. S tem se hvalite. Kako, kako smo tudi v termoelektrarni Ljubljana postali zeleni, ker uporabljamo obnovljive vire energije. In še enkrat povem, velika, velika napaka, nova velika stomilijonska napaka. Moram reči, da me pri investicijah Zorana Jankovića v zadnjem času zelo skrbi pravzaprav, da je 100 mio postala enota, 100 mio tam, 100 mio tam, 100 mio tam, proračun pa dobrih 400 mio realiziranih. Od kje boste jemali? A mislite, da imamo občank in občani Ljubljane žepe brez, brez dna? Poglejte, lepo vas prosim pustite naše žepe pri miru in uporabite tisti denar, ki ga imate za racionalne projekte v interesu občank in občanov, ne pa da imamo pravzaprav skoraj na vsaki seji teme podražitev. Ali pa obvestila o podražitvah, če gre za Holding. Tako, da jaz vas res lepo prosim, da poleg tega, da vas prosim za podporo za vgradnjo dvigal v tem letu, mislim, da je realno, da se vgradi med 100 in 120 dvigal, kar bi stalo okrog 5 mio EUR. Na mene se obračajo ljudje iz Ljubljane. In pravijo, gospod Primc prosimo pomagajte. Mi smo se že zmenili, ali pa mi bi se zmenili, če bi občina malo pomagala, ker dva nočeta dati. Takih primerov je ogromno, takih primerov je ogromen. In če bi naredili razpis, sofinanciranje vgradnje dvigal, jaz povem, da ta razpis bi bil v trenutku razgrabljen tudi v letošnjem letu, do konca tega leta. In jaz moram reči, da jaz razumem. Jaz razumem Statutarno pravno komisijo, da pravi, da da se o mojih predlogih ne bi glasovali, zato ker vas je sram. Kako boste pogledali v obraz ljudem na ulici, ki bodo rekli, vi ste glasovali proti našim dvigalom rajše dosežete to, da se o dvigalih sploh ne glasuje. Ampak jaz vam povem ljudje bodo vedeli da ste proti dvigalom ljudje bodo vedeli, da nočete, da bi se oni vozil po v svoje domove v čudovitih panoramskih dvigalih tam kjer si jih ne da noter dati, bi bili zunanji kjer si jih pa da dati noter, bi bila pa to dvigala, bila pa to dvigala, ki se jih vgradilo noter. V glavnem ljudje bodo vedeli, da z vašo oblastjo, z oblastjo te koalicije v mestnem svetu dvigal ne bodo dobili, zato verjamem, da bodo na naslednji volitvah zamenjali obstoječo koalicijo in izvolili tiste, ki jim bo prinesla dvigala in seveda vse ostale stvari, ki so v njihovo dobrobit ne pa zgolj v dobrobit štetja procentov koalicije in pa Zorana Jankovića v tem mandatu. Tako da jaz pa še enkrat prosim da ustavimo gradnjo atletskega stadiona na tej točki, da ne zagotovi, da ne zagotovimo sredstev v letošnjem letu, da najprej oblikujemo po zgledu drugega tira Svet za civilni nadzor gradnje atletskega stadiona, v katerem bodo predstavniki atletske zveze, opozicije v mestnem svetu pa tudi seveda koalicije v mestnem svetu in pa seveda najširši civilni družbi predvsem pa finančne stroke, ki bo znala, ki bo znala projekt, ki kot rečeno lahko potopi blaginjo v Mestni občini Ljubljana držati pod takim nadzorom, da ne bomo zaradi tega v nekaj letih trpeli vsi. Se pravi moj predlog je in vas prosim za podporo tem predlogom. Hvala lepa.

**GOSPOD ALEŠ ČERIN**

Nima smisla odgovarjati. Ampak res nima smisla. Večkrat se uporabili besedo sramota. Sramota je kako vi zavajate s temi ljudmi tu spredaj pred magistratom, kako zavajate z vašimi izjavami. Nima smisla. Še nekaj C0. Nič ne govorite o A0 pa B0 ampak samo o C0. Dajte pogledati, legendarni Ivan Hribar je položil kanalizacijo v centru Ljubljane, pa ne vem kje, pa nobenega problema 100 let. Nobenega problema. Zdaj, C0, to je pa zdaj problem. Replika, gospod Sedmak.

**GOSPOD MARJAN SEDMAK**

Hvala za besedo. Bom poskusil v eni minuti na enem primeru povedati. V Ulici bratov Učakar 6 so stanovalci stopili skupaj in zgradili dvigalo z lastnim denarjem. Med drugim v 4. nadstropju stanuje ena slepa gospa, ki je delala kot telefonistka. Ne glede na to, da spodnji na spodnji lestvici na dnu lestvice pokojninskega sistema je zbrala skoraj 5.000 EUR in je participirala. Kako tanka je socialno stanje, ki je socialni čut gospoda Primca, bom na njenem primeru poskušal dokazati, kajti on si prizadeva, da bi ta gospa slepa Anica iz 4. nadstropja, ki je sebi plačala dvigalo tako kot večina tistih, ki dvigala že imajo v svojih poslopjih, pa naj bodo to institucionalni ali pa zasebni lastniki, tako je gospa Anica sebi plačala dvigalo, gospod Primc bi rad da bi ta gospa Anica kot davkoplačevalka plačala dvigalo še nekomu, ki tega noče narediti. Vidite, eno je sociala drugo je pa socialna demagogija, ki jo zganja gospod Primc.

**GOSPOD ALEŠ ČERIN**

Replika, gospod Dejan Crnek.

... /// ... iz dvorane – nerazumljivo ... ///

**GOSPOD ALEŠ ČERIN**

Ni replike, to bi se pa lahko že naučil.

**GOSPOD DEJAN CRNEK**

Hvala lepa. Tako kot je bilo rečeno, je zelo težko odgovarjati na vse to kar govori že toliko časa gospod Primc. Očitno je, da je on človek, ki Ljubljane res ne mara in bi mogoče samo na dve odgovoril ali pa tri celo. Namreč po naših seveda anketah več kot polovica Ljubljančanov, tisti, ki imajo radi Ljubljano seveda podpira prenovo tržnice in tudi več kot polovica, še več kot to podpira dokončanje C0. In mislim, da je to treba povedati, zato ker tisti Ljubljančani, ki res živijo za Ljubljano vedo, da je to seveda dobro in tudi vedo, da pa že kanalizacija že 100 let poteka po vodovarstvenem območju, ker je cela Ljubljana praktično vodovarstveno območje. Brez tega ne gre in če hočemo kaj narediti za naše otroke, moramo seveda dokončati to kanalizacijo in tretje, obljube, da bomo lahko postavili dvigala v privatne hiše so prazne obljube, ker po zakonu pač mestna občina ne sme vlagati v privatne, v privatno lastnino in če se gremo pogovarjati pa se vrnem še na C0, če se pogovarjamo s tistimi, ki nekaterimi, ki tukaj tudi protestirajo nam lepo povedo, da oni pravzaprav ne vedo zakaj so tukaj, saj so bili sem pripeljani in sploh niso Ljubljančani. Tako, da je to moj, moja replika. Hvala lepa.

**GOSPOD ALEŠ ČERIN**

Odgovor na repliko, svetnik Primc.

**GOSPOD ALEŠ PRIMC**

Prosim za dve minuti, ker bom imel repliko tako na gospoda Sedmaka kot na gospoda Crneka, in sicer gospod Sedmak, da vas ni sram gospo Anico ste vzeli za primer, češ da bo financirala dvigalo drugim potem, ko ga je sebi. Lahko bo pa financirala procente Zoranu Jankoviću pri atletskem stadionu, lahko je financirala procente Zoranu Jankoviću pri Iliriji, lahko je financirala procente Zoranu Jankoviću pri čistilni napravi, lahko financira procente Jankoviću pri vseh gradbenih poslih. A tam pa lahko? A tam pa lahko? Boga gospa Anica, ki jo Zoran Janković izkorišča z vsakim poslom, ki ga izvede v Ljubljani.

**GOSPOD ALEŠ ČERIN**

Pazite na besedo, drugače vam bom besedo vzel.

**GOSPOD ALEŠ PRIMC**

Gospodu Crneku. Zdaj pa še gospodu Crneku. Gospod Crnek, ljudje, ki prihajajo reševati svojo in vašo čisto pitno vodo, sem prihajajo iz prepričanja iz zavesti, da jim jo vi hočete zastrupiti in jim tudi hočete zastrupiti. In se je izkazalo, se je izkazalo v primeru Maximarketa, da zadev nimate pod kontrolo. Tudi po enem mesecu ne znate očistiti par 100 m cevi v stavbi Maximarketa. Kako boste očistili 1100 km cevi v Ljubljani, ko boste zastrupili? Kako boste očistili vodni vir? Kako boste? Kako boste odgovorili vsem mogočim strokovnjakom, ki pravijo, da je kanal C0 največja grožnja zdravju v Mestni občini Ljubljana? Da vas ni sram in še enkrat, prosim za opravičilo, da gospod Crnek laže, ko pravi, da so bili ljudje na shod pred Magistrat pripeljani. Vsi pridejo za svoj denar iz svojega prepričanja in iz želje, da rešijo svojo vodo pred vašo zastrupitvijo. Sram vas naj bo.

**GOSPOD ALEŠ ČERIN**

Dajte, dajte prvo pred svojim pragom, pred svojo sramoto pomesti. Ta prvo pred svojo sramoto, ne pa drugim to govoriti. Prehajam na glasovanje. Pardon, se opravičujem. Mojca Sojar se je naknadno še javila.

**GOSPA MOJCA SOJAR**

Hvala za besedo. No, za začetek predlagam, da malo umirimo strasti čeprav je tudi taka razprava koristna v mestnem svetu. Vedno kadar govorimo o rebalansu in potem ko poslušam razpravo o rebalansih in pa proračunih, se vprašam kako te stvari in pa pogajanja za vsak evro za cesto, za šole delajo v velikih mestih, kjer imajo tok prebivalcev, kot jih ima celotna Slovenija, pa morajo tudi oni sprejet nek proračun in z določenim denarjem svoje mesto obnavljati, širiti in posodabljati. To pomeni, da se mi Ljubljančani ujemamo še vedno v neko majhnost in si mislimo kako imamo veliko mesto in pol milijardni proračun in smo strašno veliki. Ampak, kakorkoli gradivo je zajetno zato je vsak izmed nas pogledov pač tiste stvari, ki se mu zdijo njemu prioritetne oziroma ga bolj ali manj zanimajo. Ko sem jaz recimo pogledala in videla, da se nekatere stvari, nekateri projekti zamikajo kar lepo enotno v letu 2028. O čem govorim? O vseh treh pokopališčih, o katerih govorimo že dolgo časa in bi bili res že potrebni razširitve, Štepanja vas, Šentvid in Šmartno pod Šmarno goro, tudi parkirna hiša tržnica. Podžupan Crnek, tudi jaz sem za obnovo tržnice, ampak zdaj če govorimo o obnovi tržnice je nekaj, če pa govorimo še o parkirni hiši spodaj je pa nekaj drugega. No tudi ta parkirna hiša ima samo 967.000 v rebalansu in šele v letu 2028 se pojavljajo večji zneski. Jaz sicer upam, da do te parkirne hiše pod tržnico ne bo prišlo. Potem je južna izpostava gasilne brigade je samo uspešno izveden projektni natečaj in šele projektna dokumentacija. Čeprav se že tudi o tem nekaj časa govori, potem če pogledamo lokalno, večnamenski center v Četrtni skupnosti Vič, ki bi ga že tudi nekaj časa potreboval je to 0 EUR je šele v letu 2028, večnamenski center Jarše, center Četrtne skupnosti Šmarna gora. Samo sredstva za javni natečaj pa začetek nekaterih del, nekaj 100.000  EUR. In pa kultura, za katero župan pravi, da dajemo vsako leto 11 % celotnega proračuna brez investicij. Če jaz pogledam številko Oddelek za kulturo, se mi ne zdi, da je to ravno 11.000, ampak kakorkoli, mestno gledališče, prosim? Odstotkov, se opravičujem odstotkov. Mestno gledališče ljubljansko ni nobenih večjih investicijskih vzdrževanj, vsaj ne v rebalansu in je projekt premaknjen v 2027. Avditorij Križanke. Nobenih, nobene obnove do leta 2028. Potem avditorij Španski borci 0 do leta 2028, ko se pojavijo investicije, Minipleks mestnega kina. Tudi to vemo, da ima to že dolgo brado šele v letu 2028 kaj bolj konkretnega. Izgradnja zdravstvenega doma, to se pravi poslovne enote Rudnik, projekt premaknjen samo 1.000 EUR za programsko nalogo. Kar me je pa še najbolj v rebalansu presenetilo je notri še vedno izgradnja nove šole na Brdu in v letu 2028 je zato predvidenih 15 mio EUR. V letu 2028. Kolikor jaz vem, se je o tej šoli o tem projektu že malo nihalo govorit. Druga stvar je pa Svetovalni center Gotska, piše v rebalansu rušitev in izgradnja novega objekta pričetek del leta 2028. To ne more, mislim kje se je to zgubilo? Svetovalni center Gotska nujno potrebuje novo poslopje in ne na mestu, kjer naj bi bilo. Kolikor vem je bilo predvideno ta lokacija kjer naj bi bila nova šola na Brdu tako, da tole bi pa res prosila pojasnila kaj s tema dvema projektoma in strinjam se s predhodnimi govorniki da je nedopustno, da se zmanjšujejo sredstva za obnovo cest. Verjetno bi lahko to se prav cestišč, kolesarskih stez, pločnikov, vsega tega. Verjetno bi, če bi vsakega izmed nas danes tukaj vprašali, če ve za kakšno ulico, cesto, kolesarsko stezo, bi vsak povedal vsaj eno ali pa bi lahko povedal, da mu nekdo drug povedal kako imajo ravno pri njih najbolj obupno cesto najbolj potrebno obnove, prenove ali kakorkoli že. Tako da obnova cest v Ljubljani se pa res ne bi smela zmanjševati sredstva. Hvala lepa.

**GOSPOD ALEŠ ČERIN**

Hvala lepa. Zaključujem razpravo. Samo komentar na vso razpravo, ki ste jo zdaj imeli. Proračun obsega praktično vse dejavnosti, ki jih opravlja mesto in vse teritorije. Zdaj samo stvar okusa je katera stvar krajevno in stvarno se da prednost, ocena. Ocena prednosti kaj prej in kaj pozneje. To je cela razprava tudi današnjega, današnje seje. Zdaj pa prehajam na amandmaje, in sicer v tem razpravo o proračunskem uporabniku 4.11 Služba za razvojne projekte in investicije, h kateremu je župan vložil amandmaja. Razprava? Ni. Jasmin Feratović, beseda je vaša.

**GOSPOD JASMIN FERATOVIĆ**

Ja, pozdravljeni. Jaz bi samo povedal, da se pravi smo tik pred sejo pač dobil eno stvar, ki je pač efektivno podražitev atletskega centra, se pravi iz predvidenih 108 mio na novih 135 mio EUR, ne. In zdaj moje vprašanje za celotno pač mestno upravo in tudi za nas kot mestne svetnike, do kje mislimo to zadevo pač tolerirati ne. A bomo dovolili da se ta zgodba pač enostavno odpelje tako kot se je pač odpeljala Ilirija? Ali pa pač mislimo nekako resno o tovrstnih podražitvah razpravljati ne. Torej po mojih izračunih, če pač bodo se stvari odvijale podobno, bi recimo ta stadion brez težav presegel tudi 200 mio EUR, ne. Torej se pravi enkrat je bila stvar, potrjena na proračunu in zdaj nekako gremo kot nek buldožer navzgor in pač preprosto se mi zdi nedostojno, neprimerno, da se nek tak amandma uvrsti na dnevni red tik pred sejo torej, da smo tudi in mi in javnost nekako precej nepripravljeni na vse skupaj. Torej tukaj že vidim pač neke zametke ne transparentnosti in tudi zaradi tega bom glasoval proti.

**GOSPOD ALEŠ ČERIN**

Naslednji prijavljeni Igor Horvat.

**GOSPOD IGOR HORVAT**

Jaz se bom tudi dotaknil tega amandmaja za atletski stadion, naj v prvi vrsti povem, da pač Svetniški klub Demokratov podpira izgradnjo atletskega stadiona. Mislim, da je bil ta projekt zanemarjen že kar nekaj let. Bi pa se tukaj dotaknil samo sledečega. Z amandmajem se spremeni vrednost projekta na 108 mio. Tam je tudi obrazložitev, da bomo z atletskim stadionom želeli postati mali Zürich s tem atletskim mitingom in podobno. Jaz vam bi pa rad zgolj v razmislek povedal, koliko je stala obnova tega stadiona v Zürichu. In sicer gradnja novega stadiona Letzigrunt v Zürichu, s katerim se hočemo primerjati, sicer bo naš bistveno manjši, ki je bila, je stala približno 90 mio EUR. Projekt je vključeval popolno rekonstrukcijo starega stadiona in gradnja novega objekta, ki zdaj gosti atletske mitinge, nogometne tekme in koncerte. Tukaj, kot vemo bo samo--

**GOSPOD ALEŠ ČERIN**

Katerega leta? Ja, katerega leta, še to morate povedati katerega leta.

**GOSPOD IGOR HORVAT**

Finančno je projekt podprlo mesto Zürich, zvezna vlada in različni športni in zasebni partnerji. Kaj želim s tem povedat? Tu jaz ne vem, hišni gradbinec je zdaj postal predvidevam mogoče se motim Makro 5, prej je bil ne vem DEMA PLUS. In različni interesi so se tukaj pojavili in mislim, da je gradnja absolutno predraga. In mi v Svetniškem klubu Demokratov bomo glasovali proti, ampak ne glede na to, atletski stadion bi bil lahko zgrajen že bistveno prej. Tukaj sem pa povedal številke koliko Zürichi stadion rekonstrukcija je koštala. Hvala.

**GOSPOD ALEŠ ČERIN**

Zaključujem razpravo. Prehajamo na glasovanje. Navzočnost, prosim. Navzočih 39.

**Glasujemo o prvem AMANDMAJU župana: V III. delu proračuna se v seznamu načrta razvojnih programov občine, pri proračunskemu uporabniku 4.11. SRPI, pri podprogramu Programi športa, spremeni NRP ATLETSKI CENTER LJUBLJANA z dinamiko in sredstvi v EUR po letih kot sledi in je tam tudi tabelica. Skladno s tem amandmajem se uskladijo vsi ostali deli proračuna na katere se nanašajo spremembe NRP.**

Glasovanje poteka.

Zaključujem.

Rezultat glasovanja:

**24 ZA,**

**15 PROTI.**

Amandma je sprejet.

**Drugi AMANDMA: V III. delu proračuna se v seznamu načrta razvojnih programov občine, pri proračunskemu uporabniku 4.11. SRPI, pri podprogramu Programi športa, spremeni NRP KOPALIŠČE VEVČE, z dinamiko in sredstvi v EUR po letih kot sledi in je tam tudi tabelica.**

**V Posebnem delu se v letu 2025 v finančnem načrtu 4.11. SRPI v okviru projekta NRP sredstva povečajo na namenskih proračunskih postavkah kot sledi: na proračunski postavki Kopališče Vevče na kontu tem in tem na proračunski postavki Kopališče Vevče na tem in tem. Hkrati se znižajo sredstva na integralni proračunski postavki Kopališče Vevče, na kontu toliko in toliko Novogradnje in znašajo za 1.869.000,00 EUR in znašajo 3.160.000,00 EUR.**

**V Splošni del se povečajo namenski prihodki proračuna za 934.000,00 EUR v okviru konta 7400 Prejeta sredstva iz državnega proračuna za investicije ter za enak znesek 934.000,00 EUR na kontu 7412 Prejeta sredstva iz državnega proračuna iz sredstev proračuna EU iz strukturnih skladov, kar skupaj znaša 1.869.000,00 EUR. Za enak znesek se zmanjšajo prihodki integralnega proračuna na kontu 7221. Skladno s tem amandmajem se uskladijo vsi ostali deli proračuna in obrazložitve, vključno z načrtom razvojnih programov ter obrazložitvami.**

Glasovanje poteka.

Zaključujem.

**24 ZA,**

**8 PROTI.**

Amandma je sprejet.

**GOSPOD ALEŠ ČERIN**

Odpiram razpravo o proračunskem uporabniku 4.15. Oddelek za šport, h kateremu je župan vložil amandma. To je tretji amandma. O dveh smo že glasovali, to je pa zdaj tretji. Ni razprave.

**Prehajamo na glasovanje O AMANDMAJU župana: V III. delu proračuna se v seznamu načrta razvojnih programov občine, pri proračunskemu uporabniku 4.15. Oddelek za šport, pri podprogramu toliko in toliko Programi športa, odpre nov NRP UREDITEV POVRŠIN NOGOMETNIH IGRIŠČ V ŠPORTNEM PARKU GOLOVEC, z dinamiko in sredstvi v EUR po letih kot sledi.**

**Hkrati se spremeni NRP JAVNI ŠPORTNI OBJEKTI MOL-INVESTICIJE IN INVESTICIJSKO VZDRŽEVANJE s tabelicami kot je.**

**V Posebni del se v letu 2025 v finančnem načrtu 4.15. Oddelek za šport odpreta dve proračunski postavki s sredstvi kot sledi: proračunska postavka Ureditev nogometnih igrišč-ŠP Golovec, konto toliko in toliko in pa namenska proračunska postavka Ureditev nogometnih igrišč.**

**Hkrati se znižajo sredstva na integralni proračunski postavki Javni športni objekti na kontu 4323 za 555.000 EUR in na kontu 4323 znašajo 1.445.000 EUR.**

**V Splošni del se povečajo namenski prihodki proračuna za 250.000 EUR v okviru konta 7400, podkonta toliko in toliko, za predvidena sredstva sofinanciranja Ministrstva za gospodarstvo, turizem in šport.**

**Skladno s tem amandmajem se uskladijo vsi ostali deli proračuna in obrazložitve, vključno z načrtom razvojnih programov ter obrazložitvami.**

Glasovanje poteka.

Zaključujem glasovanje.

Rezultat je

**23 ZA,**

**8 PROTI.**

Tudi ta amandma je sprejet.

**GOSPOD ALEŠ ČERIN**

Gospo Sašo Bistan prosim za pojasnilo, ali je proračun za leto 2025 po sprejetih amandmajih glede na prihodke in odhodke uravnotežen oziroma usklajen?

**GOSPA SAŠA BISTAN**

Da.

**GOSPOD ALEŠ ČERIN**

Ugotavljam, da je proračun po sprejetih amandmajih usklajen glede prihodkov in odhodkov, zato prehajamo na

**glasovanje O PREDLOGU SKLEPA k točki A): Mestni svet Mestne občine Ljubljana sprejme predlog Odloka o rebalansu proračuna Mestne občine Ljubljana za leto 2025****skupaj s sprejetimi amandmaji.**

Glasovanje poteka.

Zaključujem glasovanje.

**24 ZA,**

**12 PROTI.**

Sklep je sprejet. Prehajam na točko b).

**B) PREDLOG SKLEPA O SPREMEMBAH IN DOPOLNITVAH SKLEPA O NAČRTU RAVNANJA Z NEPREMIČNIM PREMOŽENJEM MESTNE OBČINE LJUBLJANA V VREDNOSTI NAD 200.000 EUROV ZA LETO 2025**

**C) PREDLOG SKLEPA O SPREMEMBI SKLEPA O DOLOČITVI SKUPNE VREDNOSTI PRAVNIH POSLOV NEPREMIČNEGA PREMOŽENJA, KI JIH LAHKO SKLEPA MESTNA OBČINA LJUBLJANA V LETU 2025**

Predlagam, da se uvodne obrazložitve in razprava opravijo za vse točke skupaj, glasovanje pa bo potekalo o vsaki točki posebej. Gradivo ste prejeli s sklicem. Po sklicu pa poročila Odbora za ravnanje z nepremičninami. Prosim gospo Simono Remih, vodjo Oddelka za ravnanje z nepremičninami, za uvodno obrazložitev.

**GOSPA SIMONA REMIH**

Hvala za besedo. Spoštovane svetnice, spoštovani svetniki, spoštovani podžupan. Pod točko 5.B mestnemu svetu v sprejem predlagamo predlog Sklepa o spremembah in dopolnitvah Sklepa o načrtu ravnanja z nepremičnim premoženjem MOL v vrednosti nad 200.000 EUR za leto 2025. Načrtovani odhodki za leto 2025 iz naslova pridobivanja nepremičnega premoženja znižujejo, in sicer za 10.118.315,32 EUR in znašajo skupno 7.462.454,72 EUR. Načrtovani prihodki za leto 2025 se iz naslova razpolaganja z nepremičnim premoženjem MOL znižujejo za 8.504.838,00 EUR in znašajo 61.777.256,72  EUR.

Pod točko 5.C mestnemu svetu v sprejem predlagamo Sklep o spremembi Sklepa o določitvi skupne vrednosti pravnih poslov nepremičnega premoženja, ki jih lahko sklepa MOL v letu 2025. Skupna orientacijska vrednost stvarnega premoženja ob upoštevanju predlaganih sprememb načrta ravnanja z nepremičnim premoženjem MOL za leto 2025 znaša 102.437.921,17  EUR. Na podlagi predlaganega sklepa se vrednost pravnih poslov določi v višini 20 % celotne vrednosti pravnih poslov, določenih s tem načrtom, kar znaša 20.487.598,23 EUR. Hvala lepa.

**GOSPOD ALEŠ ČERIN**

Hvala lepa. To je bil uvod za točki B) in C). Zdaj prosim gospo Jelko Žekar, predsednico Odbora za ravnanje z nepremičninami za stališče odbora za obe točki.

**GOSPA JELKA ŽEKA**

Hvala za besedo. Odbor za ravnanje z nepremičninami je obravnaval oba predloga sklepov, torej pa lahko b) in c) in oba predloga sklepov potrdil s tremi glasovi za, nobenim proti od 5 prisotnih članic in članov odbora. Hvala lepa.

**GOSPOD ALEŠ ČERIN**

Hvala lepa. Želi besedo predsednik Statutarno pravne komisije gospod Sedmak?

**GOSPOD MARJAN SEDMAK**

Hvala za besedo. Statutarna pravna komisija k točkama 5.b in 5.c nima pripomb pravne narave. Hvala.

**GOSPOD ALEŠ ČERIN**

Predlagam, da prehajamo na glasovanje. Razprava o točkah B) in C). Ištvan Išt Huzjan, beseda je vaša.

**GOSPOD IŠTVAN IŠT HUZJAN**

Lepo pozdravljeni vsi. Jaz bi tukaj razpravljal o nečem kar sem že razpravljal v preteklosti in bi ponovno opozoril na prodajo stavbe v Poreču, v Špadićih, ocenjeno na vrednost 2.273.000 EUR. Gre za počitniške nastanitve za otroke v Počitniškem domu hostel Šiška s pripadajočimi zemljišči v Poreču, počitniški dom se nahaja v naselju Špadići v neposredni bližini morja, medtem ko je od centra Poreča oddaljen manj kot 2 km. V letu 2009 je bil prenovljen. Dom razpolaga s 135 ležišči, razporejenimi v 3 do 7 posteljne sobe z etažnimi sanitarijami in kopalnicami. Dom ima notranjo in zunanjo jedilnico, lastno kuhinjo in interno ambulanto. Hostel je v več kot 50, je več kot 50 let star počitniški dom, ki ga je za letovanje otrok zgradila nekdanja Občina Ljubljana Šiška. Ves ta čas je počitniški dom ohranil svoj namen, v poletnih mesecih gosti predvsem otroke iz socialno ogroženih družin in otroke z zdravstvenimi težavami. MOL prodajo utemeljuje s slabim trženjem in zasedenostjo doma s strani vrtcev in šol. Ustreznost bivanja le čez poletje. Potrebna so velika investicijska vlaganja. Z njim upravlja Zavod za letovanje in rekreacijo otrok, z energetsko obnovo bi bil počitniški dom primeren za letovanje in bivanje otrok tudi izven sezone. Na Odboru za predšolsko vzgojo in izobraževanje je bilo pojasnjeno, da objekt ni rentabilen, ker nima ustreznega ogrevanja in izolacije za letovanje izven sezone. Predlagamo, da se ta dom in zemljišče umakne iz načrta ravnanja ter v proračunu zagotovijo potrebna sredstva za ustrezno obnovo izolacije, ogrevanje objekta. Jaz nazadnje, ko sem razpravljal o tem sem tudi govoril z direktorjem zavoda, ki je tudi povedal, da če bi to bilo umaknjeno, da oni sami investirajo v panele in da zrihtajo ogrevanje. Ta investicija je ocenjena na približno 200.000 EUR. Ko govorimo o teh cifrah, pa pri prejšnji točki mislim, da v nekem aneksu za Žak niti v zaletno stezo za skakanje v daljavo ne bi pokrili to. Tako, da govorimo o enih zelo majhnih denarjih, pa na dolgi rok na enih zelo pomembnih stvareh. Namreč tudi ta cena, na katero je ocenjeno za dva milijona, govorimo o prvi vrsti morja, Poreču, objekt, ki ima več kot 1000 neto kvadrature, ki ga uporabljajo. Na zadnjem razpravljanju sem povedal celo vrsto vrtcev iz Ljubljane, ko uporabljajo ta prostor. Zdaj pa to javno lastnino, ker okej, vedno je bilo v načrtu, ampak zakaj se ni do zdaj prodalo? Ja, na sodišču ni bilo urejeno lastništvo, zdaj pa je lastništvo urejeno in zdaj izgleda, da pa mogoče pa bo kupec, ne, ampak tudi če se za 5 mio proda, jaz ne verjamem, da je to prava cena. Jaz mislim, da moramo ohranit take objekte. Hvala.

**GOSPOD ALEŠ ČERIN**

Hvala lepa. Še Denis Striković.

**GOSPOD DENIS STRIKOVIĆ**

Spoštovani. Nekaj sej nazaj smo razpravljali tudi o načrtih Festivala Ljubljana. In v tej smeri moje razprave gre tudi ta predlog, da se črta iz tega načrta pridobivanja nepremičninskega premoženja, nepremičnega premoženja Križanke za 2.927.600 EUR, ki so tukaj načrtovani. Pač to ne gre v teh smeri politike, da obdržimo Križanke takšne kakor so, ampak v naslednjih točkah pri proračunu bom pa bolj debatiral tudi glede obnove. Ena stvar, ki me moti pri teh sklepih je v bistvu, da ni pregledno, ker imamo samo, mi samo sprejemamo pač sklepe, da se priloga 1 se nadomesti z novo priloga 1. Mi v bistvu tukaj ne moremo videti kakšne so spremembe in tudi dokument je tako skeniran da ni, da ni mogoče iskati po dokumentu tako, da bi v prihodnosti, da se ko se taki dokumenti sprejemajo, da lahko bolj natančno tudi mi svetniki in vsi ostali meščani vidijo kaj se tukaj spreminja. Tako, da ni na koncu, na koncu izpade kot da samo da se pretakajo številke v plus in v minus in potem, ko pridemo do neke debate ko pa pride nekaj v javnost ker tukaj se dosti takih nekaj skriva zadev, ki niso ravno v redu. Zdaj zdaj so bile samo dve izpostavljene, potem pa pridemo do tega. Ja, saj ste sprejeli te priloge, saj ste se strinjali s temi načrti. Tako da ko kot sem glasoval proti rebalansu bom glasoval tudi proti tem točkam. Hvala.

**GOSPOD ALEŠ ČERIN**

Želi besedo predlagateljica? Ni nujno, če želiš.

**GOSPA SIMONA REMIH**

Hvala za besedo še enkrat. Tako kot smo gospodu Ištvanu že nekajkrat povedali ne, mi imamo to nepremičnino v proračunu že kar nekaj časa, imamo jo zaradi tega kar vam tudi kar nekajkrat smo že pojasnili, da lahko razpolagamo v nekem trenutku s premoženjem pač moramo imeti to uvrščeno v proračun. Če bo do prodaje prišlo, bo naročena nova cenitev aktualna, govorimo o informativni ceni. Tudi vsi svetniki boste s tem seznanjeni, kjer bo posel nad 500.000 EUR in ga bomo, ga bomo mogli priti predstavit na mestni svet. Posledica odločitve ali pa ene odločitve je bil tudi odbor za šolstvo, ki ste ga sam citiral in ste povedali, da je statistika najemov naših vrtcev in šol v tem objektu zelo majhna, je tudi javno objavljena in ni samo zaradi tega ker je slabo vzdrževanje ampak je mogoče tudi zaradi same situacije, pa zaradi same pozicije tega doma tako da več kot to vam jaz žal ne morem povedati ampak bo pa, o vsej stvari bomo pa obvestili ne če kakorkoli bo do te prodaje prišlo.

**GOSPOD ALEŠ ČERIN**

Hvala lepa za pojasnilo.

**Zdaj pa res prehajamo na glasovanje, in sicer najprej o PREDLOGU SKLEPA pod točko B): Mestni svet Mestne občine Ljubljana sprejme predlog Sklepa o spremembah in dopolnitvah Sklepa o Načrtu ravnanja z nepremičnim premoženjem Mestne občine Ljubljana v vrednosti nad 200.000 eurov za leto 2025.**

Glasovanje poteka.

Prosim za vaš glas.

Zaključujem glasovanje:

**23 ZA,**

**8 PROTI.**

Sklep je sprejet.

**In še C):** **Mestni svet Mestne občine Ljubljana sprejme predlog Sklepa o spremembi Sklepa o določitvi skupne vrednosti pravnih poslov nepremičnega premoženja, ki jih lahko sklepa Mestna občina Ljubljana v letu 2025.**

Prosim za vaš glas.

Zaključujem glasovanje:

**23 ZA,**

**8 PROTI.**

Sklep je sprejet. Hvala lepa vsem za točko o rebalansu in prehajamo na točko 6.

**AD 6. A) OSNUTEK ODLOKA O PRORAČUNU MESTNE OBČINE LJUBLJANA ZA LETO 2026**

**B) OSNUTEK ODLOKA O PRORAČUNU MESTNE OBČINE LJUBLJANA ZA LETO 2027**

Predlagam, da točki a) in b) obravnavamo skupaj, glasovanje pa bo potekalo o vsakem posebej. Gradivo za obe točki ste prejeli s sklicem. Po sklicu pa pripombe oziroma pobude občanov in drugih in svetnika g. Ištvana Išta Huzjana ter poročila naslednjih odborov mesta, in sicer Odbora za lokalno samoupravo, Odbora za varstvo okolja, Odbora za zaščito, reševanje in civilno obrambo, Odbora za ravnanje z nepremičninami, Odbora za zdravje in socialno varstvo, Odbora za gospodarske javne službe in promet, Odbora za gospodarske dejavnosti, turizem in kmetijstvo, Odbora za stanovanjsko politiko, Odbora za kulturo in raziskovalno dejavnost, Odbora za lokalno samoupravo in pristojnega Odbora za finance. Prosim go. Sašo Bistan za uvodno obrazložitev za obe točki.

**GOSPA SAŠA BISTAN**

Hvala za besedo. Še enkrat lepo pozdravljeni. Osnutek proračuna Mestne občine Ljubljana za leto 2026 je načrtovan v višini 543,7 mio EUR. In za leto 2027 v višini 540 mio EUR.

**GOSPOD ALEŠ ČERIN**

Saša, oprosti, se opravičujem. Postopkovno.

**GOSPOD ALEŠ PRIMC**

Jaz sem predlagal tri amandmaje k rebalansu proračuna in o njih sploh ni bilo glasovano, niti ni bilo glasovano o predlogu sklepa Statutarno pravne komisije, da se pač o tem ne glasuje tako, da jaz mislim, da točka prejšnja še ni izčrpana. Ali morate glasovati o predlogu Statutarno pravne komisije ali pa o mojih amandmajih. Tako lepo prosim da date moje amandmaje na glasovanje.

**GOSPOD ALEŠ ČERIN**

Očitno mojega uvoda niste dobro poslušali. Pri vsakem glasovanju sem vse pojasnil, zakaj o vaših amandmajih se ne bo razpravljalo in ne bo glasovalo. Očitno ste preslišali. Izvoli.

**GOSPOD ALEŠ PRIMC**

Jaz mislim, da mora o tem odločati mestni svet, ne pa vi.

**GOSPOD ALEŠ ČERIN**

Odločala sta prvič odbor in drugič komisija.

**GOSPA SAŠA BISTAN**

Za leto 2026 je načrtovan v višini 543,7 mio EUR. in za leto 2027 v višini 540 mio. Prihodki so predvideni za leto 2026 523,7 mio in 520 mio za leto 2027. Med davčnimi prihodki je dohodnina predvidena v višini 775,29 EUR, kot je dogovorjena za leto 2026. To za Mestno občino Ljubljana pomeni 188,3 mio EUR. Po Zakonu o glavnem mestu Republike Slovenije pa je načrtovan prihodek v višini 19,2 mio, enako kot v letu 2025. Ko bo dalo Ministrstvo za finance jeseni 2025 nove podatke o primerni porabi, dohodnini in finančni izravnavi za leti 2026 in 2027 jih bomo lahko upoštevali v predlogu proračunov, ki se bosta pripravljala jeseni 2025. Nadomestilo za uporabo stavbnega zemljišča od pravnih in fizičnih oseb za leti--

... /// ... iz dvorane – nerazumljivo ... ///

**GOSPA SAŠA BISTAN**

Nadomestilo za uporabo stavbnega zemljišča od pravnih in fizičnih oseb za leti 2026 in 2027 je predvideno enako 89,3 mio evrov. Največji med nedavčnimi prihodki so prihodki od premoženja v višini 35,6 mio. Globe in denarne kazni za obe leti so načrtovane v višini slabih 5 mio. Komunalni prispevek investitorjev je predviden v obeh letih po približno 53 mio. Kapitalski prihodki so predvideni v letu 2026 40 mio, v letu 2027 pa 42,3 mio evrov. Pri transfernih prihodkih je v letu 2026 predvidena pridobitev sredstev od države Republike Slovenije v višini 31 mio in od Evropske unije 12 mio, skupaj 43 mio. V letu 2027 pa države 24,1 mio in od Evropske unije 14,4 milijone, skupaj 38,5 mio. Predvideno zadolževanje je v obeh letih po 20 mio. Na strani odhodkov, tekoči izdatki in transferji so predvideni v letu 2026 310 mio, v letu 27 pa 308 mio EUR. Med njimi je za subvencijo LPP namenjenih po 14 mio in za proračunsko rezervo po 1 mio  EUR za vsako leto. Leto 2026 za investicije je načrtovano 190,2 mio in za investicijske transferje 20 mio. V letu 2027 pa je za investicije namenjenih 193,5 mio in za investicijske transferje 17,7 mio. Povečanje namenskega premoženja v javni stanovanjski sklad namesto investicijskih transferjev je planirano v letu 2026 6,5 mio in 3,9 mio v letu 2027, seveda skladno z dinamiko izgradnje novih stanovanj. Odplačila dolga je predvideno v obeh letih 17 mio. Hvala.

**GOSPOD ALEŠ ČERIN**

Hvala lepa. Prosim predsednico Odbora za finance go. Jelko Žekar, da poda stališče odbora za obe točki.

**GOSPA JELKA ŽEKAR**

Še enkrat, hvala za besedo. Odbor za finance je obravnaval oba osnutka odloka o proračunu Mestne občine Ljubljana za leto 2026 in 2027 in oba sprejel oziroma podprl s štirimi glasovi za in enim proti od 5 prisotnih.

**GOSPOD ALEŠ ČERIN**

Hvala lepa. Še eden.

**GOSPOD MARJAN SEDMAK**

Hvala za besedo. Statutarno pravna komisija k točkama 6.a in 6.b nima pripomb pravnega značaja. Hvala.

**GOSPOD ALEŠ ČERIN**

Odpiram razpravo. Prva javljena gospa Ksenija Sever, izvolite

**GOSPA KSENIJA SEVER**

Še enkrat, hvala za besedo. Razpravljala bom o obeh osnutkih odloka proračuna skupaj. Prihodke obeh proračunov so planirani okoli 520 mio, eden 523 mio. Ko pogledam po prihodkih in odhodkih, so po posameznih sklopih postavkah približno v enakih vrednostih, zneskih, v obeh je planiran presežek prihodkov nad odhodki, pa tudi obrazložitve so približno v enakih besedilih. Tudi v teh dveh osnutkih proračuna je zelo malo planiranih prihodkov iz EU, samo malo čez 2 mio EUR, investicijski odhodki konta 42 pa se tudi zmanjšujejo. Pri pregledu načrta razvojnih programov sem prebrala, da se gradnja vodovoda Brezova raven, Češnjice, Janče, Sostro barake vse prenaša v leto 2028, govorimo pa o tem od leta 2015, 2017 dalje. V letu 2026, 2027 bo namenjeno za dva vodovoda, le 40.000 EUR. Videli pa smo, kako se povečujejo sredstva za gradnje športnih objektov. Tudi za gradnjo Zdravstvenega doma Rudnik bo do leta 2027 namenjeno manj kot 200.000 EUR od planirane vrednosti 22 mio. Kino Minipleks, projekt planiran v letu 2017, naj bi bil dokončan šele v letu 2030. Kopališče Ilirija pa ima tudi še v letu 2026 planirane odlive, končna cena pa bo, kot piše v NRP 73.435.000 EUR, skupaj je to plan po rebalansu. V letu 2021, če omenim Kopališče Ilirija je bil plan odhodkov 36,1 mio EUR. Vemo, da se je projekt spreminjal, vendar nikjer ni za tako velike razlike obrazložitve v obliki razpredelnice. Nov dodatni projekt, aneksi zato tudi toliko govorjenje okoli končne vrednosti. Še bi lahko naštevala postavke, vendar sta oba osnutka oddaljena, sledila bosta odloka, rebalansi in tako dalje. Pohvalno pa je, da se v obeh osnutkih po dolgem času na primarnem zdravstvu postavka dejavnost zdravstvenih domov zvišuje skoraj za trikrat in je okoli 2,4 milijone evrov. Vsa povišanja NRP, načrte razvojnih projektov, bom naštela nekaj, na primer atletski center, plan je bil nazadnje 108 mio EUR, pogodba podpisana prejšnji mesec 94 mio EUR, z amandmajem 136 mio EUR, tržnica se je začela za 8,1 mio EUR in 600 garažnih mest. Če izračunam na garaže brez Mahrove hiše obnove, bi takrat stalo eno parkirno mesto 15.000 EUR, nato se je cena povišala na 34 mio EUR, sedaj je že 61 mio EUR, pa vemo kako je majhna poraba nekaj 1.000 EUR ali 200 garaž, pride cena za eno parkirno mesto malo manj kot 250.000 EUR. Vse tok pa kaže, da projektanti delajo ne dovolj premišljeno. Iz tega se vidi, da se zaradi takih projektov ostali projekti zamaknejo, pa so mala dela, tukaj bom rekla asfaltiranje, popravilo asfaltiranja cest, gradnja zdravstvenih domov, centrov četrtnih skupnosti in tako dalje, ki so nujne zamikajo. Kje pa so za te projekte še aneksi? Omeniti pa moram še, da je pri vseh osnutkih, odlokih, rebalansih potrebno imeti v mislih finančni tok, ki zaradi prenosa plačil iz starega leta v novo, predvsem na kontu kratkoročnih obveznosti vsako leto vpliva na zadolževanje občine, likvidnostna sredstva in tekoče investicije. Ker pa so projekti še oddaljeni in bomo imeli rebalanse in tako dalje, bom bolj podrobno o posameznih postavkah razpravljala, ko bomo prišli v leto 2026 in 2027. Naj pa omenim višino teh osnutkov. Drugo leto je volilno leto. Zato je ta proračun, ki smo ga rebalans obravnavali 560 mio. Res je, potrjeval se bo leta 2026. Hvala.

**GOSPOD ALEŠ ČERIN**

Hvala lepa. Naslednja prijavljena Ganimet Shala.

**GOSPA GANIMET SHALA**

Hvala za besedo. Spoštovani podžupani, spoštovane svetnice in svetniki ter vsi navzoči v dvorani. Socialni demokrati podpiramo proračune, s katerimi se nadaljujejo vlaganja v obnove šol in vrtcev. Ljubljana je tukaj zgled. Prav je, da se ohranja podpora nevladnemu sektorju, športu in kulturi. Pozdravljamo investicije, med drugim v Baragovo semenišče, atletski stadion, investicije na področju energetike, protipoplavnih ukrepov, v nove prostore četrtnih skupnosti Jarše, Barje, Šmarna gora, Vič, zavetišče za brezdomce, investicije v gradnjo stanovanj na Povšetovi, Litijski, Rakovi jelši in drugi. Ob vsaki proračunski razpravi je treba poudariti, da proračun ni le zbirka številk, ampak je izraz načrt naše skupne vizije, je odraz tega, kaj razumemo kot napredek in kako vidimo prihodnost našega mesta. Ljubljana za socialno demokracijo ni zgolj mesto investicij in gradnje, temveč prostor dostojnega življenja. Verjamemo, da so javna sredstva najmočnejše orodje socialne kohezije in da mora naš načrt za prihodnost prispevati k dostopnemu stanovanju, kjer se lahko mladi osamosvojijo in starejši dostojno živijo, javni šoli in vrtcu, kjer ne odločajo denarnice staršev, ampak je vsem otrokom na voljo kvalitetni program, močnemu javnemu zdravstvu in mreži storitev, ki zagotavlja oskrbo, ko je ta potrebna, in ne tam, kjer je najbolj dobičkonosna. Zeleni, trajnostni Ljubljani, ki podnebne spremembe ne sprejema kot oddaljeno skrb, temveč kot dejstvo, ki je že tukaj. Kulturni in skupnosti infrastrukturi, ki je javna, odprta in dostopna. Socialni demokrati zagovarjamo izdatnejša vlaganja v stanovanjsko gradnjo, v proračunih se okvirno ohranja dosedanji nivo. Dodatno spodbudo pričakujemo tudi na račun ukrepov vlade. Močno upamo, da bodo viri omogočili povečanje javnega stanovanjskega fonda, da bodo stanovanja postala dostopnejša. Na področju širjenja mreže Zdravstvenega doma Ljubljana izstopa izgradnja izobraževalnega centra na Metelkovi. Podprli bi več investicij v širjenje mreže ter v opremo in posodobitve obstoječih enot. Na področju oskrbe starejših smo v pričakovanju novega sistema dolgotrajne oskrbe, hkrati smo priča vse večji potrebi po storitvah in težavah pri zagotavljanju kadrov. Socialni demokrati menimo, da je potrebna izdatnejša podpora programom in razvoju storitev za oskrbo starejših. Ljubljana se sooča z izrazitim segrevanjem v poletnih mesecih, poletne temperature postajajo vse bolj nevzdržne, zlasti za ranljive skupine. Socialni demokrati bi podprli več sredstev za ukrepe prilagajanja podnebnim spremembam, predvsem za zniževanje temperature v najbolj kritičnih obdobjih. Socialni demokrati pričakujemo, da se osnutka proračunov dopolnita z okrepitvijo podpore na navedenih področij. Hvala lepa.

**GOSPOD ALEŠ ČERIN**

Hvala lepa. Zdaj ste pa prijavljeni zapored trije svetniki Levice. Boste vsak posebej razpravljali? Najprej Urška Honzak.

**GOSPA URŠKA HONZAK**

Hvala za besedo. Ja vsak bomo o svojih področjih razpravljali. Zato smo mislim, da vsi trije mislim trije od štirih prijavljeni. Jaz se bom dotaknila malo na splošno, predvsem pa področja izobraževanja, področja prometa in malo tudi področja stanovanj, in sicer glede področja izobraževanja v predlaganih proračunih za naslednji dve leti pogrešamo oziroma predlagamo povečanje sredstev za vzdrževanje in obnovo počitniških domov v lasti MOL. V trenutnih osnutkih proračunov se sredstva načrtuje v višini samo 122.000 EUR. Verjetno cel mestni svet še ni bil seznanjen s tem, da smo marca letos na Odboru za predšolsko vzgojo in izobraževanje smo člani odbora soglasno, torej tako opozicijski kot koalicijski člani odbora sprejeli sklep, da se za obnove počitniških domov, v katerih letujejo ljubljanski otroci oziroma socialno ogroženi in bolni otroci, tudi če niso iz Ljubljane, nameni več sredstev in zagotovi ustrezna prenova. To je povezano tudi s tem o čemer je že prej razpravljal tovariš Huzjan, in sicer glede prodaje zemljišča v Poreču v Špadićih. Mi se ne strinjamo s tem, da je pač ta projekt sploh uvrščen v načrt ravnanja z nepremičnim premoženjem. Saj mislim, da je bilo to jasno tako, da tisto tista pred predhodna predhodno pojasnilo je bilo v resnici ne vem, če je bilo potrebno ker mi se ne strinjamo s tem, da bi je ta stvar sploh v načrtu ravnanja z nepremičnim premoženjem. Ker gre za en počitniški dom, v katerem letujejo ljubljanski otroci in otroci socialno ogroženih družin in bolni otroci. In mi bi to kaj, kot Mestna občina bomo to prodali komu? Nekomu, ki bo dal največ denarja. A tako, a tako mi delamo, samo za največji dobiček kogarkoli že pač, ne pa za to, da bodo to, da bi da bi otroci imeli letovali tam in kot je bilo tudi že rečeno pač treba je te počitniške domove predvsem tega v Špadićih in pa tistega v Pacugu sanirati, urediti, da bodo tudi primerni za letovanje v celem letu, ne samo poleti, torej dati ogrevanje itd. In potem pač tudi vsi ti argumenti oziroma izgovori bi jaz temu rekla, da to niso, da to ni zdaj profitabilno za občino pa da samo toliko in toliko otrok tam letuje, ja ker ne morejo čez celo leto. Če pa mi vložimo nekaj sredstev, vsekakor pa več kot 122.000 EUR v več kot po pol milijardnem proračunu, se verjetno ta sredstva najdejo. Bodo pa potem te, ti počitniški domovi lahko ustrezni za letovanje tudi v celem letu. Toliko s področja izobraževanja, potem ena manjša, ampak za lokalno prebivalstvo pomembna zadeva. Širitev pokopališča Šentvid v osnutkih proračunov za naslednji dve leti za projekt ni predvidenih sredstev, čeprav so nekoč že bila investicija, se pa zamika iz leta v leto, tako da to je spet ena manjša zadeva, ki očitno trpi na račun tistih večjih zadev, o katerih smo pa tudi že danes govorili. Ena od teh je naslednja, o kateri bom govorila, in sicer projekt spet nove parkirne hiše in tržnice, pa preden me kdo popravi, ta projekt sodi pod program urejanje cestnega prometa in postavko gradnja parkirnih hiš na območju MOL. In nihče mene ali pa Levice ne bo prepričal, da gre za prenovo tržnice. Še projekt sam je uvrščen v postavko gradnje parkirnih hiš na območju MOL. Projekt je, kot je bilo ravno prej izpostavljeno, začel se je z leta 2020, je bil projekt ocenjen na 31,4 mio EUR, potem smo imeli novembra 2023, ko smo sprejemali proračun za leto 2024 je bilo predvidenih 47 mio EUR. Zdaj po novem je pa vreden že 61,3 mio EUR. In se spet ponavlja zgodba parkirne hiše z bazenom Ilirija pa recimo atletskega stadiona, ki smo ga danes že omenjali in spet bom ponovila, v Levici smo načeloma vedno nasprotovali temu projektu, ker je očitno, da ne gre za samo za prenovo tržnice, če bi šlo samo za prenovo tržnice po ustreznih, po ustreznih pravilih kulturne dediščine, bi se seveda s tem strinjal tudi to, da se uredi določene servisne prostore za tržnico itd., še vedno pa zadeva predvideva nekaj 100, mislim, da zdaj 250 trenutno novih parkirnih mest, s čimer se pa v Levici zagotovo ne moremo strinjati, ker seveda je treba ne samo na papirju, ampak tudi s konkretnimi ukrepi zmanjšati število avtomobilskega prometa v centru mesta in taki projekti kot je ta, pa točno v samo središče mesta spet privabljajo več, več avtomobilskega prometa. Ker sem že na področju prometa, bi si želela, pa to vsako leto ponavljamo podporo Ljubljanskemu potniškemu prometu, ne samo v smislu nakupovanja novih električnih okolju prijaznih avtobusov. Spet vse lepo in prav s tem, ampak verjetno sami ste videli, je bilo v zadnjem času tudi v medijih so bili, so bili ti podatki kako se manjša število voženj z avtobusi, pa število uporabnikov LPP-ja. To je zato, ker ljudje nimamo možnosti se na nek hiter in učinkovit način premikat enega konca mesta do drugega. Vse linije, skoraj vse linije grejo čez center, kjer se seveda naredijo zastoji in tako obstajajo, so bile predstavljene že MOL-u in že tako obstaja več različnih načinov, kako bi se dalo posodobiti linije Ljubljanskega potniškega prometa, pa pač ne MOL, ne LPP nimata nikoli posluha. Zato verjetno bi bilo zato treba nekaj sredstev, pa verjetno bi zato tudi prebivalci malo se mogli mi navaditi pa bi se to spreminjali, ampak način kot je zdaj, pa tudi trenutni način kako LPP deluje, pa spet vse z veliko večino ljudi v bistvu spet prisilil to ali da če imamo to možnost, gremo peš ali pa s kolesom, veliko ljudi pa, ki pa nima te možnosti ali pa morajo otroke peljati v šolo ali pa vrtec, pa potem uporabljajo osebne avtomobile, s čimer spet ne delamo prav nič za preprečevanje podnebnih sprememb in samo uničujemo še bolj okolje v Ljubljani. Še zadnja zadeva, ki mislim, da ste, da jo pričakujete ob mene vedno, in sicer glede stanovanj, je bilo prej rečeno, da se, da se pripravlja večji, nekako večja podpora stanovanjski, javni stanovanjski gradnji s strani države. To je res, pa ne bom šla naprej, ker ni nismo tukaj zato, da bomo te stvari govorili. Bi si pa želela in to sem tudi vedno govorila, da bi tudi mestna občina sledila temu kar bo zdaj delala država. Spet v več kot pol milijardnem proračunu to, da je recimo predviden, tukaj imam številko kapitalski transfer za povečanje namenskega premoženja v denarju je v višini 6,5 mio EUR v več kot pol milijardnem proračunu. Zaključila bom s tem, da pač to spet kaže na prioritete tega mesta, te mestne uprave, tega župana in bi bilo treba te prioritete močno spremeniti. Se mi pa zdi tudi pomembno, kar je pa bilo prej tudi že izpostavljeno, mi sprejemamo zdaj osnutek proračuna tudi za leto 2027. V naslednjem letu so lokalne volitve. Vem, da je predvideno sprejemanje nekih osnutkov proračunov za dve leti vnaprej, je pa to do neke mere domišljavo od te trenutne mestne oblasti, da se sprejema tudi proračun za leto 2027. Kaj pa vemo, kaj se bo zgodilo na volitvah naslednje leto. Hvala.

**GOSPOD ALEŠ ČERIN**

Ja, take možnosti so. Samo ena mala replika. Po naših podatkih je voženj z LPP več. Problem je v validacijah. Cca. 10 ali več procentov potnikov se ne validira, zato so taki podatki. Naslednja prijavljena je kolegica, tovarišica Petra Blajhribar Kubo.

**GOSPA PETRA BLAJHRIBAR KUBO**

Najlepša hvala za besedo. Jaz se bi dotaknila dveh področij in sicer mestne uprave oziroma njene administracije in lokalne samouprave. V svetniškem klubu Levica znova vlagamo pobudo za postopno odpravo zunanjega izvajanja del tako imenovanega outsourcinga v mestni upravi ter zagotovitev ustreznih sredstev, ki bi omogočala neposredno zaposlovanje delavk in delavcev. Predlagamo, da Mestna občina Ljubljana postopno preneha s sklepanjem pogodb za zunanje izvajanje storitev čiščenja in varovanja poslovnih prostorov ter da sistematično preide k neposredni zaposlitvi čistilk, čistilcev in varnostnega osebja. Obseg zunanjega izvajanja teh storitev je občutno prevelik. Gre za ponavljajoča se dela, ki vsebujejo vse bistvene značilnosti rednega delovnega razmerja. Na številnih lokacijah, kjer so storitve prisotne vsakodnevno, obstajajo jasni pogoji za trajno zaposlitev, stroški za čiščenje in fizično varovanje so v letu 2024, se pravi iz proračunske postavke, čiščenje in varovanje poslovnih zgradb in prostorov znašali več kot 3,3 mio EUR. Prepričani smo, da bi bilo del teh sredstev mogoče bolj smiselno in trajnostno usmeriti v zaposlovanje ter s tem okrepiti kakovost storitev in tudi delovne pogoje za zaposlene, zato predlagamo, da se na ravni mestne uprave, javnih zavodov in javnih podjetij pripravi in začne izvajati načrt za postopno odpravo outsourcinga in prehod na neposredno zaposlovanje delavk in delavcev. Takšen pristop bo dolgoročno okrepil stabilnost sistema in izpolnil tudi socialno odgovornost mestne občine. In zdaj še par besed v lokalni samoupravi. In sicer nekaj, o čemer tudi vsakič znova govorimo, in sicer pobudo za uvedbo participativnega proračuna. Kljub našim prizadevanjem mestna uprava vztrajno odgovarja, da veljavni predpisi že omogočajo sodelovanje občank in občanov pri oblikovanju proračuna. A resnica je, da tovrstno sodelovanje ne izpolnjuje osnovnih meril participativnega proračuna. Gre namreč za povsem drugačen princip pri participativnem proračunu. Občani sami s predlogi in glasovanjem neposredno odločajo o tem, kateri konkretni projekti se bodo izvedli in financirali iz proračuna, danes pa imajo občanke in občani možnost zgolj podajanja predlogov brez kakršnegakoli jamstva, da bodo ti sprejeti ali upoštevani. Postopki niso zavezujoči in zato tudi ne pomenijo prave participacije. Občina bi na primer lahko določila določen odstotek proračuna, namenjenega projektom, o katerih odločajo občanke in občani, torej resnični spodbudi in neposredni demokraciji v praksi. Participativni proračuni po svetu dokazano mogoče reševanje najbolj konkretnih vsakdanjih problemov lokalnih skupnosti, od zapostavljene infrastrukture, nevarnih prometnih točk do pomanjkanja kulturnih, družbenih in športnih objektov in prostorov. Primeri, kot so pobude, vložene v ČS Moste jasno kažejo na potrebo po bolj strukturiranem in vplivnem mehanizmu sodelovanja. Zato predlagamo, da bi Mestna občina Ljubljana uvedla pilotni projekt participativnega proračuna, sprva mogoče v dveh ali pa treh četrtnih skupnostih in bi tako lahko že v naslednjih proračunskih ciklih iz prve roke preverili, kako lahko občani s skupnim odločanjem izboljšujejo kakovost življenja v svojem okolju. Tak ukrep bi bil jasen znak, da Mestna oblast ne le posluša, ampak tudi upošteva glas svojih skupnosti. Ob tem bi rada opozorila, da v letih 2026, 2027 vsem 18 četrtnim skupnostim namenjamo komaj 551.099,00 EUR, kar je, če pogledamo celoten proračun 504 milijonov, koliko procentov, nič skoraj. To je premalo. Prepričani smo, da si skupnosti zaslužijo večji vpliv in večjo odgovornosti in večjo moč odločanja. In participativni proračun je prvi korak v to smer. Najlepša hvala.

**GOSPOD ALEŠ ČERIN**

Hvala lepa. Če bi tovarišica govorila malo bolj na glas, bi te še več ljudi poslušalo. Tovariš Ištvan Išt Huzjan je naslednji na vrsti.

**GOSPOD IŠTVAN IŠT HUZJAN**

Ja, hvala ponovno za besedo. S področja kulture imam dve pripombi, ki sta bili tudi oddane pisno in sta bili predstavljeni tudi na pristojnih odborih. Z veseljem povem tudi, da na Odboru za kulturo in raziskovalno dejavnost z dodanim sklepom so pripombe dobile tudi soglasno podporo. Moja prva pripomba se nanaša na poslopje bivšega KUD France Prešeren. V Levici si že dlje časa prizadevamo za ponovno oživitev kulturne ponudbe v Trnovem, kjer je idealen prostor za nekonvencionalne, inovativne, glasbene in gledališke prireditve namenjene krajanom, ki bi ponovno privabljali obiskovalce različnih generacij. KUD France Prešeren je bil eden izmed središč kulturnega in družabnega življenja v Ljubljani. Njegove programe in projekte sta sofinancirala tudi MOL in Ministrstvo za kulturo. Leta 2000 je KUD France Prešeren prejel najvišje priznanje mesta Ljubljana za svoj prispevek pri oblikovanju kulturne in umetniške podobe mesta Ljubljana, nekateri projekti pa so prejeli številna priznanja doma in v tujini. V okviru svoje redne dejavnosti je združeval lutkovni in gledališki program za otroke in odrasle, koncerte različnih glasbenih zvrsti, razstave, predavanja, literarne večere, seminarje, okrogle mize in delavnice. Skozi leta se je KUD uveljavil kot eden izmed nosilcev ljubljanskega in slovenskega kulturnega življenja z mednarodnim ugledom in pomenom. Ministrstvo za kulturo je prizorišče KUD France Prešeren že vpisalo v register kulturne dediščine, prostor in stavbo na Karunovi 14 je bil skoraj stoletje pomemben del kulturnega življenja v mestu ter ostal nepogrešljiv del kulturne podobe Trnovega in zgodovine mesta Ljubljana, KUD France Prešeren pa sinonim za številna društva, dogodke in festivale, ki so delovali pod okriljem tega društva. Zavod za varstvo kulturne dediščine vodi postopek za raglasitev nekdanjih prostorov KUD za kulturni spomenik lokalnega pomena, saj objekt predstavlja izjemno kulturno vrednost, kjer so si odvijali vrhunski dosežki ustvarjalnosti, kar predstavlja posebni pomen za občino. Del dediščine predstavlja tudi njegova neposredna okolica ter pritikline, ki z nepremičnino sestavljajo prostorsko, funkcionalno in pomensko celoto. Predlagamo, da z ustrezno pravno podlago KUD zaščitimo in ponovno oživimo. Prosimo za podporo MOL pri ponovni umestitvi tovrstne kulturne ponudbe ter umetniškega ustvarjanja v Trnovski prostor. Tukaj bi rad izpostavil še besede župana iz 7.  januarja  2025, na tiskovni konferenci je dejal *z lastniki se nisem videl, srečal že nekaj 5 let, vendar če bi prišlo do prave cene, bi mi objekt kupili, tam bi pustili to kulturo* in je navedel primer Vodnikove domačije *in uredili dnevni center za starejše.* Na vprašanje novinarja, če bi bila cena primerna, bi bila občina pripravljena to nepremičnino kupiti? Je župan odgovoril – *da*. Po drugi strani pa je bil vprašan tudi lastnik tega poslopja. 15. 4. 2025 je v intervjuju za www.domovina.si povedal, da je pripravljen prostore prodati, v kolikor se bo v njih ohranila kulturna vsebina. Izgleda, da so odločevalci z obeh strani strinjajo, da bi MOL ta objekt odkupil. Tukaj bi rad izpostavil še to, da ima Trnovo avtohtono ledenko solato, nima pa svoje tržnice. Glede na to, da se zdaj vrtec prenavlja, da del tega območja že spada pod vplivno območje Plečnikove hiše, ki je čudovito prenovljena, da imamo tam osnovno šolo, da se bo gradil znanstveni center, skratka tale otok, ki ga imamo tam jaz mislim, da bi mogli nazaj vrniti v uporabo v tržno, v uporabo kot trg medgeneracijski prostor in uvesti notri kulturno vsebino s strani nevladnih organizacij. Potem imam pa še eno pripombo, ki pa se navezuje na Križanke. Pri proračunskemu uporabniku Oddelek za ravnanje z nepremičninami, na proračunski postavki nakup zgradb je predviden odkup dela Križank v višini 2.927.600,00 EUR, vsebinsko pa se načrtovan projekt navezuje tudi na Oddelek za kulturo. Z nakupom dela Križank, v katerem deluje Srednja šola za oblikovanje in fotografijo, bi občina pridobila 52 % dela objektov v državni lasti, 48 % je v lasti Mestne občine Ljubljana. Pritiski za izselitev srednje šole se vrstijo. V letu 2019 je občina zahtevala, da se srednja šola do jeseni 2022 izseli iz prostorov Križank, in sicer z namenom predaje Festivalu Ljubljana. Sledil je širok protest javnosti in oblikovanje peticije za ohranitev šole o njenem okolju, kar je proces začasno zaustavilo. Ne pozabimo, da ima Srednja šola za oblikovanje in fotografijo svoje prostore v Križankah že desetletja, šele pozneje se je prostor namenil tudi Festivalu Ljubljana. V Levici pozivamo MOL, da prekliče načrtovan nakup in posledično izselitev Srednje šole za oblikovanje in fotografijo iz Križank ter predajo celotnega kompleksa Festivalu Ljubljana. Takšne odločitve bi imele velike posledice za prihodnost mladih in javni interes. Križanke so prepoznavne kot prostor srednješolske izobraževalne ustanove za umetnost in so postale sinonim za Srednjo šolo za oblikovanje in fotografijo. Srednja šola v centru mesta bogati vsakdanje življenje Ljubljane in prispeva k njenemu utripu. Središče mesta ne sme biti namenjen zgolj komercialni dejavnosti, izselitev ključnih izobraževalnih, znanstvenih in raziskovalnih institucij iz centra pa ne prispeva k njegovi raznolikosti, živosti, ampak monolitnosti. Izselitev Križank ne bo prispevala h kvalitetnejšemu življenju v mestu ali njegovemu razvoju, še najbolj pa bo škodila mladim in bodočim generacijam ustvarjalk in ustvarjalcev. Zato MOL pozivamo, naj skupaj s srednjo šolo in Ministrstvom za vzgojo in izobraževanje najde drugo konstruktivno rešitev, odgovor, ki bo omogočal sobivanje in izobraževanje mladih z delovanjem občinskega kulturnega javnega zavoda. Najlepša hvala.

**GOSPOD ALEŠ ČERIN**

Hvala lepa. Samo komentar. Brez soglasja mesta in države se ne bo nič zgodilo, ne s Križankami, ne s šolo. Naslednji prijavljeni svetnik je gospod Denis Striković. Se opravičujem. Izvoli, repliko.

**GOSPOD LUDVIK BAGARI**

Kot predsednik Odbora za kulturo in raziskovalno dejavnost, bi bilo prav, da malenkost samo pojasnim tudi sprejem tega sklepa na pobudo gospoda Huzjana, ki je smiselna. Namreč Odbor za kulturo in raziskovalno dejavnost v dinamiki svojega dela je na začetku nekako ne kot delovni načrt, ampak kot agendo si zadal nalogo, da spodbudi raziskovalno dejavnost v mestu. To nam deloma se mi zdi da že uspeva. Ob tem smo si neformalno tudi razdelili naloge od alternativne pa do tradicionalne kulture. In gospod Ištvan Huzjan je pa sam se priglasil že nekaj časa nazaj o tem problemu KUD-a razpravljamo, da nekako spodbudi skupnost, da naj temo neko rešitev za v skrbi za to mestno dragocenost, ker to je KUD kot tak je mestna dragocenost in mislim, da je prav, da da posebej pogledamo na to vprašanje s tem, da sklep kot tak, ki smo ga sprejeli dodali smo seveda še tudi to problematiko Križank. Sklep kot tak mogoče zgleda preuranjen, ampak mislim, da je prav, kot sem rekel v duhu demokratičnega dialoga, da na podlagi okoliščin in možnosti najdemo te konstruktivne rešitve. Hvala lepa.

**GOSPOD ALEŠ ČERIN**

Hvala lepa. Kdo je lastnik KUD-a? En tujec, ne? Denis Striković je naslednji prijavljen.

**GOSPOD DENIS STRIKOVIĆ**

Spoštovani. To je res obsežen dokument, težko je celovito razpravljati. Lahko bi ure in ure bili v tej sejni sobi, bom pa nadaljeval tam, kjer so predhodniki govorili. Se bom prvo dotaknil kulture. Me veseli, da smo prišli do sprememb. Na februarski seji sem se edini javil glede problematike Križank, me veseli, da sem tudi spodbudil to debato in da so se na oblikovni res organizirali in so pokazal še posebej 7.  maja, da res kolektivno stojijo za tem in da tudi dijaki so del tega mesta in oblikovna mora ostati v Križankah. Zelo sem vesel, da je odbor postojen za kulturo sprejel soglasno podporo predlogov kolega svetnika in upam, da je to res naznanilo, da gremo v spremembo politike glede Križank in verjamem, da bo država poslušala občino, če se je občina tako odločila, da gre za sobivanje. Ker je zelo žalostno, da mi imamo v proračunih predvidenih teh 3 milijone za nakup državnega dela Križank, nimamo pa nič denarja predvidenega za obnovo. In da bi zdaj naslednji korak bi mogel biti pač, da to že preko teh osnutkov, osnutkov in do predlogov, da se to spremeni. Ker, če greste poleg Križank, boste videli, da so nekateri deli nujno potrebni obnove in da bi to mogla biti kulturna prioriteta, da se nekateri še posebej te Plečnikovi deli, da se še bolj ne uničijo in da jih lahko zaščitimo v tem delu. Potem pa neka, nadaljevanje tega gre tudi temu smislu, da se že kar dolgo je neka tišina glede bežigrajskega stadiona. Jaz sem tudi v tej sejni dvorani so večkrat to omenil, tudi takrat pač, da se morajo zbrati neka nekatera sredstva, če želimo ponuditi drugačno vizijo tega prostora. In če država ni sposobna to odkupiti, bi to mesto moralo odkupiti. Ker je res žalostno v kakšni situaciji je ta Plečnikov stadion in moja neka vizija tega mesta je res odlična, s tem, da da imamo na severni strani te vrtičke, da mi podpiramo neko samooskrbo, da se te Fondovi bloki in da ohranimo, da vrnemo stadion mestu kot neko rekreacijsko in neko skupnostno območje. Potem je pa na temu južnem modelu, se pa ponujajo tudi rešitev številnih izzivov, ki jih ima to mesto oziroma nekih zahtev, kot je neka resna centralna knjižnica in tam bi bilo primerno ohranit neko centralno mestno knjižnico, zgradit poleg Plečnikovega stadiona, to spremeniti, spremeniti to podobo, ker mi kot mesto potrebujemo tudi mesto tvorne poteze in nas na severni strani, ko prihajaš v mestu, da prideš poleg glavne mestne knjižnice prek južne strani, pa da greš mimo nacionalne knjižnice in to bil nek velik znak in pokazatelj kakšno je to mesto. Mislim, da se glavna Knjižnica Otona Župančiča da ima zelo slabe prostore, da ni to ni to prostor, ki vizualno kaže kakšno mesto smo in ob tej zaključeni celoti, da imamo povrnjen Plečnikov stadion, da imamo na eni strani jih to samooskrbo, da kažemo kakšno mesto, na drugi strani pa knjižnica je to neka vizija tega mesta, ki gre onkraj samo tega, da smo nek velik gradbeni biznis. To se da spremeniti, če imamo voljo, ker vidim, da imamo denar, ker če imamo denar za te res 100 milijonske projekte, ki potem dvignejo še za dodatnih 50 milijonskih, imamo tu denar za, za nekatere mesto tvorne projekte, pa ne bom rekel, da športna infrastruktura ni mesto tvorno, tudi športna infrastruktura je mesto tvorna. Ampak v kakšnih omejitvah in kakšnih limitih. Tako da upam, da bomo šli po tej poti. Potem še nekaj, jaz se bom samo dotaknil malenkost, zaradi tega, ker ste že moji predhodniki o temu razpravljali. Verjamem, da bo razprava stekla še naprej. Tudi o obnovi tržnice. V tem kulturnem smislu jo lahko obnovimo brez nekih velikih gabaritov tega parkirišča. Jaz sem vesel, da se je to parkirišče znižalo iz prvotnih načrtov ampak na koncu koncev mi lahko vse to obnovimo tudi brez parkirne hiše oziroma samo dela parkirne hiše, ki bi, ki bi omogočil to podporno službo prodajalcem na tržnici. Tako, da so to dve stvari, ki res nista v povezavi, pač obnova tržnice in vzpostavitev tega celotnega območja brez avtomobilov, od Lutkovnega gledališča pa do te ribarnice, do kje so zdaj te stebrički pač se lahko vse to omeji. To je tudi še ena taka vizija mesta, da tudi tukaj ohranjamo, da tudi v tem delu ohranjamo neko kulturno dediščino mesta. Plus, da pa odganjamo avtomobile iz tega območja in pa širšega območja središča mesta. Tako, da se, da imamo tudi tukaj imamo prosto, da nekaj naredimo. Meni je žal, jaz sem tudi v svojem prvem mandatu v temu mestnem svetu, sem omenjal kot Minipleks, kot res mogoče eden najbolj pomembnejših projektov na področju kulture, ker je res tak projekt, ki zaživi tiste podhode, ki so bila neka pač, neka, ne vem sedemdesetih, osemdesetih neka smernica, da pustimo avtomobilom prosto pot. In tako so zamrli tudi te nekateri podhodi in bi tako ta podhod bi lahko podhod Ajdovščina vrnili k življenju s tem Minipleksom in me žalosti, da se toliko ta projekt zamika in da ga da ne začnemo že graditi že naslednje leto in da oživimo ta del mesta. Zdaj pa iz kulture gremo lahko tudi malo na lokalno samoupravo. Meni je tudi žal, da sem, da sem danes, namesto, da sem dobil nek konkreten odgovor, sem dobil neke politične odgovore od mestnih uradnikov. Tako, da jaz bi si želel, da tudi mestni uradniki oziroma vodstvo oddelkov delajo svoje delo konkretno in da razvijajo svoje področje, da ga peljejo naprej ker tudi to je žalostno, da se od takrat, ko sem jaz bil predsednik Odbora za lokalno samoupravo se niso konkretno dvignila sredstva za četrtne skupnosti. To je zadnjih 10, 10 let nazaj je bila zadnja konkretno, zadnji konkretni dvig sredstev za delovanje svetov četrtnih skupnosti in tukaj se mi ponavljamo se, kot neka pokvarjena kaseta glede tega participativnega proračuna in pozabljamo, da so občani tisti, da so občani tisti, ki nesejo denar v to občino, 800 EUR povprečnine jim da tudi neko večjo moč, da niso, da niso občani samo pozvani enkrat na 4 leta, da oddajo svojo glasovnico, da imajo tudi moč, ne samo predlagat, ampak tudi odločat vsaj v enem delu proračuna kaj se dogaja v naši občini, da ne govorim, da sploh kako imamo mi sestavljen sistem da ob združitvi starih občin v eno Mestno občino Ljubljana, da smo mi, da smo mi sicer smo dobili te neke pozitivne učinke, da lahko kot občina se ukvarja celovito s proračunom in razvojem mesta, smo pa zgubili to, da po nekaterih delih občine, da se je pa to zgubilo. Da v bistvu zdaj že sveti četrtnih skupnosti nimajo realno nobene neke moči, samo lahko predlagajo in potem vidimo, a so to tri, a so to štiri prioritete in na koncu pa pride po 20 letih dela, pride ven neka prioriteta, ki nikoli ni bila prioriteta, pa se nekje gradi. Tak primer so tudi iz mojega območja ta, ta most, ki bo povezoval Štepanjsko naselje in Nove Fužine. To ni resnična, resnična težava tega območja, pa izziv, problem, to kaj potrebujejo občani. So pa je pa ena stvar ta, ki jo tudi jaz že 10 let čakam in se je takrat tudi moj predlog, se je to tudi potrdilo in tudi Četrtna skupnost Moste se je zato borila in se še vedno bori je skupnostni center v Novih Fužinah na Preglovem trgu in tukaj vidimo, da se ne premika, da se samo zamikajo stvari. Kljub temu, da je to bila tudi ena od političnih obljub Liste Zorana Jankovića in župana leta 2018. Vidimo, zdaj smo pa 2025, pa tudi se ne bo to hitro kaj naredilo. Pač Služba za lokalno samoupravo ni samo upraviteljica, bi mogla tudi malo bolj razvijat in ta skupnostni center v Mostah ni, ni edini, je pa sigurno eden od prioritetnih, v katerem bi se mogel kaj zgodit. Poleg tega bomo imamo, kakor sem rekel, če bomo mi bolj več denarja vložil v javni promet in mislim zdaj v LPP, posodobitev mrež, se bodo razrešili številni problemi. Tudi to, kar sem jaz omenil v ustnem vprašanju glede parkirne politike. Jaz mislim, da te tri prioritete, ki jih, ki jih omenja župan, na primer ta krožna pot po Ljubljanici, mislim, da so to take neke prioritete, ki so bolj blizu nekemu turizmu ali pa energetiki s temi malimi hidroelektrarnami, kot pa resničnem reševanju prometne politike v mestu in, da bi ta denar, če bi ga vložili v neko resno posodobitev mreže LPP in neko rekonstrukcijo nekaterih cest, več zelenih površin na mesto parkirnega betona, bi prišli v neko boljšo situacijo glede prometa in več tistih, ki bi opravili več voženj z LPP-jem, s kolesom ali peš, ne pa s svojim avtomobilom. Tudi verjetno, če bi bila boljša mreža LPP-ja, bi se nas več mestnih svetnikov večkrat odločilo, da pridemo z javnim prometom, s kolesom ali peš na seje mestnega sveta, tako da bi to tudi bil eden od plusov. Zdaj pa tudi mi imamo neko možnost s tem javnim denarjem, da se posvetimo in oblikujemo več razpisov. Eden od teh razpisov, za katere sam nagovarjam je tudi razpis glede dreves na zasebnih površinah, ki so pa javno dostopne. Tako da tudi vsi tisti, ki se sprehajate po različnih soseskah. Tudi če ste zdaj ob priliki, ob Poti spomina in tovarištva, če ste na pohodu šli okoli, ste lahko videli, da je še vedno veliko prostora, kjer bi lahko zasadili več dreves. In mislim, da je tak nek javni razpis z neko konkretno, nekim konkretnim zneskom, ki ni, ki ni samo en del nekega projekta, kot je projekt zunaj, bi omogočil, da živimo še v lepšem mesto, tako da zdaj se tudi, zdaj se tudi mi predhodnikom, kolegu se kdaj vidim tukaj, da se kdo posmehuje glede dvigal, saj tudi to je lahko v javnem interesu, vse kaj je kaj je v javnem interesu, ne samo neke fasade, da je lepše turistom, ampak da lahko omogočimo lagodnejše življenje našim občanom. Proti koncu, jaz sem ob svoji prvi razpravi, sem tudi omenil glasilo Ljubljana, da ga več ne potrebujemo, dal sem razloge, kakšni so. Mislim, da je ta še posebej ta distribucijski del, da bi ga lahko odpravili, ki je naj, ki ima največji finančni minus pri temu, tako, da je to ena stvar, ki bi ji lahko namenili sredstva za take javne razpise in omogočali neko boljše sobivanje v Ljubljani. Hvala.

**GOSPOD ALEŠ ČERIN**

Hvala lepa. Še dva prijavljena svetnika sta oziroma trije zdaj že. Svetnik Primc ima besedo.

**GOSPOD ALEŠ PRIMC**

Hvala lepa za besedo. Jaz predlagam za dvigala v blokih in večnadstropnih hišah po Ljubljani ki ga še nimajo v letu 2026 15 mio EUR in za leto 2027 30 mio EUR. To bo zadoščalo za izgradnjo okrog 1000 dvigal, 1000 čudovitih dvigal, 1000 dvigal, ki bodo olajšale, olajšala življenje med 40000 in 50000 občankam in občanom v Ljubljani. Se pravi gre za resnično investicijo v kvaliteto življenja. Po drugi strani pa za mnoge ljudi bo dvigalo, ki ga bodo imeli, čudovito dvigalo, ki ga bodo imeli v svojem bloku, bo pomenilo odločitev o tem, ali lahko še živim v tem svojem domu ali moram iti v dom ostarelih. In se mi zdi, da je taka investicija v dvigala izjemno pomembna, posebej v luči ene neverjetne krize v domovih za starejše občane, domovi za starejše občane v tem trenutku ne sprejemajo novih oskrbovancev oziroma jih minimalno sprejemajo. Ne zato, ker ne bi imeli postelj, ampak zato, ker nimajo ljudi, ki bi nudili oskrbo. In v taki situaciji, ko imamo v tem trenutku praktično nemogoče, da brez vez prideš v dom ostarelih, bi bila investicija v dvigala lahko ena od možnosti, kako starejšim ljudem, bolnim ljudem omogočiti kvalitetno življenje v svojih domovih, kar si nenazadnje, kot imam jaz izkušnje, želi vsak starejši človek. Noben si ne želi v dom ostarelih, vsak si želi čim dlje ostat doma in dvigalo bi marsikomu oziroma bo marsikomu, jaz sem trdno prepričan, moja vizija je Ljubljana, ki bo imela dvigala v vseh blokih in več stanovanjskih hišah, ki ga še nimajo tam, kjer je to seveda mogoče.

**GOSPOD ALEŠ ČERIN**

Se opravičujem, da prekinjam. Se opravičujem, da vas prekinjam. Ampak poglejte, vi gonite, gonite svoje. Razložili smo vam, da v tujo lastnino ni možno vlagati. Mi ne moremo dvigala, a vi pa mislite, da lahko?

**GOSPOD ALEŠ PRIMC**

Ko bo nova oblast, bo hitro možno, verjemite mi. Bomo to ena, dva, tri uredili. V naslednjem mandatu bomo to uredili, v prvem mesecu.

**GOSPOD ALEŠ ČERIN**

Samo ne z vami. Saj vas ne bo tam, no.

**GOSPOD ALEŠ PRIMC**

Ja, s tistim, ki bo, tudi z vami ne. Poglejte, v proračunu.

**GOSPOD ALEŠ ČERIN**

Če vam povemo stokrat, da se ne da vlagati v tujo lastnino.

**GOSPOD ALEŠ PRIMC**

A mi lahko prosim odštejete, glejte, vzeli ste mi že dve minuti. Prosim da, glejte to upoštevajte.

**GOSPOD ALEŠ ČERIN**

Vi naj bi imeli čas, ker ponavljate, ponavljate iste zadeve.

**GOSPOD ALEŠ PRIMC**

Glejte, imamo proračun, kjer se pogovarjamo o novem obdobju. Prej smo se pogovarjali o letu 2025, zdaj se pogovarjamo o letu 2026, 2027 in če ste opazili predlagam nove številke, a ne? Jaz si želim v celi Ljubljani dvigala v vseh blokih, ki jih še nimajo. Lepo prosim, 3 minute mi dajte dodati. Naslednja zadeva, v proračunu niso predvidena nobena sredstva za vgradnjo dvigal v stavbe v lasti Mestne občine Ljubljana po četrtnih skupnostih. Za mene je velika sramota, da prostori četrtnih skupnosti so nedostopni za ljudi z gibalnimi oviranostmi.

... /// ... iz dvorane – nerazumljivo ... ///

**GOSPOD ALEŠ PRIMC**

Dajte umiriti gospo prosim, je častna meščanka, pa se zelo nečastno obnaša.

**GOSPOD ALEŠ ČERIN**

Ta prvo se vi umirite. Ta prvo se vi umirite, a je prav? Nadaljujte.

**GOSPOD ALEŠ PRIMC**

Se pravi, za mene je velika sramota, da prostori četrtih skupnosti so nedostopni za ljudi z gibalno oviranostjo. To je treba popravit in predlagam, da se v letu 2026 in 2027 v vseh objektih četrtnih skupnosti vgradijo dvigala tako, da bodo dostopna vsem ljudem z gibalno oviranostjo. Naslednja zadeva, predlagam denarno nagrado ob rojstvu otroka za leto 2026 in 2027 v višini 5 mio EUR, kar bo pomenilo, da bo vsaka družina z otrokom, novorojenčkom prejela dobrodošlico, nagrado, veselje občine v znesku 2.000 EUR. V proračunu za leto 2026 in 2027 niso predvidena nobena sredstva za investicijo v pokopališče Štepanja vas. Jaz sem na predprejšnji seji povedal kakšna je situacija v poslovilni vežici. Tam je električna napeljava, ki ne zdrži, da se, a lahko, glejte jaz sam sebe ne slišim. Dajte umiriti prosim koalicijske mestne svetnice in svetnike. Naredite red v dvorani, lepo prosim. Naslednja zadeva, se pravi v Štepanjskem naselju ima poslovilna vežica električno napeljavo, ki ni sposobna prenesti niti enega električnega radiatorja. Na predprejšnji seji je predstavnik Žal povedal, da bodo šli v investicijo na pokopališču v Štepanji vasi. Zdaj vidim, da je zadeva za 2026 in 2027 za vas zaključena in se bo morda začelo o tem govoriti spet leta 2028. To je prepozno. Glejte v letu 2026 in 2027 bodo ljudje zmrzovali, se cel dan ne bodo imeli kje pogreti, zato ker električna napeljava ni sposobna prenesti niti enega radiatorja, da ne govorim o tem, da je, da je ta poslovilna vežica nemogoče majhna in da enostavno ne omogoča, ne omogoča, da bi ljudje lahko na človeka dostojen način čas, ko se poslavljajo od svojega najdražjega, da bi kulturno preživeli tako kot je to možno na nekaterih drugih pokopališčih. Naslednja zadeva, osvetljenost pokopališč zadnjič smo se pogovarjali, ko je bil tukaj predstavnik Žal, da so pokopališča izjemno slabo osvetljena, se pravi posebej v poletnih, zimskih mesecih, ne, ko se noč spusti že sorazmerno hitro v petih, šestih, je neverjetno, kako Mestna občina Ljubljana ob proračunu 560 mio EUR ne zmore osvetliti pokopališče, tako da se bo tam lahko normalno hodilo, tako da lepo prosim, da se, da se na pokopališčih uredi razsvetljava tako, da bo omogočala dostojno, dostojno prehod preko pokopališč. Naslednja zadeva, predlagam, da se v letu 2026 in v letu 2027 za izvajanje participativnega proračuna nameni za vsako četrtno skupnost 1 mio EUR, se pravi gre za to, da se 1 mio EUR v proračunskem letu porabi za projekte, za katere ljudje v četrtni skupnosti, ljudje v soseskah četrtih skupnosti, ljudje v posameznih ulicah sami odločijo, da so njihova prioriteta. In to bo pomenilo prvič, da se bodo izvajali res tisti projekti, ki se zdijo ljudem najbolj pomembni in drugič, da se bodo ljudje v resnici vključili v delovanje lokalne samouprave, ker v tem trenutku moramo vedeti, mi imamo v Ljubljani mestno občino, ki je velika 290000 ljudi, ne in je ta odtujenost mestne uprave od ljudi neverjetna. Se pravi ljudje nimajo nobenega vpliva na to kaj se bo v Mestni občini Ljubljana investiralo. Zato se mi zdi zelo pomembno, da za leto 2026 in 2027 namenimo 1 mio EUR za projekte participativnega proračuna, se pravi za projekte, ki jih bodo sami odločili, ne kjer bodo dali predloge, ampak sami odločili katera investicija se bo v njihovi četrti, v njihovi soseski ali pa v njihovi ulici izvedla. Kar mimogrede ni nobena novotarija. To poznajo mnoga, da ne rečem večina primerljivo velikih mest v Evropi. Naslednja zadeva. V proračunu ni namenjenih nobenih sredstev za vzpostavitev hitre mestne železnice oziroma ljubljanskega metroja. Poglejte, v Ljubljani izgubljajo občanke in občani vsak dan na 1000 in 1000 ur življenja za to, da stojijo v prometnih zastojih. In dokler, dokler ne bomo v Ljubljani razumeli, da je hitra mestna železnica oziroma metro preizkušena rešitev, ki deluje v vseh ostalih mestih razen v Ljubljani, ki ga nimamo, toliko časa se bomo utapljali v prometnih zastojih. Zato predlagam, da se takoj, takoj pristopi k projektu izgradnje ljubljanskega metroja oziroma hitre mestne železnice. To je v Ljubljani seveda možno na sorazmerno hiter in poceni način urediti. Jaz ne poznam in tudi železniški strokovnjaki, s katerimi se pogovarjam, ne poznajo evropske prestolnice, preko katere poteka glavni transportni tranzitni železniški promet tako rekoč čez center mesta. Ni ga mesta v Evropi, ni ga glavnega mesta v Evropi, kjer bi celo dvojni koridor sever jug in vzhod zahod potekal tako rekoč preko centra mesta. To je nevzdržno, to je nevzdržno. Se pravi v Ljubljani imamo železniško infrastrukturo, ki bi jo lahko zelo hitro uporabili za hitro mestno železnico oziroma metro, ki bi odpravila, ki bi odpravila velik del, velik del prometnih problemov v Ljubljani in bi omogočila, da bi seveda ljudje v resnici uporabljali javni potniški promet, ki bi bil učinkovit, hiter, lep, ljudi bi prišli spočiti v zelo kratkem času tja kamor želijo. Zato predlagam, da se to takoj uvrsti v proračun za leto 2026 in 2027. V letu 2026 in 2027 predlagam, da se umaknejo v celoti postavke v zvezi z izgradnjo nevarne, nezakonite garažne parkirne hiše, ki bi uničila stolnico Plečnikove tržnice in velik del objekta na tistem območju, se pravi tega projekta ne rabimo, ta projekt kot zdaj vidimo, se pravzaprav iz meseca v mesec draži po stopnji 20 mio in to je nevzdržno. Se pravi, poglejte problem je po eni strani denar in teh 61 mio EUR sem prepričan, da ni konec, glede na način poslovanja in izvajanja investicij Zorana Jankovića ne, se pravi bo šla ta investicija v nebo preko 100, 150 mio, glede na to kako on to dela, ne, se pravi po eni, po drugi strani pa bomo ta denar oziroma bo ta, bi bil ta denar porabljen za uničenje naše zgodovinske, kulturne in verske dediščine. To je nevzdržno. Posebej pa nekaj je bilo o tem že rečeno ne, ko se je projekt pripravil in ko se je odločalo o tem, da se gre v njega, je bila cena parkirnega mesta ocenjena na okrog 15.000 EUR, danes smo prišli že na 245.000 EUR, to bi bilo to bi bila najdražja parkirna hiša na svetu. Katero mesto na svetu ima parkirno hišo, v katerem je parkirišče 245.000  EUR stane njegova izgradnja? Povejte mi, kakšna je gospodarska logika izgradnje parkirišča za 245.000 EUR? V kakšnem času se bo parkirišče za 245.000 EUR amortiziralo? To je eno stanovanje, vi boste zgradili za ceno enega stanovanja, eno parkirišče. Jaz moram reči da.

**GOSPOD ALEŠ ČERIN**

Se opravičujem, ampak kakšne neumnosti govorite? Bedarije govorite.

**GOSPOD ALEŠ PRIMC**

To se mi zdi grozljivo. Bedarije so to kar vi delate. To je problem.

**GOSPOD ALEŠ ČERIN**

245.000? Kje ste prišli do te številke?

**GOSPOD ALEŠ PRIMC**

Glejte, gospa Severjeva je izračunala. In jaz se z njenim izračunom strinjam. Da pa recimo povemo naprej, se pravi ta projekt se je kot rečeno začel z izračunom strokovnim izračunom, lepo prosim Geološkega zavoda Slovenije, ki je izračunal leta 2008 na zahtevo Zorana Jankovića, koliko bi stalo eno parkirišče. In oni so izračunali 14.000 EUR, 15.000 EUR, nekje vmes. Zdaj se je, se pravi od leta 2008 do 2025 se je cena parkirišča povišala na 245.000 EUR.

**GOSPOD ALEŠ ČERIN**

To moraš biti budala, da govoriš tako številko. Veste kaj je 245.000?

**GOSPOD ALEŠ PRIMC**

Ja, poglejte to vaše številke govorijo. Jaz se strinjam mora biti budala kdor to govori, ja res je, ampak predvsem budala kdor to napiše v predlog proračuna. Hvala lepa gospod Čerin, da se mi pravzaprav dal na jezik pravo besedo za vaše ravnanje. Se pravi gre za to da nevarna parkirna garažna hiša bi uničila tisto najlepše kar Ljubljana ponuja turistom. In je enostavno grozljivo, da vi govorite kako boste polepšali Ljubljano, živeli v najlepšem mestu v Sloveniji hkrati pa uničili največjo vrednoto. Govorim Stolnica je druga najbolj obiskana znamenitost v Ljubljani. Naslednja zadeva, naslednja zadeva, poglejte uničili boste našim otrokom in vnukom dediščino, ki jo sami imate možnost videti. Pa kje imate srce, kje imate srce? Enostavno, poglejte vi hočete izbrisati našo kulturo, naš zgodovinski spomin in naše vrednote in poglejte ne bomo vam dovolili. Tako, da zdaj povem, da je 10.  junija na Ministrstvu za naravne vire in prostor ustna obravnava o predlogu oziroma o zahtevi Mestne občine Ljubljana za gradbeno dovoljenje.

---------------------------------------------------------------------------------zvok, ki napove potek časa

**GOSPOD ALEŠ PRIMC**

Na tej ustni obravnavi jaz upam, da bo ministrstvo za naravne vire in prostor ugotovilo, da gre za nezakonito vlogo, za vlogo, ki ni popolna in bo ustno obravnavo prekinilo oziroma--

---------------------------------------------------------------------------------zvok, ki napove potek časa

**GOSPOD ALEŠ PRIMC**

--jo odpovedalo. V primeru, da se to ne bo zgodilo, napovedujem, da bomo uporabili vsa pravna in druga civilnodružbena sredstva, da zaščitimo našo kulturno dediščino.

**GOSPOD ALEŠ ČERIN**

Čas je potekel, hvala lepa.

**GOSPOD ALEŠ PRIMC**

Še tri minute, ki ste mi jih vzeli, ko ste mi vi--

**GOSPOD ALEŠ ČERIN**

### Hvala lepa. Naslednji prijavljeni svetnik, mag. Samo Logar.

**GOSPOD MAG. SAMO LOGAR**

Hvala lepa. Spoštovani predsedujoči, spoštovani mestni svetniki in svetnice in vsi prisotni v dvorani. Danes je pred nami, nista zgolj dokumenta, ki imata številke, temveč menimo, da gre za osnutka razvojnih dokumentov, ki sledita viziji razvoja Ljubljane in s tem krepita značaj Ljubljane kot zelene, vključujoče, inovativne in v prihodnost usmerjene družbe. V Gibanju Svobode pozdravljamo ta dva osnutka proračunov za leto 2026 in 2027, saj kažeta na zavezanost k trajnostnem razvoju, kakovostnim javnim storitvam in odgovornemu upravljanju javnih sredstev. In posebej smo veseli, da v ospredje postavljate strokovno premišljene investicije v infrastrukturo, stanovanjsko politiko, politiko, javni prevoz, kulturo, šport in nenazadnje v digitalno preobrazbo mesta. Proračuna predvidevata nadaljevanje tekočih in začetek novih pomembnih projektov, ki izboljšujejo kakovost bivanja vseh meščank in meščanov. Kar nas posebej veseli je dejstvom, da dajeta proračuna poseben poudarek tudi okoljskemu področju, na kar kaže tudi obseg povečanja sredstev v ta namen. Vse to pa utrjuje Ljubljano kot Zeleno prestolnico Evrope. Osnutka proračunov glede na navedeno kažeta jasen signal, da Ljubljana ostaja mesto, ki zna povezati tradicijo z inovacijami in razume potrebe svojih prebivalcev v razvoju mesta prihodnosti. Proračuna za leto 2026 in 2027 odražata ambicioznost in odgovornost vseh sodelavcev Mestne občine Ljubljana pri razvoju vseh družbenih področij, kot rečeno, prometa, izobraževanja, kulture, športa, stanovanjske gradnje in tako dalje, s čimer se zagotavlja temelje za kakovostno mestno življenje vseh generacij. Zato bomo v Svetniškem klubu Gibanja Svoboda oba proračuna podprli. Izražamo polno podporo tema dvema osnutkoma, saj dajete podlage za nadaljnji uravnotežen razvoj Ljubljane kot prestolnice v smeri pravične, trajnostne in vključujoče skupnosti. Hvala lepa.

**GOSPOD ALEŠ ČERIN**

Hvala lepa. Zadnji prijavljeni, spet svetnik gospod Marko Maver.

**GOSPOD MARKO MAVER**

Hvala za besedo. Bom zelo kratek. Rad bi samo pohvalil uravnoteženost obeh predlogov oziroma osnutkov predlogov proračuna za leto 2026, 2027. Predvsem pa pozdravljam tudi več sredstev, ki bo namenjenih za varstvo okolja. Predvsem tukaj imam v mislih za upravljanje Krajinskega parka Tivoli, Rožnik in Šišenski hrib. Tudi več sredstev pridobljenih iz mehanizmov CTN in pa dogovor za razvoj regij. Projektih, kot so mediteranski rastlinjak in pa revitalizacija mokrotnega gozda in barja Podutik. Mislim, da bosta bistveno prispevala k večji ozaveščenosti meščank in meščanov k pomenu varstva okolja in pa biotske raznovrstnosti. Ne bi se rad dotikal tudi kar je bilo, nekaj bilo rečenega glede trajnostne mobilnosti in pa transporta, bilo je že tudi že komentirano. To je tudi stvar naših navad. Ali se evidentiramo, ko vstopimo na avtobus, na kakšen način uporabljamo javni potniški promet. Mislimo, da zaenkrat deluje dobro. Sigurno so možne tudi kakšne izboljšave, tukaj pa je tudi odraz predvsem naših navad na kakšen način bomo ta sistem koristili. Na koncu bi pa mogoče samo še repliciral gospodu Primcu na splošno kar se tiče nevarnih in pa nezakonitih projektov ali dejanj. Mislim, da to je stvar presoje stroke kaj je nestrokovno oziroma kaj nevarno, kaj nezakonito. Imamo pa tudi sodišča in pa druge mehanizme, ki to presojajo. Zato bi se vzdržal kakršnihkoli pavšalnih navedb in pa pozivov k vplivanju na postopke, ki so trenutno še v teku. Hvala.

**GOSPOD ALEŠ ČERIN**

Hvala lepa. Zaključujem razpravo. In prehajamo na glasovanje, najprej vas sprašujem za, najprej vas sprašujem za navzočnost? 36. Obrazložitev glasu.

**GOSPOD ALEŠ PRIMC**

Hvala lepa za besedo. Jaz bom glasoval proti proračunom za 2026 in 2027, zato ker so škodljivi za Ljubljano. Moram pa se zahvalit vsem svetnicam in svetnikom, ki so razpravljali za izjemno vsebinsko razpravo, lahko rečem, da tako vsebinske razprave nismo imeli o viziji Ljubljane še nikoli v tem mestnem svetu in sem prav vesel vsem za te čudovite predloge, ki ste jih dali. Tako, da si želim več takih razprav o prihodnosti in vizij Ljubljane za naprej.

**GOSPOD ALEŠ ČERIN**

Obrazložitev glasu, gospod Striković.

**GOSPOD DENIS STRIKOVIĆ**

Jaz bom trenutno vzdržan pri tem dokumentu. Ker mislim, da imamo še prostor, da se uveljavijo te nekateri predlogi in da se lahko tudi v okviru tega mestnega sveta, da lahko pridemo skupi res neko širšo koalicijo za to mesto in da se upoštevajo te nekaterih predlogi tudi s strani opozicije in, če se bo to zgodilo, bom jaz z velikim veseljem podprl predlog, v drugačnem primeru se bom pa pri predlogu drugače obnašal. Hvala.

**GOSPOD ALEŠ ČERIN**

Gotovo da, bo marsikakšna pripomba, ki je bila danes v tej dolgi razpravi izrečena, še Siddharto boste ali pa bomo zamudili, upoštevana v predlogu.

**Glasujemo O PREDLOG SKLEPA: Mestni svet Mestne občine Ljubljana sprejme osnutek Odloka o proračunu Mestne občine Ljubljana za leto 2026****skupaj s pripombami.**

Prosim za vaš glas.

Zaključujem glasovanje:

**24 ZA,**

**11 PROTI.**

Dokument je sprejet.

**In še drugi SKLEP:** **Mestni svet Mestne občine Ljubljana sprejme Odlok o proračunu Mestne občine Ljubljana za leto 2027****skupaj s pripombami.**

Prosim za vaš glas.

Zaključujem glasovanje:

**24 ZA,**

**11 PROTI.**

Tudi ta dokument, sprejeli smo oba pomembna dokumenta tako, da hvala lepa vsem za sodelovanje.

Imamo pa še nekaj točk, in sicer 7.

**AD 7. PREDLOG ODLOKA O PROGRAMU OPREMLJANJA STAVBNIH ZEMLJIŠČ ZA OBMOČJE OBČINSKEGA PODROBNEGA PROSTORSKEGA NAČRTA 374 MED TOLSTOJEVO IN MAŠERA-SPASIĆEVO – VZHOD**

Gradivo ste prejeli s sklicem. Po sklicu pa poročilo pristojnega Odbora za urejanje prostora. Prosim gospo Katjo Osolin za uvodno besedo.

**GOSPA KATJA OSOLIN**

Hvala za besedo. Spoštovani mestni svetniki in mestne svetnice, spoštovani podžupani. Na seji mestnega sveta dne 5. 2. 2024 je bil sprejet OPPN 374 med Tolstojeva in Mašera-Spasića - vzhod, kjer je bila določena gradnja za večstanovanjski stavbi, skupno podzemno garažo, ki jo bo gradil investitor in določena je bila gradnja komunalne opreme, ki jo zagotavljal občina. Zakon o urejanju prostora v 163. členu določa, da se po uveljavitvi OPPN na podlagi projektne dokumentacije sprejme program opremljanja, zato je Mestna občina Ljubljana za realizacijo izgradnje navedenega območja izdelala projekte za izgradnjo nove komunalne opreme, ki je osnova za sprejem programa opremljanja. S programom opremljanja, se med drugim določi podlaga za odmero komunalnega prispevka za novo komunalno opremo. Mestna občina bo torej za potrebe opremljanja stavbnih zemljišč zgradila potrebno komunalno opremo, ki je določena v navedenem v OPPN-ju, in sicer v višini 3.691.261,00 EUR, ki jo bo v celoti pokril investitor s plačilom komunalnega prispevka za novo komunalno opremo. Predlagamo, da mestni svetniki sprejmete predlagan odlok. Hvala.

**GOSPOD ALEŠ ČERIN**

Hvala lepa. Prosim gospoda prof. Janeza Koželja, predsednika Odbora za urejanje prostora za stališče odbora.

**GOSPOD PROF. JANEZ KOŽELJ**

Spoštovani predsedujoči, spoštovani podžupani, drage svetnice in svetniki. Odbor za urejanje prostora podpira predlog Odloka o programu opremljanja stavbnih zemljišč za območje občinskega podrobnega prostorskega načrta 374 Med Tolstojevo in Mašera-Spasićevo ulico vzhod, soglasno s šestimi glasovi od šestih navzočih. Zaradi tega, ker je s tem aktom izpolnil tisti nujni in potrebni pogoj za nadaljnje prestrukturiranje območja opuščene industrije. Hvala lepa.

**GOSPOD ALEŠ ČERIN**

Hvala lepa. Želi besedo predsednik Statutarno pravne komisije gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravne narave. Hvala.

**GOSPOD ALEŠ ČERIN**

Hvala lepa. Odpiram razpravo. Ni. Zaključujem razpravo. Ugotavljam navzočnost. Rezultat navzočnosti: 33.

**In prehajam na glasovanje O PREDLOGU SKLEPA: Mestni svet Mestne občine Ljubljana sprejme Predlog Odloka o programu opremljanja stavbnih zemljišč za območje občinskega podrobnega prostorskega načrta 374 Med Tolstojevo in Mašera-Spasićevo – vzhod.**

Glasovanje poteka.

Zaključujem glasovanje:

**31 ZA,**

**0 PROTI.**

Sklep je sprejet. Hvala lepa.

**AD 8. PREDLOG SKLEPA O LOKACIJSKI PREVERITVI ZA DEL OBMOČJA ENOT UREJANJA PROSTORA BE-497 IN BE-368**

Gradivo ste prejeli s sklicem, po sklicu pa poročilo pristojnega Odbora za urejanje prostora. Prosim gospo Matejo Doležal iz Oddelka za urejanje prostora za uvodno obrazložitev.

**GOSPA MATEJA DOLEŽAL**

Lepo pozdravljeni. Lokacijska preveritev za del območja enot urejanja prostora za BE-497 in BE-368 se pripravljala na, se pripravlja na pobudo Ljubljanskih mlekarn, izdelal jo je Ljubljanski urbanistični inštitut, pripravljali pa smo jo na Oddelku za urejanje prostora. Njen namen je, da se z dopustitvijo individualnih odstopanj od prostorskih izvedbenih pogojev omogoči gradnjo novega skladišča s pakirnico proizvodov, zato, da se zagotovi na obstoječi lokaciji pač nemoteno delo proizvodnega obrata in da ni potrebna njegova selitev. Gre za območje, ki se nahaja za Bežigradom med Slovenčevo ulico in regionalno železniško progo Ljubljana Kamnik. Postopek je potekal brez posebnosti, pridobljena so bila mnenja nosilcev urejanja prostora. Javna razgrnitev je potekala med 4. in 19.  novembrom lanskega leta, pripomb pa na njej nismo prejeli. Še prikaz lokacije na ortofoto posnetku in na karti namenske rabe iz Občinskega prostorskega načrta izvedbeni del, kjer je razvidno, da gre za območje gospodarske cone z oznako IG in prav majhen del tudi za del sosednje enote urejanja prostora, ki sega v površino cest. Odstopanja, individualna odstopanja od prostorskih izvedbenih pogojev se nanašajo na faktor zelenih površin, in sicer dopusti se odstopanje od faktorja, ki je sicer minimalno določen kot najmanj 15 %, na način, da se dopusti njegovo zmanjšanje na polovico, torej da se dopusti najmanj 8 %. Treba je pa povedat, da trenutno znaša na tej parceli ta faktor še mnogo manj in sicer samo 1,5 %, ker območje ljubljanskih mlekarn namreč zaradi specifičnosti proizvodnega procesa potrebuje večji procent zatesnjenosti tal zaradi preprečevanja izpustov v tla, to pomeni, da ne morejo zagotavljati dovolj zelenih površin oziroma raščenega terena. Vendar s to lokacijsko preveritvijo in s pogoji, ki jih bomo videli kasneje bodo pravzaprav obstoječe stanje na tem področju celo izboljšali. Morali smo pa dopustiti pač odstopanja tudi v dveh členih odloka in sicer v členu, v 19. členu, ki zmanjšanja faktorjev zelenih površin ne dopušča v primeru novogradenj, samo v primeru rekonstrukcij in prizidav, tu pa gre za novogradnjo, prav tako z novogradnjo, bi bil dopuščen tudi odpustek, da se zmanjša faktor zelenih površin za polovico, ker gre za namensko rabo IG torej gospodarske cone, vendar pač za novogradnjo je bilo treba dopustiti in narediti ta, to odstopanje. Ker so pa zelene površine občutljiva tema, smo pa v lokacijski preveritvi uvedli tudi dodatne pogoje ozelenitve območja, ki jih pa Ljubljanske mlekarne lahko izvedejo to pomeni nekaj odpustkov nekaj pa tudi dodatnih pogojev, in sicer lokacijska preveritev jih bo zavezala, da ozelenijo obstoječo betonsko ograjo svojega kompleksa ob Slovenčevi ulici na ulično stran, zato je tudi lokacijski preveritvi priključena enota urejanja prostora BE-368. V tej enoti bodo tudi dopolnili obstoječe zasaditve drevoreda in zelenic pred vhodom v svoj kompleks, uredili pa bodo tudi dodatnih 750 m² zelenih streh, ker pač to kot preračunano lahko naredijo, medtem ko teh zelenih površinah na tleh, na raščenem terenu pa ne morejo zagotavljat dovolj. To lokacijsko preveritev omogoča prvi odstavek 136. člena ZUreP, ki pravi, da se lokacijska preveritev lahko izvede zaradi omejujočih okoliščin v zvezi z lokacijo, na katero investitor ne more vplivati oziroma, ki onemogočajo optimalno izvedbo investicije ali pa za njo terjajo nesorazmerne stroške. No, ta omejujoča okoliščina na tem območju je, kot sem že prej omenila, da ne morejo zagotavljati predpisanega faktorja zelenih površin, ker imajo zaradi proizvodnega procesa specifične zahteve po zatesnjenosti tal, pretežno imajo asfaltne in betonske tlake, ki preprečujejo izliv vode v podtalje, ker se namreč nahajajo v vodovarstvenem območju sicer ne najstrožje varovanem, ampak srednje varovanem. In še prikaz regalnega skladišča, ki ga bodo izvedli. Gre za skladišče velikosti 90×13,5 m, ki leži v ozkem severnem pasu ob železniški progi. In še prikaz ozelenitve območja, ki se bo z 1,5 % dvignil na 8 %, in sicer, če razložim, temnejše zelene so zelene površine, ki so na raščenem terenu na tleh, svetlo zelene so nove površine na tleh, ta turkizno zelene so pa zelene strehe, ki jih bodo izvedli. Hvala lepa.

**GOSPOD ALEŠ ČERIN**

Prosim gospoda Janeza Koželja, predsednika Odbora za urejanje prostora za stališče odbora.

**GOSPOD PROF. JANEZ KOŽELJ**

Spoštovani podžupan, drage kolegice in kolegi, svetniki svetnice. Odbor za urejanje prostora podpira predlog Sklepa o lokacijski preveritvi za del območja enot urejanja BE-497 in BE-368 soglasno s šestimi glasovi za od šestih navzočih z naslednjo obrazložitvijo, mogoče bolj preprosto. Mi smo zagotovili v tem območju več zelenih površin, kot jih je do sedaj v območju in čeprav ne dosegamo planskih parametrov, ampak to iz objektivnih razlogov tehnologije proizvodnje, na eni strani, na drugi strani bomo pa s tem izboljšali funkcionalne in tehnološke pogoje za ohranjanje proizvodnje v tej industrijski coni, kar je v obeh primerih javni interes. Hvala lepa.

**GOSPOD ALEŠ ČERIN**

Hvala lepa. Še predsednik Statutarno pravne komisije, gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravnega značaja. Hvala.

**GOSPOD ALEŠ ČERIN**

Hvala lepa. Odpiram razpravo. Ni. Zaključujem razpravo. Prosim vas za prisotnost. Ugotavljam prisotnost: 34.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Sklepa o lokacijski preveritvi za del območja enot urejanja prostora BE-497 in BE-368.**

Prosim za vaš glas.

Zaključujem glasovanje.

Rezultat glasovanja:

**26 ZA,**

**0 PROTI.**

Sklep je sprejet.

Prehajam na 9. točko.

**AD 9. PREDLOG SKLEPA O LOKACIJSKI PREVERITVI ZA ENOTO UREJANJA PROSTORA VI-288**

Gradivo ste prejeli, po sklicu pa poročilo pristojnega odbora. Prosim gospo Doležal za uvodno obrazložitev samo pomembne zadeve povejte, prosim.

**GOSPA MATEJA DOLEŽAL**

Pri lokacijski preveritvi za enoto urejanja prostora VI-288, ki smo jo pripravljali na pobudo Kemijskega inštituta in jo je izdelal Ljubljanski urbanistični zavod gre za omogočanje celostne prenove kompleksa Kemijskega inštituta, ki vključuje tako ohranitve objekta, rekonstrukcije in tudi prizidave. Pomembno pri tem je, da se Kemijski inštitut ohranja na obstoječi lokaciji, kjer pa nima prostora širitve navzven, ampak navznoter pravzaprav. Območje je nasproti kopališča Kolezija med Hajdrihovo in Langusovo ulico. Gre za postopek, ki je pravzaprav ponovljen, lokacijsko preveritev je ta mestni svet sprejemal že v letu 2022, vendar se je medtem in je, in je pogojeval pravzaprav njeno uveljavitev z izvedbo natečaja. Ta natečaj je bil izveden in se je zavlekel na ta način, da je pravzaprav dvoletno trajanje lokacijske preveritve že poteklo zato se postopek ponavlja. Tudi ta postopek je potekal s pridobivanjem mnenj nosilcev urejanja prostora in javno razgrnitvijo. Prejeli smo štiri pripombe javnosti. Lokacija ob, nasproti kopališča Kolezija. Tu gre prav tako kot prejšnji za odstopanje od določil za dopustitev individualnega odstopanja, in sicer od faktorja izrabe in faktorja zelenih površin, in sicer se faktor zelenih površin spreminja tako, da je dopustno, da ga je dopustno iz 25 % znižati na 12,5, vendar ob pogoju, da se manjkajoče zelene površine zagotovi na zelenih strehah oziroma z zeleno fasado. Ob tem se pa faktor izrabe z 1,6 povečuje na 2,2. Pravna podlaga je enaka kot v prejšnjem postopku. Omejujoče okoliščine pa so pravzaprav te, da želimo Kemijski inštitut ohraniti na obstoječi lokaciji in njegov razvoj navzven ni možen, zato se razvija navznoter s povečanjem zazidanosti. Še iz sklepa o lokacijski preveritvi, mogoče ne bi ponavljala, povedala bi samo še, da se, da predpiše ta lokacijska preveritev dva dodatna pogoja, in sicer za višino objektov, tako da znaša ta največ 20 m za razliko od prejšnje lokacijske preveritve v letu 2022, gre zdaj za višino, ki je manjša. Takrat je bila višina objektov omejena na 25 m. Pogoj je pa tudi, da se upošteva kulturno varstvene smernice in pogoje. Pa še prikaz sheme območja, in sicer prikazuje, kateri objekti se ohranjajo, kateri rekonstruirajo in kateri so novogradnja, pa še tridimenzionalni prikaz natečajne rešitve, ki je bila medtem izvedena. Hvala lepa.

**GOSPOD ALEŠ ČERIN**

Hvala lepa gospa Doležal. Prosim prof. Janeza Koželja, predsednika odbora za stališče odbora.

**GOSPOD PROF. JANEZ KOŽELJ**

Spoštovani predsedujoči, spoštovana podžupana, drage kolegice in kolegi svetniki. Mi smo že sprejemal sklep o lokacijski preveritvi in pravzaprav iz istih razlogov kot ga sprejemamo danes in Odbor za urejanje prostora ponovno podpira predlog Sklepa o lokacijski preveritvi za enote urejanja prostora VI-288 soglasno s šestimi glasovi za od šestih navzočih iz enega preprostega razloga, da pač Kemičnega inštituta, katerega pomen njegov za gospodarski in znanstveni razvoj Republike Slovenije nima smisla razpravljati dodatno, enostavno ne moremo razseliti niti preseliti iz več razlogov. Prvič zaradi obstoječe infrastrukture na tej lokaciji in zaradi znanstvenoraziskovalnih inštitutov v območju tehniškega dela Univerze v Ljubljani. Zato smo seveda poskušali tudi že v natečaju z največjo možno pozornostjo do teh urbanističnih parametrov predvsem kar se tiče zelenja in osončenja okoliških stanovanjskih vil oziroma stavb pravzaprav z arhitekturno rešitvijo razrešiti vse probleme in zato seveda ugotavljamo da druge rešitve pravzaprav nimamo. Smo pa seveda v teh dolgotrajnih postopkih in s pomočjo prvo nagrajene natečajne rešitve pač dosegli največji možni kompromis, tudi kar se tiče zahtev recimo spomeniškega varstva. Glede na to, da ste seveda upam prebrali obširno obrazložitev oziroma ne samo obrazložitev, ja recimo predstavitev z bogatimi ilustracijami tudi v dnevnem časopisju, verjamem da boste tudi vi podprli ta predlog. Hvala.

**GOSPOD ALEŠ ČERIN**

Hvala lepa. Še predsednik Statutarno pravne komisije.

**GOSPOD MARJAN SEDMAK**

Hvala. Pravne podlage so enake kot pri prejšnji točki. Statutarno pravna komisija nima pripomb pravne narave. Hvala.

**GOSPOD ALEŠ ČERIN**

Hvala lepa. Odpiram razpravo. Zaključujem razpravo. Ugotavljam navzočnost. Rezultat navzočnosti: 31.

**Glasujemo O PREDLOGU SKLEPA: Mestni svet Mestne občine Ljubljana sprejme predlog Sklepa o lokacijski preveritvi za enoto urejanja prostora VI-288**.

Prosim za vaš glas.

Zaključujem glasovanje.

**25 ZA,**

**3 PROTI.**

Sklep je sprejet.

Gremo na točko 10.

**AD 10. PREDLOG SKLEPA O SEZNANITVI S POROČILOM O IZVAJANJU STRATEGIJE RAZVOJA KULTURE V MESTNI OBČINI LJUBLJANA 2024-2027 V LETU 2024**

Gradivo ste prejeli, po sklicu pa poročilo pristojnega odbora. Prosim gospo Matejko Demšič, vodjo Oddelka za kulturo za uvodno obrazložitev.

**GOSPA MAG. MATEJA DEMŠIČ**

Spoštovani predsedujoči podžupan, podžupani, mestne svetnice in svetniki. Pred vami je dokument poročilo prvega leta izvajanja novega strateškega obdobja na področju strategije kulturnih politik v Ljubljani. Nov strateški dokument je prinesel več vsebinskih novosti, krepitev regionalnega kulturnega sodelovanja in sodelovanje kulturnih izvajalcev s četrtnimi skupnostmi v Ljubljani. Prinesel je tudi spodbujanje trajnostnega razvoja na področju kulture, kjer smo kot partnerji v evropskem projektu Green stage, v okviru katerega nastaja novo orodje v obliki praktičnih priporočil vsem organizatorjem kulturnih dogodkov, ki želijo delovati trajnostno in eden najbolj pomembnejših, je krepitev ozaveščenosti javnosti o pomembni vlogi umetnosti pri izboljšanju duševnega zdravja, kjer smo pred kratkim objavili tudi javni razpis. V letu 2024 smo zagotavljali stabilne finančne, prostorske in druge produkcijske pogoje za delovanje tako mestnih javnih zavodov kot nevladnega sektorja v kulturi. S prenovami zapuščenih objektov z novo namembnostjo še naprej uresničujemo koncept tako imenovanega urbanega razvoja na podlagi kulture, ki vključuje tudi preobrazbo starih, degradiranih urbanih območij, vsem dostopne javne prostore in javne površine. Tako se je v letu 2024 začela obnova tretjega dela tega območja Palače Cukrarna, končana bo letos in bo v celoti namenjena mladim. S tem se zaključuje trikotnik obnov in vzpostavitev novih treh osrednjih točk v območju od Petkovškovega nabrežja in Poljanskega nasipa, Centra Rog, Galerije Cukrarna in Palače Cukrarna. Ljubljana je postala prepoznavna v širšem mednarodnem prostoru tudi kot mesto, ki občinstvu predstavlja visokokakovostne umetniške vsebine, sistematično posodablja svojo kulturno infrastrukturo in ki ima zelo gosto mrežo delovnih in ateljejskih prostorov v uporabi nevladnih organizacij in samozaposlenih v kulturi, teh je trenutno 248. V preteklem letu se v Ljubljani zvrstilo veliko število vrhunskih umetniških in kulturnih dogodkov ter tistih aktivnosti, ki so ustvarjalni skupnosti omogočale boljše pogoje za delo. To je hkrati tudi prvo leto, ki ga ocenjujemo izven koronskega vpliva. V letu 2024 smo nadaljevali s praznovanjem 100. obletnice kina na Kolodvorski, obeleževali 25 let delovanja enega najpomembnejših postranskih slovenskih gledališč Mini teater na Križevniški, 20 let umetniškega ustvarjanja v Stari mestni elektrarni in trideseto izvedbo mednarodnega festivala Mesto žensk. Nadaljevale so se obnove javne kulturne infrastrukture, med njimi tudi nekatere že zaključene, končali sta se prenovi Vodnikove domačije in Gledališča glej, ki ju upravljata nevladni organizaciji. Ljubljanski grad je zaključil investicijo v obnovo vstopnega mostu, nadaljevale so se aktivnosti za obnovo depojsko skladiščnih prostorov na Neubergerjevi, nadaljevale so se aktivnosti za izvedbo celovite prenove knjižnice dr. Franceta Škerla in aktivnosti pri idejnem projektu Stanovanjski objekti Brdo 2, kjer bo umeščena knjižnica, nova knjižnica Brdo, ki bo knjižnično gradivo zagotavljala trenutnim članom knjižnice grba in za širše območje Četrtne skupnosti Rožnik. Nadaljevale so se aktivnosti za prenovo Mestne galerije, dograditev Baragovega semenišča in objekta na lokaciji Ambrožev trg 5. Nadaljuje se projekt Miniplex, kjer bo do jeseni pripravljen javni razpis za doprojektiranje in gradnjo. V letu 2024 smo skrbeli za vzdrževanje 174 javnih spomenikov in obeležij in predvsem skrbeli tudi za obnovo predvsem vandalizirane kulturne dediščine. Novi spomeniki in obeležja se v mestu postavljajo v skladu s sklepi pristojne komisije za postavitev spomenikov in obeležij. V okviru projekta Plečnikova Ljubljana, območje svetovne kulturne dediščine je krovni upravljalec in koordinator vpisanega območja Muzej za arhitekturo in oblikovanje v letu 2024 v sodelovanju z deležniki določil, da se za Unescovo območje vzpostavi celostna grafična podoba ter samostojna spletna stran ter na javnem natečaju izbral vizualno rešitev. Predvidevamo, da bo celotno, celostno grafično podobo uveljavil že to leto, prav tako je na strani MOL v pripravi možnost centralne informacijske točke v ožjem mestnem središču. Če nadaljujem z vsebinami izven investicijskega ciklusa. Vse številke obiska in umetniške produkcije so se zvišale. To ni samo kvantitativen podatek, ampak je produkcija lanskega leta tako v javnih zavodih kot nevladnih organizacijah, izjemno kakovostna. Mestni javni zavodi so s svojimi vsebinami uspešno nagovarjali tako domačo kot mednarodno publiko. Center Rog kot najmlajši med kulturnimi javnimi zavodi je na področju izdelovalništva, urbanega rokodelstva, uporabnih umetnosti, oblikovanje in arhitekture ponudil proizvodne prostore in skupne laboratorije tako za sodobno računalniško vodeno tehnologijo kot s tradicionalnimi tehnikami. V polnem prvem letu delovanja je Rog obiskalo več kot 11000 obiskovalcev in uporabnikov. Na področju kulturno umetnostne vzgoje poudarjam 16. festival kulturno umetnostne vzgoje Bobri, sodelovalo je 62 producentov s 140 dogodki na 58 prizoriščih, ki jih je obiskalo nekaj več kot 14 000 obiskovalcev. Pionirski dom je dobil tudi prvi otroški laboratorij nove generacije s ciljem spodbujanja raziskovanja znanstvenega ustvarjanja med otroki, Kino Šiška pa izvedla eden večji kulturni kulturno umetnostni projekt Špil liga. V letu 2024 smo v okviru novega štiriletnega programskega razpisa podprli 61 nevladnih organizacij, 135 projektov za obdobje enega leta ter 8 festivalov za obdobje dveh let. Uvedli smo novo razpisno področje, programsko Mladike, kjer podpiramo vse projekte, kjer sodelujejo mladi umetniki in umetnice, ki niso starejši od 35 let. Ljubljana je v letu 2023 prevzela predsedovanje kulturnemu forumu Eurocitiesa, ki se zaključuje to leto. V okviru te mreže smo predvsem uveljavljali projekte družbene vključenosti in trajnosti na področju kulture. Uspešno smo izvedli devetnajsto konferenco lige zgodovinskih mest, podprli mednarodno konferenco Otrok in ples, ki je potekala v Ljubljani, v soorganizaciji JSKD in pedagoške fakultete pod pokroviteljstvom Unesca. Nadaljevali smo z delom omrežij mest zatočišče preganjanih pisateljev in v Evropskem združenju festivalov. Ljubljana je tudi aktivna članica kulturno turistične poti pisateljic, ki je leta 2022 prejela certifikat Sveta Evrope. Od pisateljic je prva med 48 kulturnimi potmi Sveta Evrope, ki ima sedež v Sloveniji v Ljubljani, in sicer v Vili Zlatica. Nadaljevali smo z delom omrežje mest, svetovnih prestolnic, knjige in omrežij kreativnih mest, ki delujeta v okviru Unesca. Ljubljana bo namreč letos gostila srečanje vseh mest, ki so kreativna mesta na področju literature. Pričakujemo udeležbo vseh 53 mest. Tudi nevladni sektor v Ljubljani opredeljuje tesna vpetost v mednarodne koprodukcijske projekte na področju sodobnih umetnosti. Tako so nevladne organizacije izvedle več kot 450 mednarodnih dogodkov in ob stabilnem financiranju mesta iz proračuna EU prejele še nekaj več kot 1.150.000,00   EUR. Ob koncu izpostavljam še nekaj nagrajencev in nagrajenk. Kolektiv Mestnega gledališča ljubljanskega je na Borštnikovem srečanju zadnjem, leta 2024 za predstavo Razpoka prejel kar 5 nagrad za režijo, igro, mlado igralko, scenografijo in glasbo, kar 3 predstave Slovenskega mladinskega gledališča Spolna vzgoja 2, Angeli v Ameriki in Ljubimki sta bile uvrščeni na Borštnikovo srečanje, kar je do sedaj največ od vseh slovenskih gledališč. Kolektiv Slovenskega mladinskega gledališča je za predstavo Angel v Ameriki prejel veliko nagrado za najboljšo uprizoritev Borštnika. Režiserka predstave Nina Rajić Kranjac pa za režijo te predstave tudi nagrado Prešernovega sklada. Slovensko mladinsko gledališče je Borštnikovo nagrado prejelo še za kostumografijo za Angele v Ameriki, Borštnikovo nagrado za igro sta prejeli še dve članici ansambla in Borštnikovo nagrado za posebne dosežke je prejela predstava Slovenskega mladinskega gledališča oziroma serija predavanj in performansov z naslovom Spolna vzgoja 2. Ta predstava je prejela tudi nagrado občinstva in posebno nagrado žirije Tedna slovenske drame. Podelili smo tudi Župančičeve nagrade, in sicer za življenjsko delo enemu najpomembnejših sodobnih slovenskih skladateljev Aldu Kumarju in Župančičeve nagrade za dveletno ustvarjanje, ki so jih prejele Tjaša Černigoj, režiserka, filmska igralka, pesnica in pripovedovalka Anja Novak in vizualna umetnica in scenografka Urša Vidic. Raznolika in bogata kulturna krajina v Ljubljani lahko nastaja le ob skupnem in trdnem sodelovanju mesta z javnimi zavodi in nevladnimi organizacijami. Podatki o njihovem delovanju so integralni del pričujočega poročila, ti so za leto 2024 izjemno dobri in kažejo, kako nujno je, da imamo tudi lokalne skupnosti strukturirane strateške dokumente. Hvala lepa.

**GOSPOD ALEŠ ČERIN**

Najlepša hvala tudi tebi, gospa Demšičeva za zelo, zelo izčrpno in kvalitetno uvodno poročilo in res, Ljubljana ima tukaj kaj za pokazati. Prosim gospoda Ludvika Bagarija, predsednika Odbora za kulturo in raziskovalno dejavnost za stališče odbora.

**GOSPOD LUDVIK BAGARI**

Dame in gospodje, cenjeni predsedujoči, Odbor za kulturo in raziskovalno dejavnost je na 17. redni seji obravnaval gradivo za 23. sejo mestnega sveta, se pravi strategijo in sprejel sklep, da se Odbor za kulturo in raziskovalno dejavnost se je seznanil s Poročilom o izvajanju Strategije razvoja kulture v Mestni občini Ljubljana 2024-2027 za leto 2024. Ob tem, če še dovolite krajši komentar, če smo lansko let to imeli vzorno pripravljeno strategijo, imamo letos pred sabo dokument, ki je nadgradnja enega poglobljenega pristopa h kulturi. Ob tem v duhu časa v tako imenovanem »cajt gajstvu« le ne morem mimo tega, da brez kulture je lahko svet pust, prazen in dolgočasen, včasih celo strašljiv. Zato skozi to kulturno strategijo vidimo, da se oblikujejo tudi vrednote in se zahvaljujem Oddelku za kulturo za tak temeljit, skoraj že vizionarski razmislek o kulturi, MOL za to, da nudi, da ustvarja pogoje za razcvet kulturnega področja in se seveda že veselim vseh tistih rezultatov, ki jih bodo ustvarjalci razvijali, imeli možnost in naredili v tem kulturnem habitatu. Hvala lepa.

**GOSPOD ALEŠ ČERIN**

Hvala lepa. Še predsednik Statutarno pravne komisije, gospod Sedmak.

**GOSPOD MARJAN SEDMAK**

Hvala za besedo. Prav rad sem poslušal kolega, ki je ravnokar govoril. Seveda je mestni svet upravičen seznanit se s takšnim poročilom in Statutarno pravna komisija nima pripomb pravne narave. Hvala.

**GOSPOD ALEŠ ČERIN**

Hvala lepa. Odpiram razpravo. Anton Grošelj, beseda je vaša.

**GOSPOD ANTON GROŠELJ**

Hvala za besedo. Spoštovani kolegice in kolegi. Ljubljana je polna kulture, seveda takšne in drugačne. Danes se ravno zaključujejo volilna opravila v zvezi z referendumom, šteli so se glasovi prispeli iz tujine. Zato imam jaz v zvezi s to strategijo kulture določeno razpravo, ki se nekako navezuje na malo širše na to strategijo kulture MOL-a. Torej danes ob tej obravnavi poročila, ki je bilo izčrpno o izvajanju strategije kulture MOL, strategijo kulture v MOL za leto 2024 ne moremo in ne smemo mimo širšega konteksta, kot sem rekel, v katerem se to poročilo predstavlja. In to je zame bistveno. Ne moremo mimo javnih izjav župana, ki ga žal ni tukaj, ki so jih mnogi razumeli kot poskus spodkopavanja demokratičnega procesa referenduma pod recimo krinko pohoda po PST-ju ali PST-ju kot pravi župan. Župan je na tiskovni konferenci 6. maja izjavil, da se referenduma ne bo udeležil.

**GOSPOD ALEŠ ČERIN**

Gospod Grošelj, držite se teme lepo prosim.

**GOSPOD ANTON GROŠELJ**

Ja, to je povezano s tem, ker je to tudi stvar kulture, kulture demokracije, a ne, da se poziva proti referendumu.

**GOSPOD ALEŠ ČERIN**

Držite se strategije kulture.

**GOSPOD ANTON GROŠELJ**

Saj se držim no, v glavnem tako. Ljudje so tukaj prej že marsikaj govorili, kar tudi ni bilo ne vem točno ta točka ne ampak se lahko stvari pogleda tudi nekoliko širše. Torej župan je izjavil, zdaj ste me zmotili, da se tega referenduma ne bo udeležil, kar je z vidika kulture demokracije zelo narobe. Celo rekel je, da gre, da je šlo pri tem zgolj za preštevanje članov stranke.

**GOSPOD ALEŠ ČERIN**

Čakajte, zdaj pa nehajte. To nima veze s strategijo kulture.

**GOSPOD ANTON GROŠELJ**

Ja, seveda ima vezo, pa še kakšno. Dobro, bom nehal govoriti, ampak to jemanje besed obsojam v tem mestnem svetu. Stvari je treba pripraviti in potem iti na bistvo. Zdaj ne bom več govoril imejte vi svoje ideje, hvala za besedo.

**GOSPOD ALEŠ ČERIN**

Hvala lepa. Ganimet Shala je kolegica naslednja prijavljena.

**GOSPA GANIMET SHALA**

Hvala za besedo. Podatki o po koronskem okrevanju kulture so spodbudni. Morda smo nekoliko pozabili, ampak tedanje obdobje je bilo za kulturo izjemno težko. Danes zato še toliko bolj cenimo in uživamo to, kar je včasih, kar se je včasih zdelo samoumevno. Na področju investicij pozdravljamo predvsem obnovo Palače Cukrarna, ki naj bi bila zaključena v letošnjem letu. Gre za pobudo, ki smo jo Socialni demokrati in mladinski sektor dali že leta nazaj. Socialni demokrati ves ta čas izpostavljamo potrebo po osrednjem mladinskem centru, ki lahko ponudi prostor in vsebine za širši spekter generacij mladih in čim širše odgovori na njihove potrebe. Prenovljena Palača Cukrarna bo postala osrednji mladinski center, sledila bo ciljem medgeneracijskega povezovanja in solidarnosti. Ljubljana bo dobila prostor in programe za razvoj mesta mladih, ki so aktivni državljani, zagovorniki solidarnosti in prinašalci pozitivnih sprememb v mestu in skupnosti. V zadnjem mesecu je bila kultura ena osrednjih tem. Poslušali smo zelo različna mnenja o načinih, na katere lahko podpiramo kulturo. Kritiki nagrajevanja izjemnih dosežkov na področju kulture so izpostavljali, da naj se namenja sredstva za tiste, ki ustvarjajo danes, ne pa za nagrade za preteklo delo. V zvezi s tem želim izpostaviti enega pomembnih delov poročila, in sicer Ljubljana zagotavlja stabilne pogoje za delovanje nevladnega sektorja v kulturi. Ohranja se trend, ohranja se trend višanja sredstev za nevladne organizacije in samozaposlene v kulturi. Upam, da se nasprotni del dvorane zdaj ne bo obregnil ob podporo nevladnim organizacijam, ker tudi to je pomemben del kulture in kulturnim ustvarjalcem za njihovo delo. Hvala.

**GOSPOD ALEŠ ČERIN**

Ja ne, ona je govorila o strategiji kulture, ne o referendumu.

... /// ... iz dvorane – nerazumljivo ... ///

**GOSPOD ALEŠ ČERIN**

Veze nima z Ljubljano to, no. Izvolite, imate besedo.

**GOSPA MARUŠA BABNIK**

Hvala za besedo gospod predsedujoči. Jaz bi nekaj besed spregovorila o kulturnih društvih. V tej strategiji je veliko, veliko govora in seveda strategija se nanaša na kulturo morda znotraj obroča, spravi znotraj, v centru več ali manj mogoče pa smo pozabili v tej strategiji na kulturna društva, ki delujejo v lokalnih skupnostih, v teh ob ljubljanskem v krogu, ki so tudi zelo pomembna predvsem na področju na območjih podeželja ali pa tega ob ljubljanskega jedra. Mislim, da so tukaj kulturna društva precej osamela glede teh administrativnih napotkov, svetovanj. Jaz bi predlagala, da tu Oddelek za kulturo stopi skupaj in tem kulturnim dejavnostim oziroma tem društvom stopi nasproti. Morda bi bilo treba sofinancirati ali pa bolje sofinancirati večletna stabilna društva, ki organizirajo že več desetletne aktivnosti tudi na te najmlajše, novodobna kulturna društva manjša je potrebno pogledati mogoče za te začetniške projekte. Nekaj jih je tudi v teh naših okoljih in jim podati malo pomoči ali s strani administracije kot sem rekla, birokracije, ki je ni malo in pa tudi obravnave naj bodo hitrejše, da se bodo ta društva lahko ustanovila. Zelo, zelo bom rekla sem žalostna nad tem, da sicer društvom so omogočeni razni brezplačni najemi naših prostorov. To je zagotovo, iz lastnih izkušenj vem, vendar pa morda sem malo razočarana nad tem, da četrtne skupnosti za raznorazne aktivnosti razdeljujemo sredstva, razdelimo sredstva tem tudi nekaterim kulturnim društvom in, če ima kulturno društvo na primer namenjeno, ne vem 600, 700 EUR za neko prireditev, potem pa potrebuje zaprtje ceste, mora za elaborat plačati ravno toliko, kot je dobilo. Tako, da tukaj se mi ne zdi, da bi bila, da je ta zadeva ravno v pomoč društvu. Zdaj ne vem, če je čisto narejena analiza stanja in potreb glede teh manjših kulturnih društev. Jaz mislim, da so oni jedro kulturne velikokrat jedro kulturne dediščine, izvajajo aktivnosti predvsem kulturne dediščine, ohranjanje jezika, šeg, običajev in bi jih bilo treba pri tem seveda zelo podpret. Jaz mislim da bi moral MOL naredit eno tako raziskavo kaj delamo v številu, vsebinah, izzivih teh kulturnih društev, da bi jim lahko na ta način pomagalo. Hvala.

**GOSPOD ALEŠ ČERIN**

In zadnji prijavljeni, samostojni svetnik Primc.

**GOSPOD ALEŠ PRIMC**

Hvala lepa za besedo. Gospa Demšičeva se je zelo pohvalila s predstavami, ciklusom performansov Spolna vzgoja 2. Meni se zdi pa prav, da povemo, kaj Spolna vzgoja 2 pomeni in kakšni performansi so to. In sicer prebral bom tisto, kar je navedeno v predstavitvi in kar je navedeno v gledališkem listu, se pravi, da veste kaj občanke in občani, ljubljanski davkoplačevalci in davkoplačevalke plačujejo kot kulturo in umetnost. Se pravi, gre za serijo petih predavanj, performansov, ki iz različnih zornih kotov in skozi raznolike uprizoritvene prakse osvetljujejo pravico do seksualnega užitka kot temeljno spolno pravico v okviru človekovih pravic. Kaj ženske potrebujejo, da jim je v spolnosti prijetno in lepo in kaj si želijo in kako neoliberalni kapitalistične strukture v svojem patriarhalnem jedru temu nasprotujejo. Se pravi kapitalistične strukture v svojem patriarhalnem jedru nasprotujejo užitku žensk v spolnosti. To je se pravi bistvo teh predstav. Zdaj pa poslušajte teh 5 predstav. Prva je diagnoza. Obravnava vaginizem in boleče spolne odnose, ki jih po nekaterih raziskavah izkuša celo do 40 % žensk. Jaz vem, da so boleči spolni odnosi velik problem, to je medicinski problem, gotovo je tudi psihološki problem, problem kvalitete življenja ampak to ni umetnost pa kultura, te stvari se rešujejo drugje. No in kaj ženske potrebujejo, da jim je v spolnosti prijetno in lepo in kaj si želijo? V diagnozi se ustvarjalke lotevajo vaginizma, desetletja po seksualni revoluciji, heterospolni odnos za večino pomeni vaginalno penetracijo.

... /// ... iz dvorane – dosti je ... ///

**GOSPOD ALEŠ PRIMC**

Ja, ne, poslušajte, gospa se je hvalila s temi stvarmi, gospa se je s temi stvarmi hvalila.

... /// ... iz dvorane – nerazumljivo ... ///

**GOSPOD ALEŠ PRIMC**

Meni se pa zdi pa pomembno, da občanke in občani vedo, kaj so prisiljeni financirati in s čim se potem mestna občina hvali. In gospod predsedujoči Čerin je pohvalil to vrhunsko kulturo in umetnost. In meni se zdi prav, poglejte tukajle govorim vam, seja mestnega sveta je pa tudi javna in je prav, da občanke in občani vedo za kam gre njihov denar. In tudi čas še imam. Potem naprej, se pravi vaginalna penetracija je desetletja po seksualni revoluciji za večino spolni odnos, ob tem pa številne ženske trpijo bolečine in pri tem je penetracija--

**GOSPOD ALEŠ ČERIN**

Pač je zabavno.

**GOSPOD ALEŠ PRIMC**

--popolnoma onemogočena. Dobro, končajmo, če mislite, da je zadosti s tem prvim performansom, ki, ki predstavlja boleče ženske spolne odnose, še enkrat, moje veliko sočutje do vseh žensk imajo s tem težave, ampak še enkrat, to je stvar za ordinacijo, to je stvar za medicino, to je stvar za vse kaj drugega, ne pa da se iz tega vleče kulturni denar ljubljanskih davkoplačevalcev in davkoplačevalk. Poglejte, naslednja zadeva je pa Consentire. Razpira prostor za razmislek o tem, kaj pravzaprav pomeni soglasen seks in kako so videti prakse soglasja. Se pravi s performansom Consentire se ustvarjalke podajo na območje seksualnega soglasja. V zvezi s tem primanjkuje spolne vzgoje, ki bi šla onkraj tega ter konkretno in telesno razmišljala, kakšne so seksualne prakse, ki se gibljejo v območju soglasja? Pogosto so namreč polne nesporazumov, dvomov, preizpraševanju o lastnih mejah ter odražajo razmerja moči v družbi in ne avtohtonosti, ne avtonomnosti žensk pri uveljavljanju spolnih pravic v seksu. Se pravi, poglejte gre spet za vsebine, ki jaz ne rečem da niso pomembne.

**GOSPOD ALEŠ ČERIN**

Majčkeno posluha, lepo prosim. Majhen posluha.

**GOSPOD ALEŠ PRIMC**

Veliko bolj je potrebno, da se o teh stvareh v družbi pogovarjamo, ampak ne reči to kultura. Potem naslednja zadeva, naslednji performans, Zmožnost temelji na zgodbah širih žensk s hendikepom o njihovem spolnem zorenju, odnosu do lastnega telesa, spolnost in partnerskih odnosov. Igre, poslušaje Igre, performans Igre, se pa podaja na področje nekonvencionalnih spolnih praks, ki jih urbana govorica imenuje King. Igre temeljijo na pogovorih s posameznicah, s posameznicami, ki prakticirajo BDSM vezanje, discipliniranje, dominacijo, podreditev, sadizem in mazohizem. To so spolne prakse, ki se v tem performasu predstavljajo. In druge nekonvencionalne prakse, njihovo spolno vedenje pa je bodisi monogamno bodisi ne monogamno. Še enkrat, jaz verjamem, da take stvari obstajajo. Samo, ne mi govoriti, da je to umetnost, nemi govorit, da morajo to ljubljanske davkoplačevalke in davkoplačevalci financirat. Anica, Anica, ki je financirala 5.000 EUR za dvigalo, mora to financirati, mora te izrojene stvari, ki se prodajajo kot kultura financirati. To je problem. In poglejte naprej. Sicer pa v pop kulturi upodobljene, sicer pa so v pop kulturi upodobljene vse pogosteje, vendar pa je njihova reprezentacija skoraj--

**GOSPOD ALEŠ ČERIN**

Samo majčkeno. Samo majhen. A ustavim to razpravo, ali kaj? A to pozivate?

... /// ... iz dvorane - ne, ne, ne ... ///

**GOSPOD ALEŠ ČERIN**

Kaj pozivate?

**GOSPA KSENIJA SEVER**

Saj nimam besede.

**GOSPOD ALEŠ ČERIN**

No, kaj? Povejte, o čem je problem?

**GOSPA KSENIJA SEVER**

Mislim, da je kulturno od nas vseh, da ko nekdo razpravlja, da ga poslušamo.

... /// ... iz dvorane - nerazumljivo ... ///

**GOSPOD ALEŠ ČERIN**

Glejte, ga poslušam, ampak--

**GOSPA KSENIJA SEVER**

V kolikor se mi, delamo razne grimase, smejimo, predvsem komentiramo med seboj, jaz mislim, da to ni demokratično pa spoštljivo. Smo vsi odrasli.

**GOSPOD ALEŠ ČERIN**

Tako je, to je odziv.

**GOSPA KSENIJA SEVER**

Ne glede na to, kaj kdo razpravlja, a je meni všeč ali ne. samo sem tukaj mestna svetnica in sem dolžna poslušati. Hvala.

**GOSPOD ALEŠ ČERIN**

Tako je, seveda poslušalstvo se odziva na razpravo. Meni osebno je ta debata od Primca danes od vseh daleč, daleč najboljša. Tako, da čestitke, odlična, bravo.

**GOSPOD ALEŠ PRIMC**

No, evo. Sem vesel, da je gospodu Čerinu všeč, da me posluša, mi je pa zelo hudo, da kot podžupan ljubljanski ne prepreči siljenje ljubljanskih davkoplačevalcev, da morajo take stvari financirati kot umetnost. Še enkrat povem, to se mi zdijo na nek način zanimive lahko teme. Vendar pa ne, da se z njimi prvič posiljuje, da jih morajo plačevati vsi davkoplačevalci in davkoplačevalke. In naslednja zadeva, če kdo hoče te stvari početi, če kdo hoče imeti vezanje, discipliniranje, dominacijo, podreditev, sadizem, mazohizem v spolnosti naj to ima, ampak naj to plača sam za svoj denar iz svojega žepa, ne pa da so prisiljene davkoplačevalke in davkoplačevalci te spolne prakse izrojene plačevati. To pa ne, to pa ne. Poglejte. To je financirala Mestna občina Ljubljana iz kulturnega proračuna. Tako da, poglejte dobro glede na to, da vam, da je očitno to všeč samo gospodu Čerinu vsem ostalim pa ne, bom tukaj na tej točki zaključil. Še enkrat pa povem, lepo prosim, da se v bodoče skrajne, sprevržene spolne prakse ne financirajo več iz proračuna Mestne občine Ljubljana. Če kdo hočete stvari početi, naj jih počne za svoj denar.

**GOSPOD ALEŠ ČERIN**

Hvala lepa. Replika.

**GOSPOD LUDVIK BAGARI**

Jaz?

**GOSPOD ALEŠ ČERIN**

Tako je.

**GOSPOD LUDVIK BAGARI**

Hvala za besedo. Gospod Primc, že nekaj časa nazaj sem vas povabil, da pridete na odbor za kulturo, pa da se o teh vsebinskih vprašanjih tam pomenimo. To res ni prostor za take razprave kot jih izvajate in oprostite, ne zamerite to kar počnete je provincializem, to je provincializem, to je provincializem, v nasprotju s svetovljanstvom, to je nek, to kar govorite je pač žanr, ki se je v Londonu znana performerka Tracy N. IM., je bilo tudi šokantno za tiste za londonsko srenjo je bilo šokantno, ko se je kot performerka postavila sredi galerije in si je začela v mednožje tlačiti denar. To je bilo takrat zelo, to je bilo v 80. letih in to pač je, to je ena od oblika izrazoslovja in to kar vi počnete, da tu razširjate razpravo na posamezne, na posamezne dele nekega umetniškega izraza, res pravim, da je provincializem. Hvala lepa.

**GOSPOD ALEŠ ČERIN**

Hvala lepa. Replika, gospa Urška Honzak.

**GOSPA URŠKA HONZAK**

Hvala za besedo. Jaz bi se gospodu Primcu zahvalila, da je zelo dobro predstavil vsebino tega sklopa in smo tudi slišali, da so informativne, informativni performansi ne samo umetniški, ker je to res čudovito vabilo za vse, da si te stvari ogledamo in se mogoče gospod Primc, tudi vi kej naučimo iz njih. Hvala.

**GOSPOD ALEŠ ČERIN**

Tako je. Naslednja replika, gospod Marko Maver? Odgovor na repliki.

**GOSPOD ALEŠ PRIMC**

Gospod Bagari, moja razprava je bila samo dopolnitev predstavitve gospe Demšičeve. Ona se je hvalila s temi predstavami, jaz sem pa samo opisal, kaj se pri teh predstavah dogaja zato, da boste vi vedeli. Tako, da se mi zdi skrajno žaljivo in neprimerno, da ste me napadli, ker nisem delal popolnoma nič drugega, kot samo citiral gledališki list oziroma predstavitev tega projekta. Tako, da lepo prosim, da v bodoče Mestna občina Ljubljana naj takih sprevrženih spolnih praks ne financira pod krinko kulture. Kdor hoče to početi, naj počne za svoj denar.

**GOSPOD ALEŠ ČERIN**

Želi uvodničarka k tej točki, gospa Demšič še besedo? Sigurno.

**GOSPA MAG. MATEJA DEMŠIČ**

Najprej odgovor glede manjših kulturnih društev. Mestna občina Ljubljana po zakonu financira Javni sklad kulturnih dejavnosti. Z njim zelo dobro sodelujemo. Gre za približno več kot 0,5 mio letno, od tam se financira tudi Šentjakobsko gledališče in tukaj gre za to kar pravite ob ljubljanski, se pravi to kar je razumljeno obrobne a ne. Ravno zato je strateški dokument predvidel večje sodelovanje s četrtimi skupnostmi in to že počnemo skupaj z našo Službo za lokalno samoupravo. Podprli smo 6 projektov, hkrati pa smo, ker so tudi mejne skupnosti na druge občine, podprli več projektov, ki se ukvarjajo s kulturo ravno za ta ljubiteljska društva znotraj Ljubljanske urbane regije. Tudi pomoč in podporo zagotavlja JSKD. Ni pa seveda nobene težave, če se obrnejo na Oddelek za kulturo, sploh če gre za kako zagato, kako ustanavljati, kako narediti društvo, kar je birokracija relativno zapletena na tem področju. Gospod Primc, zdaj jaz bi lahko rekla kot oseba ženskega spola, zakaj vas je strah ženskega užitka, pa ne bom. Vi ste dali nekaj, kar je Guardian 10. maja zelo dobro zapisal in je morebiti dobro če Guardian odprete in preberete. Bil je primer ravno Slovenije. Oba veva, vi kot diplomiranc Filozofske fakultete, jaz pa tudi kaj je *entarte de-kunst* in kdo je ta izraz uporabljal. Guardian s tem ravno tako alocira alocira iz leta 1933 ta izraz v sedanjost. Hkrati pa vas, to je retorično vprašanje in o tem ponavljamo vajo vedno znova, ko bo politika začela določati kaj jo umetnost, potem izgubimo vsi in je konec prav vsega. Povabim vas na predstavo Spolna vzgoja 2. To je predstava, ki jo je teden slovenske drame z žirijo, ki pregleduje tudi delno tudi mednarodno vse tisto, kar je najboljšega slovenskem gledališču nagradila dvakrat. Režiserka je dobila tudi Župančičevo nagrado. Predlagam vam, da si predstavo ogledate, prijetno vabljeni v Slovensko mladinsko gledališče, hkrati pa vam predlagam, ko vas tema tako zelo zanima in ko mislite, da ni več prečnih tem med umetnostjo, zdravjem, znanostjo, umetnostjo, da si vendar ogledate animiran film oziroma animacijo Urške Djukić, režiserke, ki je mislim, da če dobro štejem, dobila več kot 30 nagrad od Cannesa naprej. Gre za film Babičino seksualno življenje, ki ima svoj historiat. Verjetno je to nekaj, kar vas bo, kar vas bo tudi informiralo o vsem tem, česar se morebiti bojite v predstavi Spolna vzgoja 2. In res je, hvalimo se s to predstavo zato, ker predstava javnega zavoda, ki ga ustanovilo mesto in sofinancira tudi Ministrstvo za kulturo in javni zavod, kot sem rekla v poročilu ki je v tem letu oziroma na zadnjem Borštnikovem srečanju z največ predstavami v zgodovini slovenskega gledališča gostoval in bil uvrščen na Borštnikovo srečanje 2024. Hvala lepa.

**GOSPOD ALEŠ ČERIN**

Hvala tebi Mateja za tole. Ugotavljam navzočnost. 33. 34.

**Glasujemo O PREDLOGU SKLEPU: Mestni svet Mestne občine Ljubljana se seznani s Poročilom o izvajanju Strategije razvoja kulture v Mestni občini Ljubljana 2024-2027 v letu 2024.**

**GOSPOD ALEŠ ČERIN**

Obrazložitev glasu.

**GOSPOD ALEŠ PRIMC**

Jaz bom glasoval proti. Moram pa reči, da, to kar je rekla gospa Demšičeva, da se boji časa, ko bo politika določala kaj je umetnost. Politika določa kaj je umetnost s tem ko financira take projekte. Tako, da to se že dogaja. Politika s financiranjem takih projektov, projekti ki niso nobena umetnost določa kaj je to umetnost. In še enkrat, kdor hoče take stvari početi, naj jih financira iz svojega žepa.

Glasovanje poteka.

Zaključujem glasovanje:

**29 ZA,**

**4 PROTI.**

Hvala lepa. Sklep je sprejet.

Gremo na točko 11.

**AD 11. A) PREDLOG SKLEPA O DOLOČITVI DELA PLAČE ZA REDNO DELOVNO USPEŠNOST DIREKTORJEV IN POMOČNIKOV DIREKTORJEV JAVNIH ZAVODOV S PODROČJA KULTURE TER PREDLOGA SKLEPA O SOGLASJU K DOLOČITVI DELA PLAČE ZA REDNO DELOVNO USPEŠNOST DIREKTORIC IN POMOČNIKOV DIREKTORIC JAVNIH ZAVODOV MESTNE KNJIŽNICE LJUBLJANA IN JAVNEGA ZAVODA MLADI ZMAJI – CENTER ZA KAKOVOSTNO PREŽIVLJANJE PROSTEGA ČASA MLADIH ZA LETO 2024**

**B)  PREDLOGI SKLEPOV O DOLOČITVI DELA PLAČE ZA DELOVNO USPEŠNOST DIREKTORJEV IN DIREKTORIC JAVNIH ZAVODOV IZ PODROČJA KULTURE: FESTIVAL LJUBLJANA, JAVNI ZAVOD LJUBLJANSKI GRAD, MESTNO GLEDALIŠČE LJUBLJANSKO, MUZEJ IN GALERIJE MESTA LJUBLJANE, MEDNARODNI GRAFIČNI LIKOVNI CENTER, SLOVENSKO MLADINSKO GLEDALIŠČE LJUBLJANA, LUTKOVNO GLEDALIŠČE LJUBLJANA, PIONIRSKI DOM – CENTER ZA KULTURO MLADIH, CENTER ROG IN JAVNI ZAVOD**

**KINODVOR ZA LETO 2024 IZ NASLOVA PRODAJE BLAGA IN STORITEV NA TRGU**

**C)  PREDLOG SKLEPA O DOLOČITVI DELA PLAČE ZA DELOVNO USPEŠNOST DIREKTORICE JAVNEGA ZAVODA CENTER ROG IZ NASLOVA POVEČANEGA OBSEGA DELA**

Predlagam, da mestni svet točke obravnava skupaj. Gradivo ste prejeli s sklicem, po sklicu pa poročilo pristojnega odbora. Prosim gospo Matejko Demšič, vodjo Oddelka za kulturo za uvodno obrazložitev.

**GOSPA MAG. MATEJA DEMŠIČ**

Spoštovane, spoštovani. Gre za predlog sklepa o določitvi dela plače za redno delovno uspešnost direktorjev direktoric in njihovih pomočnikov javnih zavodov s področja kulture za leto 2024. Pravni temelj je v Zakonu o skupnih temeljih sistema plač v javnem sektorju, Zakon o sistemu plač v javnem sektorju, Uredba o plačah direktorjev v javnem sektorju, Pravilnik o merilih za ugotavljanje redne delovne uspešnosti najprej na področju kulture in potem še na področju mladinske dejavnosti in Statut mestne občine Ljubljana. Na podlagi predlogov ovrednotenih rednih delovnih uspešnosti direktorjev in pomočnikov, ki so jih potrdili sveti posameznega javnega zavoda za obdobje od 1.  januarja do 31.  decembra 2024 so javni zavodi le te posredovali v odločitev oziroma v soglasje ustanoviteljici javnih zavodov Mestni občini Ljubljana. Predloge za direktorja in direktorice ter njihove pomočnike so poslali sveti naslednjih javnih zavodov: Kino Šiška, Festival Ljubljana, Kinodvor, Lutkovno gledališče Ljubljana, Mestno gledališče ljubljansko, Muzej in galerije mesta Ljubljane, Mednarodni grafični likovni center, Pionirski dom, Slovensko mladinsko gledališče, Ljubljanski grad in Center Rog. Prav tako naprošamo mestni svet za soglasje za k določitvi dela plače za redno delovno uspešnost za obdobje od 1.  januarja do 31.  decembra, in sicer za direktorico Mestne knjižnice Ljubljana in njena dva pomočnika ter za direktorico in pomočnika direktorice javnega zavoda Mladi zmaji. Glede finančnih posledic. Sprejetih predlaganih sklepov nima, ne povečuje ali zmanjšuje prejemkov ali izdatkov proračuna mesta, ker gre že za načrtovani obseg sredstev, namenjenih za stroške dela. Hvala lepa.

**GOSPOD ALEŠ ČERIN**

Hvala tudi tebi, draga Mateja. Prosim gospoda Ludvika Bagarija, predsednika Odbora za kulturo in raziskovalno dejavnost za stališče odbora.

**GOSPOD LUDVIK BAGARI**

Dame in gospodje, spoštovani predsedujoči. Odbor za kulturo in raziskovalno dejavnost je na 17. redni seji obravnaval gradivo za 23. redno seji mestnega sveta in zbirno je pod točko a) sklenil, da se strinja kot navedeno, da določitev dela plače za redno delovno uspešnost in tudi pod točko b), da se strinja za mestno, muzej itd. in tudi pod točko c), da se strinja s sprejemom predloga sklepa o določitvi dela plače za delovno uspešnost za Center Rog. Hvala lepa.

**GOSPOD ALEŠ ČERIN**

Hvala lepa. Prosim še gospo Ksenijo Pišljar, predsednico Odbora za predšolsko vzgojo in izobraževanje za stališče odbora k predlogu pri točki a).

**GOSPA KSENIJA PIŠILJAR**

Odbor za predšolsko soje in izobraževanje je podprl sprejem predloga za delovno uspešnost direktorice in pomočnika direktorice javnega zavoda Mladi zmaji s šestimi glasovi za od sedmih navzočih. Hvala.

**GOSPOD ALEŠ ČERIN**

Hvala lepa. Predsednik Statutarno pravne komisije, gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija nima pripomb pravne narave.

**GOSPOD ALEŠ ČERIN**

Hvala lepa. Odpiram razpravo. Gospa Ksenija, ne? Zaključujem razpravo. Ugotavljam navzočnost po celi točki: 33.

**Glasovanje poteka najprej O PREDLOGU pod točko A): Mestni svet Mestne občine Ljubljana sprejme predlog sklepa o določitvi dela plače za redno delovno uspešnost direktorjev in pomočnikov direktorjev javnih zavodov s področja kulture ter predloga sklepa o soglasju k določitvi dela plače za redno delovno uspešnost direktoric in pomočnikov direktoric javnih zavodov Mestne knjižnice Ljubljana in Javnega zavoda Mladi zmaji – Center za kakovostno preživljanje prostega časa za leto 2024.**

Prosim za vaš glas.

Zaključujem glasovanje:

**24 ZA,**

**1 PROTI.**

**Pod točko B): Mestni svet Mestne občine Ljubljana sprejme predloge sklepov o določitvi dela plače za delovno uspešnost direktorjev in direktoric, spet ne bom našteval s področja kulture.**

Glasovanje poteka.

Zaključujem glasovanje:

**22 ZA,**

**1 PROTI.**

Sklep je sprejet.

**In še pod C): Mestni svet Mestne občine Ljubljana sprejme predlog sklepa o določitvi dela plače za delovno uspešnost direktorice javnega zavoda Center Rog iz naslova povečanega obsega dela.**

Prosim za vaš glas.

Zaključujem glasovanje:

**23 ZA,**

**1 PROTI.**

Hvala lepa. S tem je tudi ta točka zaključena. Hvala lepa, Mateja.

Prehajam na točko 12.

**A) PREDLOG SKLEPA O SOGLASJU K DOLOČITVI DELA PLAČE ZA DELOVNO USPEŠNOST DIREKTORICI REGIONALNE RAZVOJNE AGENCIJE LJUBLJANSKE URBANE REGIJE ZA LETO 2024 IZ NASLOVA POVEČANEGA OBSEGA DELA**

**B) PREDLOG SKLEPA O SOGLASJU  K DOLOČITVI DELA PLAČE ZA REDNO DELOVNO USPEŠNOST DIREKTORICI IN NAMESTNIKOMA DIREKTORICE REGIONALNE RAZVOJNE AGENCIJE LJUBLJANSKE URBANE REGIJE ZA LETO 2024**

Predlagam, da mestni svet točki obravnava skupaj. Gradivo ste prejeli, po sklicu pa poročilo pristojnega odbora. Prosim gospoda Matica Sopotnika, vodjo Službe za evropske projekte, da poda uvodno obrazložitev za obe točki.

**GOSPOD MATIC SOPOTNIK**

Hvala za besedo. Spoštovane svetnice, svetniki, gospod podžupan. Svet Regionalne razvojne agencije ljubljanske urbane regije je na svoji 12. seji dne 21. 2. 2025 sprejel Sklep o dodelitvi plače za delovno uspešnost iz naslova povečanega obsega dela direktorici RRA LUR za obdobje od 1. januarja 2024 do 31. decembra 2024, in sicer v višini 20 % njene osnovne plače. Svet ocenjuje, da je direktorica ob zahtevni nalogi vodene agencije opravljala tudi pomembne naloge na področju izvajanja Evropske kohezijske politike pod njenim vodstvom jer RRA LUR v letu 2024 izvajala različne razvojne projekte ter svetovala in pomagala različnim regijskim deležnikom pri pripravi skupnih regijskih projektov, v začetku leta 2024 je kot ena prvih regij podpisala dogovor za razvoj regij od leta 2021 do 2027 in pa pomembna aktivnost v letu 2024 je bila tudi priprava strateškega dokumenta Regionalni prostorski plan ljubljanske urbane regije. Prav tako je svet RRA LUR na svoji 12. seji sprejel Sklep o določitvi obsega in izplačila sredstev za redno delovno uspešnost direktorice RRA LUR in njenih namestnikov. Svet ugotavlja, da poslovodstvo RRA LUR svoje naloge opravlja kakovostno in dosega oziroma presega letni program dela RRA LUR za leto 2024, zato posreduje mestnemu svetu v soglasje predlog Sklepa določiti plače za redno delovno uspešnost direktorici in namestnikoma direktorice v višini, kot izhaja iz predloga sklepa. Hvala lepa.

**GOSPOD ALEŠ ČERIN**

Lepo zahvalim, gospod Sopotnik. In prosim gospo Darinko Kovačič predsednico Odbora za lokalno samoupravo za stališče odbora.

**GOSPA DARINKA KOVAČIČ**

Lep pozdrav vsem prisotnim v dvorani. Odbor za lokalno samoupravo je sprejel dva sklepa, in sicer sklep k točki 12.a), ki se glasi: Odbor za lokalno samoupravo podpira sprejem predloga Sklepa o soglasju k določitvi dela plače za redno delovno uspešnost direktorici Regionalne razvojne agencije ljubljanske urbane regije za leto 2024 iz naslova povečanega obsega dela. Sklep je bil sprejet s štirimi glasovi za od šestih navzočih in pa drugi sklep, ki se glasi: Odbor za lokalno samoupravo podpira sprejem predloga Sklepa o soglasju k določitvi dela plače za redno delovno uspešnost direktorici in namestnikoma direktorice Regionalne razvojne agencije ljubljanske urbane regije za leto 2024. Tudi ta sklep je bil sprejet s štirimi glasovi za od šestih navzočih.

**GOSPOD ALEŠ ČERIN**

Hvala lepa. Predsednik Statutarno pravne komisije, gospod Sedmak.

**GOSPOD MARJAN SEDMAK**

Hvala za besedo. K obema točkama Statutarno pravna komisija nima pripomb pravne narave. Hvala.

**GOSPOD ALEŠ ČERIN**

Hvala lepa. Odpiramo razpravo. Ni. Zaključujem razpravo. Ugotavljam navzočnost:30.

**Glasujemo O PREDLOGU SKLEPA: Mestni svet Mestne občine Ljubljana sprejme predlog Sklepa o soglasju k določitvi dela plače za delovno uspešnost direktorici Regionalne razvojne agencije LUR za leto 2024 iz naslova povečanega obsega dela.**

Prosim za vaš glas.

**23 ZA,**

**0 PROTI.**

Sklep je sprejet.

**In še SKLEP pod B): Mestni svet Mestne občine Ljubljana sprejme Predlog Sklepa o soglasju  k določitvi dela plače za redno delovno uspešnost direktorici in namestnikoma direktorice RRA LUR za leto 2024.**

Prosim za vaš glas.

Zaključujem glasovanje:

**23 ZA,**

**0 PROTI.**

Sklep je sprejet.

Gremo na točko 13.

**A) PREDLOG ODLOKA O DOPOLNITVAH ODLOKA O USTANOVITVI JAVNEGA VZGOJNO-IZOBRAŽEVALNEGA ZAVODA OSNOVNE ŠOLE FRANCETA BEVKA S PREDLOGOM ZA HITRI POSTOPEK**

**B) PREDLOG ODLOKA O DOPOLNITVAH ODLOKA O USTANOVITVI JAVNEGA VZGOJNO-IZOBRAŽEVALNEGA ZAVODA OSNOVNE ŠOLE DRAVLJE S PREDLOGOM ZA HITRI POSTOPEK**

**C) PREDLOG ODLOKA O DOPOLNITVAH ODLOKA O USTANOVITVI JAVNEGA VZGOJNO-IZOBRAŽEVALNEGA ZAVODA OSNOVNE ŠOLE MILANA ŠUŠTARŠIČA S PREDLOGOM ZA HITRI POSTOPEK**

**D) PREDLOG ODLOKA O DOPOLNITVAH ODLOKA O USTANOVITVI JAVNEGA VZGOJNO-IZOBRAŽEVALNEGA ZAVODA OSNOVNE ŠOLE VIDE PREGARC S PREDLOGOM ZA HITRI POSTOPEK**

**E) PREDLOG SKLEPA O DOPOLNITVI SKLEPA O USTANOVITVI JAVNEGA VZGOJNO-IZOBRAŽEVALNEGA ZAVODA VRTCA GALJEVICA**

**F) PREDLOG SKLEPA O DOPOLNITVI SKLEPA O USTANOVITVI JAVNEGA VZGOJNO-IZOBRAŽEVALNEGA ZAVODA VRTCA ŠENTVID**

Predlagam, da mestni svet točke obravnava skupaj. Gradivo ste prejeli, po sklicu pa poročilo odbora. Prosim go. Marijo Fabčič, vodjo Oddelka za predšolsko vzgojo in izobraževanje, da poda uvodno obrazložitev za vse točke.

**GOSPOD ALEŠ PRIMC**

Postopkovno.

**GOSPOD ALEŠ ČERIN**

Izvolite.

**GOSPOD ALEŠ PRIMC**

Hvala lepa za besedo. Jaz moram reči da se zahvaljujem gospodu Bregarju, pa gospodu Sedmaku, da me šolata iz poslovnika tako, da v skladu s 142. členom poslovnika piše, da svet sprejme sklep o obravnavi akta po hitrem postopku na začetku obravnave točke dnevnega reda. Če svet ne sprejme sklepa o obravnavi akta, akt obravnava kot osnutek. Se pravi predlagam, da pred uvodno predstavitvijo najprej glasujemo o hitrem postopku. In če bo hiter postopek izglasovan potem pač nadaljujemo s to razpravo, sicer pa obravnavamo ta, te predloge vse kot osnutek. Hvala lepa.

**GOSPOD ALEŠ ČERIN**

Predlog ni sprejet. Izvoli. Ne bom dal na glasovanje.

**GOSPA MARIJA FABČIČ**

Spoštovani podžupan, spoštovane svetnice in svetniki. V Ljubljani širimo mrežo inkluzivnih vrtcev in šol. Za naštete 4 osnovne šole predlagamo dopolnitev Odloka o ustanovitvi po hitrem postopku zaradi uvajanja NIS in tudi kasneje prilagojenega programa že v naslednjem šolskem letu. S tem se bodo pridružile mreži že ustanovljenih šol z nižjim izobrazbenim standardom, ki deluje ob rednem programu osnovnih šol in v rednem programu osnovnih šol, to so že osnovne šole, ki smo jih v lanskem letu smo obravnavali na tem mestu, prav tako smo poleg delujočih šol KDK, Livada, Oskarja Kovačiča, Prule, kjer ta program poteka že, še dodatnim trem šolam dali podlago za izvajanje programa, kjer se pa program še ni izvajal, saj so bili vsi učenci že razporejeni za te naštete šole. V tem, kar se danes obravnava v Osnovni šoli Dravlje in Osnovni šoli Milana Šuštaršiča se bo program izvajal na novo, medtem ko sprejem dopolnitve aktov za osnovno šolo Franceta Bevka in Vide Pregarc predstavlja podlago, da bosta obe šoli tudi formalno lahko sami izvajali NIS program. Do sedaj namreč na obeh šolah že poteka tovrstni program, na primer na Vide Pregarc že od leta 2017, izvaja ga pa center Janeza Levca. S projektom inkluzivne šole poudarjam ne želimo zgolj reševati prostorske stiske na centru Janeza Levca, pač pa in predvsem uvajati inkluzivne programe v redne osnovne šole, saj to je edini način, da sposobnosti otrok, ki so nižje in za katere vemo, da so nižje so tukaj, so del naše družbe. Učencem, ostalim učencem to nudi nove učne in socialne priložnosti za razvoj raznih spretnosti, njihovim vrstnikom izredne šole pa nove izkušnje za spoznavanje raznolikosti, strpnosti, medsebojnega spoštovanja. Enako velja tudi za dva vrtca, zadnji 2 točki, Šentvid in Galjevica, kjer se bosta že obstoječim 17. razvojnim oddelkom pridružila še 2 nova in kasneje v naslednjih letih še več, če bodo potrebe. Tako za vrtce kot za šole, je dopolnitev ustanovitvenih aktov pogoje za vpis v razvid pri ministrstvu za izobraževanje in s tem tudi podlaga za financiranje iz državnega proračuna. Hvala lepa.

**GOSPOD ALEŠ ČERIN**

Hvala tudi lepa. Prosim gospo Ksenijo Pišljar, predsednico Odbora za predšolsko vzgojo in izobraževanje za stališče odbora za vse točke.

**GOSPA KSENIJA PIŠLJAR**

Hvala lepa. Odbor za predšolsko vzgojo in izobraževanje je podprl sprejem predloga za hitri postopek soglasno s sedmimi glasovi in potem sprejem predloga odloka o dopolnitvah odloka o ustanovitvah javno vzgojno izobraževalnih zavodov, ki so bili našteti tako šol kot vrtcev, vse soglasno. Hvala.

**GOSPOD ALEŠ ČERIN**

Želi besedo predsednik Statutarno pravne komisije?

**GOSPOD MARJAN SEDMAK**

Ja, hvala za besedo. Zdaj najprej eno majhno pojasnilo. Gospod Primc rad govori o stvareh, ki jih ne razume dobro. O hitrem postopku je treba odločati pred odločanjem o samem aktu, ne pa seveda pred pojasnilom tistih, ki so predlagatelji določenega akta, ker nam tudi čisto zdrava pamet pove recimo, da nismo tega akta vsi prebrali, kako naj odločamo o hitrem postopku, če ne vemo kaj akt ponuja. To osnovno. Zdaj pa seveda tisto kar je morala Statutarno pravna komisija narediti, se pa glasi tako: Statutarno pravna komisija meni, da so pri točkah 13. a) do d) izpolnjeni pogoji za hitri postopek, kot jih določa 4. alineja tretjega odstavka 122. člena poslovnika Mestnega sveta Mestne občine Ljubljana. K točkam a) do f), se pravi k celotni 13. točki pa komisija nima pripomb pravne narave. Sklep je bil sprejet s štirimi glasovi od štirih navzočih članov. Hvala.

**GOSPOD ALEŠ ČERIN**

Odpiram, odpiram razpravo. Replika na koga?

... /// ... iz dvorane – na Sedmaka ... ///

**GOSPOD ALEŠ ČERIN**

Na koga replika?

... /// ... iz dvorane – na Sedmaka ... ///

**GOSPOD ALEŠ ČERIN**

Kako? Če je poročal o seji odbora. Ni replike na to. Odpiram razpravo, najprej o hitrem postopku. Ni razprave. Ugotavljam navzočnost po celotni točki. Navzočnost: 31.

**Glasovanje poteka O PREDLOG SKLEPA: Mestni svet Mestne občine Ljubljana sprejme predlog, da predloge pod točkami a, b, c in d sprejme po hitrem postopku*.***

Prosim za vaš glas.

**29 ZA,**

**0 PROTI.**

Sklep je sprejet.

**GOSPOD ALEŠ ČERIN**

Potem pa gremo naprej. Razprava o aktu oziroma aktih. Ni razprave oziroma je razprava. Svetnik Primc.

**GOSPOD ALEŠ PRIMC**

Hvala lepa za besedo. Jaz najprej povem, da bom podprl vse predlagane sklepe, ki omogočajo v vrtcih in osnovnih šolah vzpostavitev oddelkov za otroke s posebnim potrebami oziroma z nižjim izobrazbenim standardom za osnovne šole. To bom podprl kljub temu, da bi se mi zdelo prav, da bi mestne svetnice in svetniki dobili skupaj s temi sklepi tudi več informacij kako se bodo ti programi predvsem na osnovnih šolah izvajali. V vrtcih je stvar že utečena s tako imenovanimi razvojnimi oddelki, ki imajo v nekaterih vrtcih že dolgo tradicijo in veliko izkušenj, pri šolah pa je to drugače. Prvič zato, ker gre v šoli ne samo za varstvo, ampak tudi bolj kot v vrtcu za učne cilje. Otroci so starejši, tukaj je puberteta, ki tudi pri otrocih s posebnimi potrebami dela svoje in tudi razvojno se pri otrocih s posebnimi potrebami nekatere težave oziroma specifike milo rečeno, začnejo bolj kazati z odraščanjem, ko postanejo večji in manj vodljivi in obvladljivi. Kar se seveda, kar seveda za seboj potegne cel kup zahtev tako z vidika kadrovskih potreb kakor tudi opreme prostorov in tudi posebnih prostorov, ki jih v običajnih osnovnih šolah za otroke ne potrebujemo. Vsak otrok je različen, ampak otroci s posebnimi potrebami so še bolj različni med sabo tudi v odnosu do ostalih otrok in to je treba upoštevati. Jaz vem, da je inkluzija oziroma vključevanje danes zelo popularna beseda. Vsi bi bili radi na nek način inkluzivni oziroma vključevalni. Osebe s posebnimi potrebami in njihovi starši smo zelo veseli tega trenda, modnosti inkluzije, še posebej smo veseli, ko čutimo, da so naši otroci sprejeti, hkrati pa se zavedamo, da so nekje meje potrpljenja okolice, nenazadnje te meje potrpljenja dnevno izkušam sam, ko s sinom hodim okoli in skušam biti kot oče čim bolj inkluziven, enkrat je to tudi gospa častna meščanka videla, ko sem sina pripeljal na sejo odbora in da, da je ta inkluzija na nek način zahtevna zadeva. Bi zato rad par stvari povedal o tej inkluziji, da ne bomo od te modnosti, besede in modne muhe mogoče spregledal bistva za kaj gre. Inkluzija je v prvi vrsti potrpljenje. Inkluzija je, da svoje časovna pričakovanja prilagodiš osebi s posebnimi potrebami, inkluzija je, da svoje interese in načrte prilagodiš osebi s posebnimi potrebami, inkluzija je, da osebi s posebnimi potrebami pustiš, da naredi nekaj sama neko delo, čeprav bi ga sam desetkrat hitrejše. Inkluzija je, da osebe s posebnimi potrebami ne obsojaš, ko naredijo nekaj, kar se ti ne zdi prav, če v komunikaciji ali v vedenju odstopajo od običajnih družbenih norm in tvojih pričakovanj. To je na besedah zelo lahko reči, v praktičnem primeru pa verjemite mi izkušam tudi sam, dostikrat imamo ljudje s tem težave. Tako, da inkluzija torej na podlagi vsega tega kar se zdaj povedal ne more biti zaukazana niti se je ne da naučiti, ampak lahko sčasoma postane naš način življenja, pri čemer moramo razumeti in sprejeti, da imamo ljudje različne interese in verjetno tudi različne zmožnosti. Zato bi res želel, da se inkluzija ne bi preveč idealizirala, ampak da bi se na to inkluzijo čim boljše pripravili, zato da bi jo tudi čim boljše izpeljali. V tem smislu sem prepričan, da je potrebno vključevanje otrok s posebni potrebami v redne šole čim bolj pripraviti z vseh možnih vidikov, tako da bodo na koncu zadovoljni vsi, otroci, učiteljice in starši otrok, če tako rečem, ki so običajni in bodo sobivali z otroki s posebnimi potrebami in hkrati, da bodo zadovoljni tudi otroci s posebnimi potrebami, njihovi starši in njihove učiteljice oziroma učitelji. Bolj kot bodo stvari domišljene in pripravljene, manj bo težav, slabe volje in več bo vsestranskega zadovoljstva. V Ljubljani smo kar se tiče uvajanja inkluzije v osnovne šole še zelo na začetku, zato bi predlagal zato, da bi stvari čim bolj tekle, da bi si pogledali tudi izkušnje tistih mest in držav, ki imajo s tem res dolgoletne izkušnje. Na primer sam poznam primere iz Hrvaške in seveda to sem povedal tudi že na seji odbora. Sem pripravljen, glede na to, da imam že več kot tridesetletne izkušnje z življenjem v inkluziji, pri teh stvareh tudi osebno pomagati, ker mi je v velikem interesu, kljub temu, da bo moj otrok v kratkem zapustil formalno izobraževanj, da se potem te stvari čim boljše domislijo in izvedejo. Upam, da ni glavni namen tega odpiranja posebnih oddelkov po šolah to, da se šole praznijo in da po drugi strani nočemo investirati v gradnjo dodatnih prostorov za otroke s posebnim potrebami. Če bi bil samo to razlog, potem je to zelo slab motiv za ta projekt. Če pa je v resnici želja, da se otroke s posebej potrebami čim bolj vključi, da se tudi okolica, ne samo šolska, ampak tudi kraj nauči oziroma navadi živeti s temi našimi otroki, potem pa je to seveda zelo, zelo dobrodošla stvar. Tako, da jaz res želim verjeti v najboljše namene pri tem projektu in zato ker vem, da je veliko pasti želim, da se res stvari zelo dobro pripravijo in kot rečeno sem pripravljen pri tem tudi sam sodelovati. Hvala lepa.

**GOSPOD ALEŠ ČERIN**

Zdaj smo dobili tudi veliko poduka namesto uvodničarke.

**GOSPOD MARJAN SEDMAK**

Razprava.

**GOSPOD ALEŠ ČERIN**

Ja, ja, razprava.

**GOSPOD MARJAN SEDMAK**

Zdaj najprej moram povedat, da se izjemoma strinjam z gospodom Primcem, imam pa en sam pomislek. Jaz osebno ne bi uporabil nobenega izraza, ki bi lahko v tem kontekstu pomenil stigmo in bi morda raje uporabljal izraze kot učenci, ki potrebujejo posebno pomoč pri učenju ali kaj podobnega, ker saj pravim proti stigmi se vsi borimo to so, to so pač ljudje, ki morda ne dosežejo standardov, ki si jih mi zelo visoko postavljamo, so pa seveda upravičeni do vse podpore in vse pomoči, ki jih mi kot družba lahko zagotavljamo v učnem procesu. In moram reči, da res pohvala Mestni občini Ljubljana in oddelku ker jaz besedo inkluzija ne razumem kot ustanavljanje posebnih oddelkov. Besedo inkluzija razumem kot vključevanje tudi tistih, ki potrebujejo posebno podporo pri učenju v širši kolektiv, s tem, da imajo korist od tega tako ti, ki potrebujejo posebno podporo kot seveda tudi ostali otroci, ki se morajo naučiti, da smo si ljudje zelo različni in seveda moramo sobivati in živeti v sožitju. Tako, da kot rečeno izjemoma se strinjava. Hvala.

**GOSPOD ALEŠ ČERIN**

Hvala lepa tudi tebi.

**Prehajamo na glasovanje O PREDLOGU k točki A): Mestni svet Mestne občine Ljubljana sprejme predlog Odloka o dopolnitvah Odloka o ustanovitvi javnega vzgojno-izobraževalnega zavoda Osnovne šole Franceta Bevka.**

Prosim za vaš glas.

**31 ZA, 32 ZA,**

**0 PROTI.**

Sklep je sprejet.

**Zdaj pa točka B) je popolnoma enako, samo osnovna šola je druga, in sicer za Osnovno šolo Dravlje.**

Glasovanje poteka.

Zaključujem glasovanje.

**33 ZA,**

**0 PROTI.**

**Točka C): vse isto samo Milan Šuštaršič je osnovna šola.**

Glasovanje poteka.

Zaključujem glasovanje.

**33 ZA,**

**0 PROTI.**

**Točka D): Osnovna šola Vide Pregarc.**

Glasovanje poteka.

**33 ZA,**

**0 PROTI.**

Sklep je sprejet.

**Točka E): Vrtec, to so bile zdaj osnovne šole, zdaj imamo pa 2 vrtca, in sicer E) je Vrtec Galjevica.**

Glasovanje poteka.

**33 ZA,**

**0 PROTI.**

Sklep je sprejet.

**In točka F): Vrtec Šentvid.**

Glasovanje poteka.

**32 ZA,**

**0 PROTI.**

Tako, da hvala lepa. Brez glasov proti ste podprli te pomembne sklepe.

**AD 14. A) PREDLOG SKLEPA O SOGLASJU K DOLOČITVI DELA PLAČE ZA REDNO DELOVNO USPEŠNOST RAVNATELJIC IN RAVNATELJEV VRTCEV MESTNE OBČINE LJUBLJANA ZA LETO 2024**

**B) PREDLOG SKLEPA O SOGLASJU K DOLOČITVI DELA PLAČE ZA REDNO DELOVNO USPEŠNOST RAVNATELJICAM IN RAVNATELJEM V JAVNIH VZGOJNO-IZOBRAŽEVALNIH ZAVODIH: OSNOVNA ŠOLA BEŽIGRAD, OSNOVNA ŠOLA BOŽIDARJA JAKCA, OSNOVNA ŠOLA DANILE KUMAR, OSNOVNA ŠOLA DR. VITA KRAIGHERJA, OSNOVNA ŠOLA DRAVLJE, OSNOVNA ŠOLA FRANCA ROZMANA STANETA, OSNOVNA ŠOLA FRANCETA BEVKA, OSNOVNA ŠOLA HINKA SMREKARJA, OSNOVNA ŠOLA JOŽETA MOŠKRIČA, OSNOVNA ŠOLA KARLA DESTOVNIKA-KAJUHA, OSNOVNA ŠOLA KAŠELJ, OSNOVNA ŠOLA KETTEJA IN MURNA, OSNOVNA ŠOLA KOLEZIJA, OSNOVNA ŠOLA KOSEZE, OSNOVNA ŠOLA LEDINA, OSNOVNA ŠOLA LIVADA, OSNOVNA ŠOLA MAJDE VRHOVNIK, OSNOVNA ŠOLA MARTINA KRPANA, OSNOVNA ŠOLA MILANA ŠUŠTARŠIČA, OSNOVNA ŠOLA MIRANA JARCA, OSNOVNA ŠOLA MIŠKA KRANJCA, OSNOVNA ŠOLA N.H. MAKSA PEČARJA, OSNOVNA ŠOLA NOVE FUŽINE, OSNOVNA ŠOLA NOVE JARŠE, OSNOVNA ŠOLA OSKARJA KOVAČIČA, OSNOVNA ŠOLA POLJANE, OSNOVNA ŠOLA POLJE, OSNOVNA ŠOLA PREŽIHOVEGA VORANCA, OSNOVNA ŠOLA PRULE, OSNOVNA ŠOLA RIHARDA JAKOPIČA, OSNOVNA ŠOLA SAVSKO NASELJE, OSNOVNA ŠOLA SOSTRO, OSNOVNA ŠOLA SPODNJA ŠIŠKA, OSNOVNA ŠOLA ŠENTVID, OSNOVNA ŠOLA ŠMARTNO POD ŠMARNO GORO, OSNOVNA ŠOLA TONETA ČUFARJA, OSNOVNA ŠOLA TRNOVO, OSNOVNA ŠOLA VALENTINA VODNIKA, OSNOVNA ŠOLA VIČ, OSNOVNA ŠOLA VIDE PREGARC, OSNOVNA ŠOLA VIŽMARJE BROD, OSNOVNA ŠOLA VODMAT, OSNOVNA ŠOLA VRHOVCI, OSNOVNA ŠOLA ZADOBROVA, OSNOVNA ŠOLA ZALOG IN CENTER ZA USPOSABLJANJE, VZGOJO IN IZOBRAŽEVANJE JANEZA LEVCA LJUBLJANA ZA LETO 2024**

**C) PREDLOGI SKLEPOV O SOGLASJU K DOLOČITVI DELA PLAČE ZA DELOVNO USPEŠNOST RAVNATELJICAM IN RAVNATELJEM V JAVNIH VZGOJNO IZOBRAŽEVALNIH ZAVODIH: OSNOVNA ŠOLA BEŽIGRAD, OSNOVNA ŠOLA BOŽIDARJA JAKCA, OSNOVNA ŠOLA DANILE KUMAR, OSNOVNA ŠOLA DR. VITA KRAIGHERJA, OSNOVNA ŠOLA DRAGOMELJ, OSNOVNA ŠOLA DRAVLJE, OSNOVNA ŠOLA FRANCA ROZMANA STANETA, OSNOVNA ŠOLA FRANCETA BEVKA, OSNOVNA ŠOLA HINKA SMREKARJA, OSNOVNA ŠOLA KARLA DESTOVNIKA KAJUHA, OSNOVNA ŠOLA KAŠELJ, OSNOVNA ŠOLA KETTEJA IN MURNA, OSNOVNA ŠOLA KOLEZIJA, OSNOVNA ŠOLA LEDINA, OSNOVNA ŠOLA LIVADA, OSNOVNA ŠOLA MAJDE VRHOVNIK, OSNOVNA ŠOLA MARTINA KRPANA, OSNOVNA ŠOLA MILANA ŠUŠTARŠIČA, OSNOVNA ŠOLA MIRANA JARCA, OSNOVNA ŠOLA MIŠKA KRANJCA, OSNOVNA ŠOLA N. H. MAKSA PEČARJA, OSNOVNA ŠOLA NOVE FUŽINE, OSNOVNA ŠOLA NOVE JARŠE, OSNOVNA ŠOLA  OSKARJA KOVAČIČA, OSNOVNA ŠOLA POLJANE, OSNOVNA ŠOLA POLJE, OSNOVNA ŠOLA PREŽIHOVEGA VORANCA, OSNOVNA ŠOLA PRULE, OSNOVNA ŠOLA RIHARDA JAKOPIČA, OSNOVNA ŠOLA SAVSKO NASELJE, OSNOVNA ŠOLA SOSTRO, OSNOVNA ŠOLA SPODNJA ŠIŠKA, OSNOVNA ŠOLA  ŠENTVID, OSNOVNA ŠOLA ŠMARTNO POD ŠMARNO GORO, OSNOVNA ŠOLA TONETA ČUFARJA, OSNOVNA ŠOLA TRNOVO, OSNOVNA ŠOLA VALENTINA VODNIKA, OSNOVNA ŠOLA VIČ, OSNOVNA ŠOLA VIDE PREGARC, OSNOVNA ŠOLA VIŽMARJE BROD, OSNOVNA ŠOLA VODMAT, OSNOVNA ŠOLA VRHOVCI, OSNOVNA ŠOLA ZADOBROVA, OSNOVNA ŠOLA ZALOG IN CENTER JANEZA LEVCA LJUBLJANA IZ NASLOVA POVEČANEGA OBSEGA DELA ZA LETO 2025**

**D) PREDLOG SKLEPA O SOGLASJU K DOLOČITVI DELA PLAČE ZA REDNO DELOVNO USPEŠNOST RAVNATELJICI IN RAVNATELJEMA V JAVNIH VZGOJNO-IZOBRAŽEVALNIH ZAVODIH: GLASBENA ŠOLA FRANCA ŠTURMA, GLASBENA ŠOLA LJUBLJANA VIČ-RUDNIK IN GLASBENA ŠOLA LJUBLJANA MOSTE-POLJE ZA LETO 2024**

**E) PREDLOG SKLEPA O SOGLASJU K DOLOČITVI DELA PLAČE ZA DELOVNO USPEŠNOST RAVNATELJU JAVNEGA VZGOJNO-IZOBRAŽEVALNEGA ZAVODA GLASBENE ŠOLE LJUBLJANA VIČ-RUDNIK IZ NASLOVA POVEČANEGA OBSEGA DELA ZA LETO 2025**

**F) PREDLOG SKLEPA O SOGLASJU K DOLOČITVI DELA PLAČE ZA REDNO DELOVNO USPEŠNOST DIREKTORICI JAVNEGA ZAVODA SVETOVALNI CENTER ZA OTROKE, MLADOSTNIKE IN STARŠE LJUBLJANA ZA LETO 2024**

**G) PREDLOG SKLEPA O SOGLASJU K DOLOČITVI DELA PLAČE ZA DELOVNO USPEŠNOST DIREKTORICE JAVNEGA ZAVOD SVETOVALNI CENTER ZA OTROKE, MLADOSTNIKE IN STARŠE LJUBLJANA IZ NASLOVA POVEČANEGA OBSEGA DELA ZA OBDOBJE OD 1. JANUARJA 2025 DO 31. DECEMBRA 2025**

**H) PREDLOG SKLEPA O SOGLASJU K DOLOČITVI DELA PLAČE ZA REDNO DELOVNO USPEŠNOST DIREKTORJU JAVNEGA ZAVODA CENE ŠTUPAR – CENTER ZA IZOBRAŽEVANJE LJUBLJANA ZA LETO 2024**

**I) PREDLOG SKLEPA O SOGLASJU K DOLOČITVI DELA PLAČE ZA DELOVNO USPEŠNOST DIREKTORJU JAVNEGA ZAVODA CENE ŠTUPAR – CENTRA ZA IZOBRAŽEVANJE LJUBLJANA IZ NASLOVA POVEČANEGA OBSEGA DELA ZA OBDOBJE OD 1. JANUARJA 2025 DO 31. DECEMBRA 2025**

Predlagam, da mestni svet točke obravnava skupaj, glasovali pa bomo posebej. Gradivo ste prejeli, po sklicu pa poročilo pristojnega odbora. Prosim gospo Marijo Fabič, vodjo Oddelka za predšolsko vzgojo in izobraževanje za uvod za vse točke.

**GOSPA MARIJA FABČIČ**

Spoštovani, bom zelo kratka. Za vse točke od a) do i) je potrebno soglasje mestnega sveta kot ustanovitelja k že sprejetim sklepom svetov javnih zavodov, ki so pristojni za imenovanje ravnateljev oziroma dveh direktorjev. Pri osnovnih šolah potrebujejo soglasje še pristojnega ministrstva, pri svetovalnem centru pa Zavarovalnice za zdravstveno zavarovanje Slovenije, ki je sofinancer tega javnega zavoda. Hvala lepa.

**GOSPOD ALEŠ ČERIN**

Hvala tudi tebi, Marija. Prosim gospo Ksenijo Pišljar, predsednico Odbora za predšolsko vzgojo za stališče odbora.

**GOSPA KSENIJA PIŠLJAR**

Hvala za besedo. Torej, Odbor za predšolsko vzgojo in izobraževanje podpira sprejem predloga sklepov k soglasju k določitvi dela plače za redno delovno uspešnost ravnateljic in ravnateljev vrtcev Mestne občine Ljubljana za leto 2024. Pod b), a lahko vse ne?

**GOSPOD ALEŠ ČERIN**

Za vse točke, ja.

**GOSPA KSENIJA PIŠLJAR**

Pod b.) Odbor za predšolsko vzgojo in izobraževanje podpira sprejem predloga sklepa o soglasju k določitvi dele plače za redno delovno uspešnost ravnateljicam in ravnateljem v javno vzgojno izobraževalnih zavodih, in sicer za leto 2024. Tukaj je bil s petimi glasovi za od šestih navzočih prejšnji za vrtce pa šestimi glasovi za od sedmih navzočih. Potem imamo pod c) za osnovne šole, in sicer z naslova povečanega obsega dela za leto 2025. Sprejet sklep je bil s petimi glasovi za od šestih navzočih. Pod d) je za glasbeno šolo Moste polje in Vič Rudnik za leto 2024 s šestimi glasovi za od sedmih navzočih. Potem imamo za glasbene šole za povečan obseg dela za leto 2025 šest glasov za od sedmih navzočih. Naslednji je f), in sicer za redno delovno uspešnost direktorici javnega zavoda Svetovalni center za otroke, mladostnike in starše za leto 2024. Šest glasov za od sedmih navzočih. G) za Svetovalni center za otroke, mladostnike in starše Ljubljana iz naslova povečanega obsega dela za celo leto 2025, šest glasov za sedmih navzočih, potem za direktorja javnega zavoda Cene Štupar, Center za izobraževanje Ljubljana za leto 2024, torej redna delovna uspešnost.

Šest glasov za od sedmih navzočih in zadnji i) za direktorja javnega zavoda Cene Štupar, Centra za izobraževanje Ljubljana iz naslova povečanega obsega dela za celoletno leto 2025, šest glasov za od sedmih navzočih. Hvala.

**GOSPOD ALEŠ ČERIN**

Hvala tebi, Ksenija. In še predsednik Statutarno pravne komisije, gospod Sedmak.

**GOSPOD MARJAN SEDMAK**

Hvala za besedo. Statutarno pravna komisija k celotni točki od a) do i) nima pripomb pravne narave. Hvala.

**GOSPOD ALEŠ ČERIN**

Hvala. Odpiram razpravo po celotni točki. Gospa Ksenija Sever, izvolite.

**GOSPA KSENIJA SEVER**

Hvala za besedo. Tukaj pa se moram ponovno oglasit, ali mi mestni svetniki sploh vemo, kaj bomo potrjeval, razen na primer 20 %? Če preberemo zakon, vemo, kaj je dovoljeno za delovno uspešnost povečanega dela tudi piše za mesec, v katerem so nastali ti pogoji, mi pa dobimo sklepe za celo leto od 1. 1. do 31. 12, torej tudi v času dopustov in tako dalje. Vsi direktorji in ravnatelji so uvrščeni v plačilno skupino B, takoj za vlado in poslanci in se jim dohodek sedaj po novem zakonu spreminja na pol leta in za njih velja Zakon o delovni uspešnosti. Ne oporekam tega, ne morem pa potrditi 20 %, ne da bi vedela znesek, plačilni razred. Ti podatki so javni, gre za osnovno plačo brez dodatkov. Enkrat sem že razpravljala, kako izdelan predlog dobimo za stanovanjski sklad. In tako bi morali tudi za vse ostale vrtce, šole in druge javne zavode. Potrditi 20 % brez zneska in plačilnega razreda je zame neodgovorno, sporno. Špekuliram, pri vrtcih, kjer je lepo napisano 5 %, vidimo, da to znese okoli 2.000 EUR, torej je 20 %, še 8.000 EUR, pri javnih zavodih pa je možna še tržna dejavnost, ko pa imamo te zneske, lahko pri nekaterih te dodatki dosežejo krepko preko 20.000 EUR, to pa je lahko neto letna plača marsikaterega uslužbenca na MOL. Še enkrat, če potrjujemo, da dobijo vsi predlagani, moramo biti seznanjeni in zato menim da bi MOL moral zaprositi nadzorne odbore vrtcev šol in tako dalje, da dobijo predloge z zneskom in plačilnim razredom sklepe, tudi obrazložitev, da imajo to planirano v finančnem načrtu in ni posledic za MOL je malo tako, saj vemo, kdo je financer. Vemo, da finančni načrt dela sprejemajo šole, vrtci same in tudi same razporejajo denar. Samo to je razlog, da se bomo vzdržali. Poudarjam pa še enkrat, je zakonsko predpisano, vendar ne piše, da je to avtomatizem za vsa leta, ker mi vsa leta to pritrjujemo za vse šole, vrtce, javne zavode in tako dalje. Hvala.

**GOSPOD ALEŠ ČERIN**

Hvala lepa tudi vam. Saj, organi vrtcev in šol, se pravi sveti so o tem odločali in obravnavali, da se zastopimo. Zaključujem razpravo. In ugotavljam navzočnost po celotni točki dnevnega reda: 30.

**Glasovanje poteka najprej o točki A): Mestni svet Mestne občine Ljubljana sprejme predlog Sklepa o soglasju k določitvi dela plače za redno delovno uspešnost ravnateljic in ravnateljev vrtcev Mestne občine Ljubljana za leto 2024.**

Glasovanje poteka:

**22 ZA,**

**0 PROTI.**

Sklep je sprejet.

**Glasovanje o točki B): Predlog sklepa o soglasju k določitvi dela plače za redno delovno uspešnost ravnateljicam in ravnateljem javnih vzgojno-izobraževalnih zavodih v Mestni občini Ljubljana za leto 2024.**

Glasovanje poteka:

**23 ZA,**

**0 PROTI.**

**C): Sklepe o soglasju k določitvi dela plače za delovno uspešnost iz naslova povečanega obsega dela za leto 2025.**

Glasovanje poteka.

Zaključujem glasovanje:

**22 ZA,**

**0 PROTI.**

Sklep je sprejet.

**Predlog pod točko D): določila dela plače za delovno uspešnost ravnateljice Glasbene šole Franca Šturma, Glasbena šola Ljubljana Vič in za glasbene šole.**

Glasovanje poteka.

Zaključujem glasovanje:

**22 ZA,**

**0 PROTI.**

**Točka E): Glasbena šola Ljubljana Vič Rudnik iz naslova povečanega obsega v letu 2025.**

Glasovanje poteka.

Zaključujem glasovanje:

**22 ZA,**

**0 PROTI.**

Sklep je sprejet.

**F): Svetovalni center za otroke in mladostnike leto 2024.**

Glasovanje poteka.

Zaključujem glasovanje:

**23 ZA,**

**0 PROTI.**

Sklep je sprejet.

**G): Sklep o soglasju direktorici javnega zavoda Svetovalni center za letošnje leto, se pravi z januarja.**

Glasovanje poteka.

Zaključujem glasovanje:

**22 ZA,**

**0 PROTI.**

Sklep je sprejet.

**H): Cene Štupar za leto 2024.**

Prosim za vaš glas.

Prosim za vaš glas, še malo prosim.

Zaključujem glasovanje:

**22 ZA,**

**0 PROTI.**

Sklep je sprejet.

**In sklep I): Cene Štupar za letošnje leto.**

Glasovanje poteka.

Zaključujem glasovanje:

**21 ZA,**

**0 PROTI.**

Sklep je sprejet.

S tem smo to točko zasluženih nagrad našim izobraževalcem zaključili. In gremo na zadnjo točko, razširitev današnjega dnevnega reda, in sicer

**AD 15. PREDLOG ODLOKA O DOPOLNITVI ODLOKA O UREJANJU PROMETA V MESTNI OBČINI LJUBLJANA S PREDLOGOM ZA HITRI POSTOPEK**

Gradivo ste prejeli s predlogom za razširitev, po sklicu pa tudi poročilo pristojnega Odbora za gospodarske javne službe in promet. Prosim gospo Majo Žitnik, vodja Oddelka za gospodarske dejavnosti in promet za uvodno obrazložitev.

**GOSPA MAJA ŽITNIK**

Dober večer. Hvala lepa za besedo. S predlogom Odloka o dopolnitvi Odloka o urejanju prometa v občini Ljubljana se za namen izvrševanja zavez občine iz koncesijskega akta za podelitev koncesije za vzpostavitev in upravljanje javnega sistema izposoje in souporabe električnih vozil na območju občine Ljubljana iz leta 2020 na novo določajo pravila pridobitve pravice do parkiranja vozil na električni pogon, ki se oddajajo v najem po sistemu souporabe avtomobila oziroma kolesa na posameznih parkirnih prostorih na javnih površinah, tako da bodo lahko posamezna parkirna mesta, ki so namenjena parkiranju vozil na električni pogon, ki se oddaja v najem po sistemu souporabe avtomobila oziroma kolesa vključena v javno-zasebno partnerstvo. Obdobje trajanja pravice do parkiranja teh vozil, pogoji za pridobitev pravice do parkiranja teh vozil in plačilo nadomestila za parkiranja, se bodo v tem primeru uredila s pogodbo o javno-zasebnem partnerstvu. Obenem samo še dodajamo, da določilo 21. člena odloka, ki ureja izdajo parkirne dovolilnice, pogoje za pridobitev dovolilnice in višino občinske takse za uporabo parkirnih prostorov na javnih površinah, namenjenih parkiranju vozil na električni pogon nespremenjeni ostajajo in še naprej v veljavi. Sprejem predloga do sprejem predloga, pardon odloka za proračun Mestna občina Ljubljana nima finančnih posledic in zato predlagamo sprejem predloga odloka po hitrem postopku, saj predlagane spremembe predstavljajo manj zahtevno dopolnitev veljavnega odloka. Hvala lepa.

**GOSPOD ALEŠ ČERIN**

Lepo zahvalim. Prosim gospo Julijano Žibert, predsednico Odbora za gospodarske javne službe in promet za stališče odbora.

**GOSPA JULKA ŽIBERT**

Hvala lepa podžupan za besedo. Odbor za gospodarske javne službe in promet ter na svoji 22. seji obravnaval predmetni odlok. Sprejel je hitri postopek s petimi glasovi za od pet navzočih. Prav tako je tudi potrdil predlog odloka o dopolnitvi odloka o urejanju prometa s štirimi glasovi za, nič glasov proti od petih navzočih. Hvala.

**GOSPOD ALEŠ ČERIN**

Hvala lepa. Odpiram razpravo, najprej o. Se opravičujem. Sem preskočil.

**GOSPOD MARJAN SEDMAK**

Hvala za besedo. Statutarno pravna komisija meni, da so izpolnjeni pogoji za hitri postopek, kot jih določa četrta alineja tretjega odstavka 122. člena Poslovnika Mestnega sveta Mestne občine Ljubljana. K sami točki statutarna komisija nima pripomb pravne narave. Sklep je bil sprejet s štirimi glasovi za od štirih navzočih. Hvala.

**GOSPOD ALEŠ ČERIN**

Hvala tudi tebi. Najprej odpiram razpravo o hitrem postopku. Ni razprave. Ugotavljam navzočnost po celi točki: 33 navzočih.

**In najprej glasujemo O PREDLOG SKLEPA: Mestni svet Mestne občine Ljubljana sprejme predlog, da se predlog Odloka o dopolnitvi Odloka o urejanju prometa v Mestni občini Ljubljana sprejme po hitrem postopku*.***

Prosim za vaš glas.

**25 ZA,**

**0 PROTI.**

Sklep je sprejet.

**GOSPOD ALEŠ ČERIN**

Zdaj pa odpiram razpravo še o aktu kot celoti. Ni. Ni razprave? Gremo na glasovanje.

... /// ... iz dvorane – nerazumljivo ... ///

**GOSPOD ALEŠ ČERIN**

Izvoli, tovarišica.

**GOSPA URŠKA HONZAK**

Hvala za besedo. V Levici bomo vzdržani pri tem predlogu odloka, in sicer spodbujamo trajnostno mobilnost, kamor tudi pašejo, kamor sodijo te sistemi souporabe vozil, ampak smo že kdaj prej imeli razpravo o sistemu souporabe vozil Avant to go in kako je bila ta koncesijska pogodba in to javno-zasebno partnerstvo v bistvu prilagojeno res samo in zgolj za enega ponudnika in kar se nas tiče bi ta sistem tudi bilo smiselno, da se naredi na javen način, ne pa na javno-zasebno partnerstvo. Ker tukaj gre pa potem do neke mere spet za vdiranje zasebnih interesov in kapitala na področje javnih storitev, ki bi pač morale biti javne in neprofitne. Hvala.

**GOSPOD ALEŠ ČERIN**

Hvala lepa. Še kdo? Zaključujem razpravo.

**Glasujemo o PREDLOGU SKLEPA:** **Mestni svet Mestne občine Ljubljana sprejme predlog Odloka o dopolnitvi Odloka o urejanju prometa v Mestni občini Ljubljana.**

Prosim za vaš glas.

Zaključujem glasovanje:

**23 ZA,**

**0 PROTI.**

Akt je sprejet.

**GOSPOD ALEŠ ČERIN**

Hvala lepa za tvorno. S tem smo izčrpali dnevni red 23. seje Mestne občine Ljubljana, zato ugotavljam, da je seja končana. In kar je najpomembnejše, malica je tukaj, ne v kleti, ampak tukaj.

----------------------------------------------------------KONEC POSNETKA ŠT. T001-20250519-152412